
2003 


de vignude di Crist 


IL 2003 AL RISPUINT: 

— al 6716 dal Circul Julian: 

— al 2756 de fondazion di Rome; 
— al 5763 dai Ebreos: 


— al 1424 (par nó, 1381) dai Maometans: 


— al 2184 de fondazion di Aquilee: 
— al 926 dal Stàt patriarcjàl furlan; 
— al 57 de Republiche taliane. 


FIESTIS VARIABILIS: 

— la Cinise (5 di març): 

— Pasche (20 di avril): 

la Sense (1 di jugn): 

— lis Pentecostis (8 di jugn): 

— la Santissime Trinitàt (15 di juen); 
— il Corpus Domini (22 di jugn). 


FIESTIS DI PRECET: 

— dutis lis domèniis: 

- il prin dal an: 

— la Pifanie (6 di zenár); 

— la Madone di avost (15 di avost); 
— Fieste dai Sants (1 di novembar); 


— la Madone di dicembar (8 di dicembar); 


— Nadál (25 di dicembar). 


FIESTIS NAZIONALS: 
— la Liberazion (25 di avril); 
— la Fieste dal Lavór (1 di mai). 


T ... e intant un altri cunfradi 
nus à lassât: mandi e cun Gjò, 
Sergjo Visentin! 








PREAMBUL 
IN LAUDE DE LENGHE FURLANE 


Dute la int che e jè vignude a Cordovát pal 79" Con- 
gres de Filologjiche e à scoltát lis peraulis ferbintis dal 
"nestri" Diretór Scuelastic Regjonàl Bruno Forte in pro 
dal furlan inte scuole: e jè une cuistion di identitát, di au- 
tonomie, di maturitát culturál e sociál. E par chest, il 
puest dal furlan intal inscuelament al podará cressi se 
ancje intes fameis e inte societát la marilenghe e vignarà 
doprade simpri di plui. E cussi cu la scriture. Podino vé 
cualchi buine sperance ? 

Par nó che o metin dongje il “Strolic” nol e facil siel- 
zi i tocs di publica: il materiál che al rive in Redazion 
al è tant e penç. Intai ultins agns la scriture par furlan 
e jè deventade impuartantone e chest al è il risultát vi- 
varós dai cors che la nestre Societát e fás vie pe Furla- 
nie. Prin di dut si rive a capi e a doprá la grafie, stant 
che i furlans (e i no-furlans che a son chenti e che a fre- 
cuentin i cors: e no son pócs!) a son státs abituáts a là 
dongje a la scriture par talian. Ma la scriture e la letu- 
re, pe maiorance di cheste int, e vül di scriture e leture 
pratiche, cuntun ús passif (par esempli il gjornál, il ma- 
nifest, cualchi libri) e un ús atif une vore limitàt (com- 


pits di scuele, letaris, cjartis e pratichis de burocrazie). 

Intes scuelis dai cors, invecit, la cjasaline, il comer- 
ciant, il pensionát, l'universitari, la secretarie, il resonir 
o la chèlare a imparin a lei e a scrivi par furlan e a son 
simpri invoiàts dai mestris a butà ju alc: il non, il cognon, 
il non dal país o la direzion di cjase, ma ancje cualchi ri- 
cuart, une contute, une poesie, un pinsîr, un piçul saç. Un 
al pò esprimisi, pandi sintiments e impressions, comuni- 
cà conturbiis, gjondis, impinions e convinzions. O vin 
viodút int che no veve mai scrit une rie, in nissune lenghe, 
componi sfueis e sfueis di prose e poesie par furlan, cun- 
tune creativitát vivarose e morbide. E podopo, cence te- 
me, mandá dut ae nestre Redazion. Dome une part di du- 
te cheste produzion e rive a jessi publicade: ma dal sigúr 
cheste gnove leteradure popolár e merte di jessi cognus- 
sude fúr dai confins dal pats. | 

Il nestri furlan al pant cussi la sô muse vive, di lenghe 
pe scriture, comunicazion, espression dal popul... e il 
“Strolic "al è content di jessi deventát l'imprest di cheste 
produzion e di cheste realtát! . 


PIER CARLO BEGOTTI - OVIDIO COLUSSI 


Cordovàt, ai 29 di setembar dal 2002 
(Sants Arcagnui Gabriél, Michél e Rafaél) 











I prodots dal lat 








1 M Prin dal An 
2 J S. Basili il Grant D 
3 V S. Gjenoefe Vergjine 
4 S S. Ermis Martar 
* 5 D S. MELIE MARTARE 
6 L Pifanie di Nestri Signôr 
7 M S. Luzian 
8 M $. Severin Vescul 
9 J S. Julian Ospedalir 
10 V S. Aldo Rimit D 
11 S S. Paulin di Aquilee 
* 12 D BATISIM DAL SIGNÔR i 
13 L S. llari Vescul 
14 M B. Duri di Pordenon 
15 M S. Maur Abát 
16 J S. Marcel | Pape 
17 V S. Antoni dal Desert 
18 S $. Prische Martare e 
* 19 D S.ILARI VESCUL 
20 L Ss. Bastian e Fabian Martars 
21M 5. Gnés Vergjine 
22 M S. Vincenc Diacun 
23 J S. Merenziane Vergjine 
24 V S. Francesc di Sales Vescul 
25 S Conversion di S. Pauli E 
* 26 D SS. TITO E TIMOTEU MARTARS 
27 L S. Anzule Merici Muinie 
28 M S. Tomás di Acuin Predi 


29 M S. Costant Vescul 
30 J S. Martine Vergjine 
31 V S. Zuan Bosc Predi 











INACUARZISI DI JESSI FURLANE 


O soi propit contente di vé fat chest cors di lenghe 
furlane inmaniát de UNITRE cu la poe de Societát Fi- 
lologjiche Furlane, parcè che mi soi inacuarte di jessi 

plui furlane di chel che o crodevi. 
|. Osint di am simpri plui il puest dulà che o soi nas- 
sude e cressude ancje se jo no ài mai fevelàt furlan, ma 
lu ài simpri sintút fevelà. 

Mi soi inacuarte di vé il sun de lenghe furlane te ore- 
le e des peraulis che o cognòs o sai il significàt profont. 

O ài sintüt che la storie de mé famee, bande mé mari, 
che e scomence, di chel che si sa, intor dal an mil, famee 
che e à vivüt simpri ca tal Friül cun incarics impuartants 
sot dai patriarcjis e dai imperadórs todescs, e fàs part de 
| stesse nestre storie dal Friùl; chest mi fas capi che lis 
més lidris a son ben inradrisadis tal passât dal nestri pais. 

Però jo no sint malincunie tal ricuardà i timps passàts 
parceche masse dominazions, masse invasions e masse 
vueris a àn talpassát cheste nestre tiere e cumo e jè ore 
di cjatà la pás tal rispiet tra Furlans e forescj, parceche 
o sin ducj fis di Diu. 

ELISABETTA MEDAS 

Sarinu "nciamò "pòpul" 2 


Ta chistu FRIUL sradisàt, smarit 
sènsa i antics bonodòurs, 

cun li seris di viàrta 

cordelàdis a lüt 

da lusignis fantàsama, 

sarinu 'nciamò “pòpul”? 


Cui nústri MANDI sbusinòus 

li mundissis plènis di misiricuardia 
bandonàs da un DIU dismintiat, 
sarinu 'nciamò “pòpul”? 


Tal agar da la bondànsa di zornada 
malàs da la nústra ròba 
domesticàs da lusins 
spaventapassars mediàticos 
nodàrs di 'na lènga dissanganàda, 
sarinu 'nciamó “pòpul”? 


Si, sarin 'nciamò pòpul 
cuant ch'i tornarin a scupri 
“di no vè altri di pressiòus 
che la nòstra umanitàt”. 
Furlàn di Gleris ERALDO JUS 

IL MILENI GNÚF 


Cheste luianie dal gnúf mileni e va indenant beromai 
di un par di agns e sperin ch'e no continui par dut il tierc 
mileni apene scomencát: no rivarès a stái daúr. Si, par- 
cè che par rispuindi al siór Bepi Mariuz che tal Strolic 
pal 2001 al sustignive che il tierç mileni al scomençarès 
tal prin di dal 2000, al è di just fálu simpri sul Strolic. 
Pecjât che si è scugnút spietà un an intir. Il Strolic al va- 
` rés di vigni für plui dispes! 

Par un calcul simil jo, ch'o soi debulut te matemati- 
che ma no soi cussi debulut tal mút di rasonà, o pensi 
che par mignagnulis dal gjenar nol sevi il càs di disco- 
modà une scienzie tant seriose: mi contenti de aritmeti- 
che, ché scienzie minór di tipo artisanàl, che une volte 
si la studiave tes elementàrs e che cumò si cjàtile stra- 
| paçade adireture tal asilo. 
|. Seont il paré di cheste scienzie minór e de mé mestre 
di scuele di beromai sessante e passe agns fa (che Diu 
lav vebi in glorie), la serie dai numars e jé formade di 
infinidis unità; dis unità a formavin une decina; dis de- 
. cine a formavin un centinaio, dis centinaia a formavin 
| un migliaio e cussì vie indenant pes decine di migliaia 


e ce ancjemò, ch'a formavin e ancje ore presint a for- 
min il nestri sisteme metric-decimàl. 

Va ben che dut al cambie e pò dâsi che cumò la ma- 
tematiche no vadi d'acordo cu l'aritmetiche di iar, però 
mi risulte che par scomençà la seconde unitàt, bisugne 
simpri ch'e sedi finide la prime, come ch al dis justa- 
pont ancje il siór Bepi Mariuz e par scomençà la secon- 
de decina bisugne ch'a sedi finide la prime (che va dal 
numar un al dis, comprindút), par scomençà il secont 
centinaio al à di sei finit il prin (ch'al va dal un al cent, 
comprintdút) e istes al sucét cuant che, dopo finit il se- 
cont mileni (pardon: migliaio), al partis il timp. 

Difat se o sin d'acordo che la tierce decina e sco- 
mence cul inizi dal numar vincjeun, subit dopo ch'al e 
finit il numar vincj ch'al é l'ultin de seconde decine e 
no a la fin dal numar disenúf e tal inizi dal vincj, parce 
che se no o saressin ancjemò dentri te seconde decina, 
par rivà al nestri mileni baste tacá un pàr di zeros tal 
puest just, valadi dai 20 e 21 ai 2000 e 2001. 

E po la serie dai numars e à simpri inizi cul numar un 
e nó cul zero che dibessól nol conte nuie, cussi ancje la 
decina, come darest il centinaio e te stesse maniere il 
migliaio, sevie che si feveli di cocins, di bécs o ancje di 
agns. Cheste e jè la regule. No pues deneà che ogni re- 
gule e à des ecezions e alore pò dàsi che il tierç mileni, 

par une ecezion, al sevi stàt anticipàt di un an, ma me 
no mi vevin visát: O soi sigúr. 

A ogni mút no soi preparát a zurá la facende dal mi- 
leni: e jere une opinion de mé mestre di ché volte... sa- 
rá stade si debulute te matematiche, peró e jere mestre 
te aritmetiche). Darest no pués nancje domandài con- 
ferme parce che cumò e jè siguramentri in Paradis. Ma 
JO o crót e, o soi anzit sigúr, che mi veve dite la veretát: 
e jere une sante femine! Par chest o soi ancjemò d'a- 
cordo cun jé. 

Par chel ch'al riuarde il vér mileni che o vivin dome 
a parti dal prin di Zenâr 20001, nol è il càs di scoltà il 
paré dal frari Dionigji o magari di Gregorio XIII ch'a 
son siguramentri sbaliáts. tant vál sielzi te pagjne dal 
Strolic: son dutis opinions che àn nuie ce viodi né cu la 
matematiche né cu l'aritmetiche. 

Zenâr 2002, prin més dal secónt an dal tierc mileni. 


GJOVANIN BERGAGNE 


Lu à dite... cjossul! 


"Cemít clamistu un omp ch'al spose un altri omp?” — 
“Predi!”. 
BENNY HILL 

Cuatri peraulis di puisie 


Jo no soi une poete 

a mi mi plás di lavorá 
ma par une volte tant 
o podarès ancje provà. 


La mé mestre di furlan 
une sere mi à spiegàt 
che no fos di mâl tentâ: 
"Bute jü cuatri peraulis 
e ae fin si viodarà ". 


Cir e pense intal gno cjáf, 

ce dio di scrivi su chest sfuei2 
Lis leiendis de mé tiere, 

il Cuarn, il Judri, il Cuei? 


A àn za scrit cetancj di lór 
miór di mé chist al è sigür, 
ma cumo che o ài decidút 
no mi tiri plui indaür: 
O cjali il scrit, o soi sodisfate, 
la puisie e jé biele fate. 
DOLORES MIAN 





Libare traduzion de poesie 
"La mé vós, la tó vós" 






| La linie tra il cil e la tiere, e jè daspes ocupade 


Ma forsi, no jerin lis oris buinis par clamá 
| 0 e jere masse confusion ator di me. 


| 
| O ài tornát a prová cu la television distudade 
denant di un cil plen di stelis... 

Dome dopo vé consultádis lis tós “pagjinis zalis”, 
| il To Vanzeli, 

| o ài cjapát subit la linie. 

| Di che atre bande dal fil 


une vós tant dolce mi à dite: 
" Finalmentri, o ài spietát tant ... la tô vôs”. 


Ce fuart che Tu sés Signór! 


SANDRA OSSO 

LA ROSE SENCE ODÔR 


Agnorums, anzit, milions e milions di agns indaúr, 
cuasi che l'omp no si jere inmò presentàt su la puarte 
dal mont a cirí la só bocjade, dut al jere biel e cuiet. 

La tiere e jere une sole, dute unide, e un sól il már che 
la contornave; une sole e jere ancje la sostanzie che da- 
ve il vivi a dutis lis plantis e ai pócs nemaluts de tiere. 
La sostanzie de vite e jere tal már e il már la divideve, 
une volte in di, midiant un aiar bon di primevere, anzit 
e jere simpri primevere. 

Di vierte, si lu sa, a son milante rosis che si slungjin 
bande il cíl in spiete dal respír dal vint che, inaloris, ur 
puartave di ce sostentási. I flôrs a jerin cussi biei che in- 
mò no profumavin, no vevin bisugne di fàlu. L'aiar al 
passave ogni sere parsorevie dal màr, al cjapave sà la 
cuantitàt di vite e parfum che il màr al veve prontade e 
ch'e coventave a ogni flór, plante o fil di jerbe de tiere. 

Sence sbalià mai di un et, l'aiar al pojave, cjarinant 
ognidun, il profum di vite, dividút precís par cualitàt e 
cuantitát, ch'al spietave a ognidun. Un lavór precís 
ch'al consolave. Il vint nol cincuantave dome sul cisicà 
e sul sparniçà lis nuvitàts dal dulintor: al paussave in 

ogni boschete, cise o cjarande cul so fas di profums, di 
i duc] 1 profums dal mont e cun duc) al poave e al cjaca- 


Une di di primevere, anzit, une di come simpri, stant 
à che no esistevin stagjons ma dome primevere, un sespár 
i in rose al domanda s'al podeve vé une part picule picu- 
le dai soi mil parfums. Il vint, ancje s'al sameave lize- 
» rut, sotvie al jere bon e, stant che il sespàr j veve do- 
“mandat il so parfum cun tante sudizion e buine manie- 
re ch al jere deventàt fin brundul, j à imprometút ch al 
| vares metude une buine peraule cjà dal mâr... 

E il már, ch'al veve dute la bontàt de aghe e ché dal 
cil e al jere penç di vite e fis di parfums, al à rispuindút 
di si, sigúr che si: "Cjape sü dut il parfum di sespàr che 
ti covente — j à dit al zefiret e soflilu jenfri lis radris di 
| ducj i sespàrs dal mont”. 

Da ché zornade ducj i sespàrs de tiere e sparfumavin, 
cun braure, par lór cont e il már daspo nol à plui sinte- 
| tizade la essence di sespár. Nol coventares nancje dilu 
ma, in curt, la nuvitát e fo pandude dal vint in ogni bosc, 
: boschete, cise, cjarande di noglàr o di cervese, cuf di fe- 
“let di baraç dal mont; cussi, come simpri cuanche un al 
mostre di vé un alc il disferent di chei altris, e nas un tic 
‘d’invidie e ducj a sperin di rivà a gjoldi in esclusive il 
personál vé di vé. 

Par prin al tacà un mandolàr a domandà la medesime 
robe: “Podaressio vé un pòc dal gno parfum”? "Sigúr , 
al rispuindé il màr midiant l'aiar, e d'in ché di, duc] 1 
mandolàrs a verin il lór parfum... e vie-vie 11 piercolár 
e po il figàr e il meluçàr e ogni sorte di plante, grande o 
picule, di mont o di plan, di pome o sól di fuee, dal ról 
al vencjár, dal pól al orár, dal baobab ae genziane, dal 
gelsomin ae genevre, de nere pinesse ae smamide stele 
alpine, ducj a forin contentáts. 

Il már intant che par ordin al diseve di si, simpri di si, 
dome si, al veve tacàt a deventà plui lizér e trasparent e 
il so savór nol jere plui dolç e tacadiç, ma scuasit sala- 
dic. 

| plui restifs a domandà la lór part di bon odór a fo- 
rin i garofolárs; ur pareve di sbassási al nivel di violis, 
cisignocs o ciclamins, ch'a vevin aromai ducj il lór par- 
fum particulàr, parie a dutis lis altris rositis de tiere, ma, 
sintüt dal vint che il már, scuasit scunit, al veve dome la 
lór cuote di profum, si deciderin di domandàle. Il már al 
disè pe ultime volte di si e ancje i garofolàrs di che vol- 
te a puedin svantàsi di vé, in plui de bielece sflandoro- 
se che ducj a presein, ancje l'ultin profum ch'al veve il 
már. 

Ma, no dutis lis rosis a vevin vút il lór parfum. Un 
flór, un sól, al jere restàt cence; al jere restát incrudulît 

jenfri lis radris di un agac e lu veve domandát par ultim 


| e il mar, scunit, ch'al veve bielzà tacát a deventá salât, 


i al veve scugnút pe prime volte a di di no. Ch al provas, 
i chel flór cence profum a domandá al vint o a di chés al- 


tris rosis se, par cás, a vevin un tic di bon odór in plui... 
E d'in ché volte chel flór al svolete tal vint di plante 


i in plante, di rose in rose, cence pas ni padin, di cuanche 


| 
d 
| 
| 


| 
| 
` 


al criche di fintramai a scür e fin orepresint no lu à in- 


mò cjatât il so parfum. 


Chel flôr li, milions di agns dopo, i omps lu clamin 
pavee. 


PAULI CERNO 


Haiku a Ciasarsa 


à A cola la neif 


` tal prat vert: 
¿zin a fâ un pipinot! 


| 
| 
| 





Furlan di Ciasarsa ILARIA FELOI - STEFANO COLUSSI 

Magjie de gnot 


Sere di lune plene 

tal cil un erant sflandór 

lis ombris dai arbui sui pràts 
a disegnin figuris mistereosis 
e plenis di magjie. 


I gjats sui cops 

a robin lis stelis cui voi 
e a sparissin te gnot. 
Gnot di incjat 

gnot di magjie. 


Doi fruts si tegnin pes mans 
e la lune ju cjale riduçant 
e si plate daúr di un núl. 


O lune, lune tu, lune birbante 
ancjemò tu ás imberdeát il cür 


dai fruts inemoráts. 


EGLE TAVERNA 





LA LASTRE SPACADE 


Il siór Roumanès al ere un mestri di francés in tune 
scuele dal Gers, in France, atór dal 1935. Piciul, magri, 
la piel palide, simpri serio, al cjaminave cun tune cane 
in man. Chiste cane e jere segno di potense, pitost che 
par judálu a cjaminà. 

Une di di unviér ch'al faseve brut timp, un barcon de 
| SÒ classe si è sierát a colp e une lastre si è rote. Par spie- 
tà chel ch'al veve di cambiá la lastre, il portiar, plen di 
cussienze, al veve mitüt une fuee di cjarte par impedi al 
frét di jentrá. 

La prime di che il siór Roumanès al e jentràt te só 
classe e ch'al à viodút chiste cjarte in lúc de lastre al à 
jevát la sô cane e, come cun tune spade, al a sbusát la 
| cjarte e dopo al à zirât la cane in dutis lis bandis par 
spacàle dute. Nol voleve vé une brute cjarte te só classe 
invecit di une lastre. 

. Stant che la sere la lastre gnove no ere stade mitude, 
il portiar, simpri plen di cussiense, par che i fruts no ve- 
| din frét al à tornàt a meti un'altre cjarte. Tal doman, il 
| siór Roumanès al à di enüf cjapàt la só cane e al à dis- 
truzút dute chiste cjarte, che no j plaseve. Par cualchi di, 

la stesse storie si è ripetude. Un al meteve la cjarte e 
chel atri le distruzeve. 

Une sere, par finí, la lastre e jè stade cambiade. Tal 
doman matine, cuant che il siór Roumanés al è jentrát 
te só classe, al à viodút chiste cjarte ch'al sforave ogni 
matine. 

Al cjape la só cane e, simpri rabiós, al da un grant 
colp te cjarte e... al spache la lastre gnove ch'e jere sot. 

La matine a buinore, prime dai cors di francés, un 
scuelár al veve cuviert la lastre gnove cun tun toc di 
cjarte come ché dal portiar. 

Chiste storie e à fat tant ridi ducj te scuele, scuelárs e 
professórs, ma no il siór Roumanès, ancjemò plui rabiós. 

Il frut ch'al veve vút l'inteligjence di osservá il me- 
stri e ch al veve vit l'idee di fà chist schercs si clamave 
André Palazzo, un fi di migrant talian. 


MARIO MASCAROTTI 


(ch'al vif in France) 


Haiku di Zenâr 


Dai pignarüi de Pifanie fun si alce 
tal cil stelât a strenzi blancje la lune, 
mil voi di fúc al à il Friùl de mont ae marine. 


MARIO MARTINIS 

UN DIA SCUELE 


Une volte ai fantats di classe tierçe (cuindis ains) o 
| spiegavi 1 titui mobiliárs. O ài di sclarî che par i titui 
| mobiliârs il di di incassá i interes al è clamât date di 
| gjoldimint e propit di chest o stavi fevelant cuant cho 
ài viodút, inte ultime file, une fantate che e cjareçave il 
compain sot dal banc. 

Tal moment o ài savút dome clamá für il fantat par fâi 
continuà la lezion. Par fortune che e jè sunade la cam- 
panele, parce il fantat al jere un pòc insiminit e jo no vo- 
levi fevelà dal fat denant di ducj, che no si jerin ine- 
| cuarts di nuie. 
| Cuant che le ài contáde ai amis mi àn dite che jo o 
| vevi clamât für il fantat parceche o jeri invidiose dal so 
| gjoldimint! 


BARBARA GIANNELLI 

Riedo... 


Ti ài cognossút ch'e jè bielzà une vite 
intune frae furlane 
— parecjade di un Fogolàr di lenti — 
tal mieç di un Parc, di un vert che no "nd è altris. 
A centenàrs i fradis e i amís 
disparniçàts a merindà sul pràt: 
e l'aiar a puartà i odórs de fieste, 
lis cjantis, i discors de nestre int: 
tun cil seren di vierte, in Lombardie. 
Un lúc, un timp e une compagnie 
che no dismentearai: 
che forsit no ài cjatàt mai in altrò. 
Riedo: 
esal cussi, là che tu sés cumo? 
GIGI MESTRONI 


Haiku a Ciasarsa 


Sisilis plenis di voia 
a si clàmin 
par un vias lontan. 


Furlan di Ciasarsa ROBERTO ROSA - STEFANO COLUSSI 














SIORE CATINE 


Siore Catine e jere une vecjute di otantesís agn, ple- 
ne di salút. L'unic probleme: e jere sorde come une 
cjampane. 

E cussi, savint chest, 1 parincj e i amís a scugnivin 
disgosasi par fasi capi. Une di e vigni a cjatàle une gne- 
ce e, intant che a vosavin, par capísi, vé che e capite 

un altre frutate di famee. 

| Lis dës zovinis a comencin a fevelá fra di lôr par vie 

dal matrimoni de frutate che al sares stát celebrát te sa- 
bide. 

A un ciert pont cheste j dis a só cusine: “Sastu che o 
sin láts, jo e il gno morós, a Madone di mont e di ché 
strade si sin confessáts? — pò zonte, sot vôs, par no dá 
scandul a agne Catine — Ma diaul pò, ce curiós che al 
jere chel frari”. 

E la vecjute, stant inchealtre stance e dîs: “Mah, 
fruts! Si viót che al varà sintude la pice ancje lui, vè”. 


RENATA GOLLINO 

Tai murs 


S'i ti sos capitàt uchi c'un vint 

stramb a comedà murs, prova 

a poià la vorela tai madons fluris, 

e sint la vòus di to nonu ch'a mastiava 
glera, il rumòur dal soreli cuant 

ch'al zeva a mont, la neif ch'a s ‘impetava 
ta la piel dal unviar... 

S'a ti àn dat un distin di comèda-crèpis, 
prova a sinti se li sot a si remènin 

li" òndis dal mar. un vinbivút SCUT, 

la lus sporcia di 'na valis... 

È se tal lavorâ, al nissarà 

il martiel, e li' misàris a no saràn 

pi jüstis, prova a comedá il mur 

dal to sanc... 


Furlan di Bagnarola GIACOMO VIT 


l" premi al concors "Malattia della Vallata-Barcis 2001" 

Purcit e purcitàr 


Che al discori dal purcit 
No si cjate nissun scrit 
E nissun al à mai falàt 
Tal dí ben dal purcitát. 


Dome a viodilu intal cjót 
Che al sedi bon nissun ti crót 
Slapagnát tal so pantan 

Cul odór dal so ledan. 


Ma cuant che al rive di copá 
Al è un plasé che nissun sa. 
Fá saltá tal fersorin 

Cuatri fetis di cicin. 


Ogni cjar selezionade 
Par vie che e ven doprade 
E il valór al devente rár 
Se al é babio il purcitár. 


Te cuate al è il persut 
Che al fàs fieste dapardut 
La luianie plui che buine 
Masanade fine fine. 


Il muset che plui nus tente 
Compagnát cu la polente 

E il salamp par tradizion 

Al è il Re in ogni stagjon 

E pe bocje e glotidór 

Al e "So Altece” l'Imperadór. 


Cavalir MARISA COTTERLI 


Varietáts: Al plóf... 


Varisto al jere lát a cjatà la morose a Moruç e cuant che al 
jere par torná a cjase al ploveve a selis, alore la mari de mo- 
rose i dis: — Fermiti ca di nó, tu durmirás tal jet di Dolfo che 
al è soldát —. — Graziis, o voi fár un moment, o torni subit — 
al rispuint Varisto. 
Passát un póc di timp, il zovin al torne in cjase bagnát come 
un poleç. 
— Dulá sestu stát? — i domande la mari de morose. 
— O soi stat a visà mé mari che no voi a cjase, par che no ste- 
di in pensîr... —. 

SERGIO VISENTIN 

Sot vós 


Sot vós 

ti dis 

trop ben che ti vuei. 

Sot vós 

ti dis di dut 

cuant che tu mi fasis inrabid. 
Sot vós 

tu ur às 

insegnàt di fruts a cressi. 
Sot vós 

O vin 

sapuartát il ben e il mál. 
Sot vós 

si clamin, si cirin. 

Sot vós 

o viodin 

il gambiament de vite. 
Sot vós 

co e ven sere, 

e une zornade e finis. 
Sot vós 


tant che une zornade 
e stâ par scomençà. 
Dut chist par diti 
trop ben che ti vuei. 
Dut 
SOI VOS. 
ARVENO CONTIN 


Cúr e Anime 


Dongje il gno cúr 
che al cres 
che al àme 
che al patis, 
la mé anime 
e sta a cjalá 
che o sparnici 
emozions al vint 
in chist marimont 
infinit | 
clamàt vite. 

ILVA SIMONIT 








CUANT CHE NO JÈ ORE, 
NI CHE SI NAS... 


Mi dis mé agne: "Laura, va sà di corse a cambiàti che 
tu às di compagnàmi fin a Udin". E jo, vie su pes scja- 
lis e te cjamare a cambiàmi e metimi il capotut ros che 
mi plaseve une vorone. Mal veve fat mé agne, che jé mi 
| faseve tantis robis, come i bregonuts tes maniis des cja- 
| mesis di miei barbis o lis cotolutis a pletis cu la maie dal 
stes colór e i scarpets di vilút cun sore ricamadis lis 
margaritis e lis violis, e lis baretis par l’unvier di lane 

cul pon pon e pal astát di coton cu la visiere come chés 
| che a vevin i bicicliscj, tant al è vêr che, in chel an che 
al è passât il zir d'Italie, jo, a fuarce di sburtons, mi je- 
ri metude in prime file sul cavalcavie de stazion, par 
fáur viodi che ancjo le vevi. Vignint jà O viót mé agne 
che mi spietave da pít des scjalis cuntune valisute in 
man e il capot che no rivave a botonálu, par vie che la 
sô panze e jere une vore sglonfe. A mi no mi plaseve 
i ché panze li, parcè che o capivi che al jere alc che nol 
| cuadrave, no volevi che e ves mal, che j volevi masse 
. ben. Mi cjape pe man e planc planc si inviin viers Udin. 
| No mi visi de strade, ma mi visi ben cuant che o sin ri- 
| vadis intune cjasone grande grande, cun scjalonis, curi- 

dorons, balconons, puartonis. Fermis intun curidór a 
spietin, dopo un póc e rive une muinie che e fevele a 
planc cun mé agne e le compagne traviers une puarte in- 
tune stanzie. Prin di jentrá mi dís: “Laura, sta atente de 
valisute, jo o stoi póc, no sta vé póre”. No rivavi nanc- 
je a rispuindij di tant ingòs che o vevi, mi senti su la va- 
lisute e, cui voi pontáts su la puarte, mi pár di nancje re- 
spirà. Cuant che Diu al vúl, mé agne e jes di ché puarte 
simpri compagnade de muinie, mi cjape pe man, cun 
ché altre e cjol sú la valisute: “Anin cjase Laura, che cu- 
li no mi tegnin". La strade mi someave plui lungje di 
prin e mé agne e cjaminave cun simpri plui fature. A un 
ciert pont mi dis: "Puarte tu la valisute che no rivi". E 
jo. cun ché valisute che mi sbateve tes gjambis, la cja- 
lavi sot voli e o viodevi che si tignive la panze cun du- 
tis dós lis mans. No savevi cemát judàle, che al jere tant 
timp che ché panze le faseve bacilà. A mieze strade nus 
ven incuintri mé mari cu la biciclete che e veve finit vo- 
re e cussi biel planchin o sin rivadis cjase. Tal doman 
matine a buinore, eno barbe al mene vie mé agne sen- 
tade sul cambron de biciclete. In ché matine, e nas mé 
cusine Gloria; jo o vevi cinc agns. 


LAURA VIOLA 

Amór cèncio fin 


Vio pe not cèncio durmi 

il cór al torno 

tai trois de vito passado, 

a cj ven iu sgrisul 

a riguardá il timp indevór, 

chel to cjár país 

chel vignaról di cjàsos 

| rampinádos su pe mont, 

tu sints clàr 

il cjant de fontano, 

cun malinconio a ti torno tal cjáf 
quant che poiát tal àip 

i tu as dát la primo bussádo 
giurant tréi vóltos 

amór cèncio fin 

a che puemo chi tu às pierdudo di vúali 
ma che imò al di di vúio 

e cj bàlo devànt i vúoi. 





Fevelado di Gjiviano GIOVANNI MARIA BASSO 

VECJE CJARGNE 


"Comprile tu la cjase di chel puar om, là sù”, mi dis 
Eline ogni volte che mi viót in montagne. "No pues, a 
"nd ài za une cjase jo". "Pecjàt, ti plas cussì tant vignî 
ca sü. Sandri le veve cuasi finide, cul bagno e dut 
cuant". Cuant che Eline e tache, cun chê ande dulin- 
ziose, a tabaiâmi dal vecjo país, di chei che no son plui, 
mi vegnin i sgrisui. Mi rint cont che al capite te vite di 
ognun di cjatàsi in aghis insiliosis, di viodi il troi de- 
nant fási simpri plui stret e ruspi. Alore si scomence a 
cjalà indaúr, a cjarinà i agns plui biei de nestre vite, ché 
ete dulà che il sium si miscliçave cu la realtàt e no si 
capive ben là che al tacave un e e finive chê altre. Eli- 
ne mi conte inmò di puar Sandri, di cuant che al jere 
apene lát in pension. Inmò zovin e plen di vite, i se- 
meave strani di balinà de matine ae sere, cence savé 
plui ce fà. Al puartave i fis a scuele, al tornave a cjoli- 
ju sul dopomisdi, daspò al leieve il gjornàl, al zirulave 
pe cjase, al leve fin in centri in biciclete. Zornadis sim- 
pri compagnis, cul timp che nol passave mal, vualif, e 
la sere plui strac di cuant che al lavorave in ferovie, cu 
la convinzion dentri di vê straçade un'altre ocasion. Al 

| scugnive tirà für alc par dà un sens ae vite. Al pensà al 
| país dai viei in Cjargne, dulà che e viveve só sûr te vec- 
je cjase patriarcjàl. Al podeve tornà là sù, comprà e me- 
ti a puest un stali, e lâ für di chés mignagnulis ca jü. 
L'aiar al jere bon tal padin dai monts, e si impensà anc- 
je dal cisicà da la aghe jú pe cleve, daúr la cjase di frut 
e il businór dal Dean, insom de valade. Si rimpinà sà 
parsore Comelians, dulà che, i vevin dite, a vendevin 
une cjasute cul teren dulintor. Sô sür i veve contàt di 
doi vecjuts che, dopo vé strussiàt par dute la vite, cu la 
vacje te stale e un strop di lidric intal ort, si jerin deci- 
dúts a vendi, o miór, se al veve capít ben par telefono, 
i parincj a vevin pensât di vendi. Dut intor la cjasute al 
Jere in ordin: i seglots dal lat inmò picjàts su la puarte 
e la gome da la aghe fate sü e poiade dongje la fonta- 
ne. Ï lens spacáts a jerin metúts in tasse in ordin di 
grandece e lis cjocis, slidrisadis cun faturonis, a pande- 
vin dute la nature rampide dai parons di cjase. La puar- 
te e jere sierade e dome pal büs dal gjat e jentrave un 
pocje di lús, di bavisele tal scúr unvier che al regnave 
inmó li dentri. Dut chel ordin dulintor al meteve an- 
gosse; si capive che al jere un padin póc naturàl, come 
se il timp si fos fermát dopo la sdramassade finàl. La 
cjase e ducj i strafanics dulintor a jerin deventáts sma- 
vits, slissàts de ploie, condars dentri, sul pont di sglo- 


vàsi apene che a vignivin tocjàts. Il tet al stave sú par 
miracul e al tignive adun i mûrs di clap, cui zîrs des 
puartis e dai barcons di piere di tof. Sandri Si sentà su 
la bancjute mieze scrocade, devant la puarte di cjase. 
Al pensà al puar vieli che cualchi an prin si sentave li, 
al so puest, dopo vé finit i lavórs te stale, spietant che 
la parone lu clamàs a cene. Tes seris d'astàt lis lús dai 
país da la Val Pesarine a cimiavin tal scúr e lu compa- 
gnavin su pe scjalinade dal cil, dulà che a slusivin lis 
stelis. Daspò, vie pe gnot, cuant che nol rivave a cjapà 
sium, al tornave difúr a sintí lis besteutis zirulài intor e 
la cuite che e sbrissave come une ombre tra i peçs a ri- 
cuardài che no i mancjave trop. Cuant che al rivave il 
prin fred al jere biel viodi la zilugne slusí cul prin so- 
reli matutin e i miluçs pendolà des plantis cence fueis, 
come decorazions di Nadàl. Sandri al tacà a lavorà in 
ché cjase, come se e fos la só uniche reson di vite. Al 
leve sà di bessól a mieze setemane e si meteve subite a 
la opare. Al veve fat rivà il savalon, la cjalcine, la pie- 
re di tof, parcè che si rangjave di muradór: le veve cja- 
pade ancje come une sfide, par fà viodi che al contave 
inmo alc. Si sintive cacá tal scúr la sere, sot i tráfs. No 
si rindeve fintremai che e jere un fregul di lús, po al vi- 
gnive jà dut sporc e cloteant a preparàsi di cene. Dopo 
cene, si sentave für di bessól tal fresc a cjapá une boc- 

jade di aiar bon, a fastiliá su lis fantasimis dal passât. 
Dute ché cjase li e pandeve memoriis di chei doi puars 
| viel che a vevin lassât la lôr inficje in ogni cjanton: 
ogni garbatul al veve la só storie. Ï plaseve inmagjinà- 
ju ancjimò vífs, che lu cjalavin tal scúr, lu sburtavin a 
là indenant, a tigni piàt chel fogolàr che al semeave dis- 
tudát par simpri. Ogni tant, dopo cenát, al leve jà a Co- 
melians, a ciri i amis di une volte, ma no ju cjatave 
| plui. Te ostarie a jerin dome vecjos e cualchi scaghet di 
cuindis, sedis agns cul motorin. No si viodeve plui nis- 
| sun de só etát in zir, no ur interessave plui de vecje 
| Cjargne rampide e gjenerose, a vevin dopo incà brusát 
i lór siums di rinassince dal popul cjargnel. 

Al tornave cualchi di a cjase a Udin, a sbrocá la ra- 
. bie; al cirive di bant di convinci so fi a là sù cun lui in 
montagne, a dái une man. Al tornave sù di bessól: tal ci- 
dinór da la montagne bandonade, si sintivin dome i 
colps dal martiel su lis breis. Si jere fat plui suturno e 
pluitost che tornà te ostarie, la sere, al taiave su pal 
bosc, cun chel fregul di lús restade. Al leve a ciri ce che 
nol jere plui: il vecjo cjastinàr, dulà che so pari lu puar- 
tave a cirî foncs, subit dopo plot, a la gleseute di clap, 
sdrumade jü ormai di agnorums, o i vecjos stalis sapu- 
lits sot i faiárs che ur lidrisavin parsore. In ché lungje 
estàt, Sandri no si ricuardave plui dai dis de setemane, 

fieste e disdivore a jerin compagns, simpri a lavorà di 
bessól te vecje cjase, a cori daúr a sperancis simpri plui 
svolarinis, siums impussibii. Al continuà in sierade, 
ancje cuant che il frêt i infurmiave lis mans. La cjase e 
vignive sú biele, come chés di une volte, cui puiúi di 
len, gnúfs resints. Al veve za sierade une stanzie, cun- 
tun biel spolert di madons tal miec- Ma cuant che une 
domenie al veve puartade sú la femine, par mostrái la só 
opare, cheste e jere restade, dutaldi, serisulide intun 
cjanton, dongje dal spolert, a cjalà fúr dal barcon, chel 
cil lontan plen di alar frèt. Ï vignive rabie a cjalále cus- 
s1 malcontente. Al jere propit vér che il so strussiási nol 
jere servit a di nissun. Sandri nol rivà adore a cjatá une 
conferme a cheste só pôre, parcè che il timp al jere za 
scjadút. Forsi lui lu saveve dopo incá, ma distès al veve 
cirüt di imbroià lis cjartis cun ché cjase là sù in monta- 
gne. "Comprile tu ché cjase lá sà. E jè gnove. Cu la ar- 
midure ancjimò di tirà jù”, mi dis Eline, ogni volte che 
mi viót in montagne. “No sai, Eline, tu mi fasis pensá”. 
“A ti che ti plás la montagne. Comprile! Puar Sandri la 
veve cuasi finide. I mancjave dome la gorne”. “Eline, 
no sai cumò. Magari fra cualchi an. O pensarai”. 


GRAZIANO URLI 








CORIANDUI DI CARNEVÁL 


Gotis di ligrie i coriandui che mi rivin intor, cu la no- 
cence di frut, che a piturin il cil malát, che mi disin: “Rít 
ancje tu!”. 

E mi cjati intorcolade intune gjonde di mascaris che 
Ï mi cjalin curiosis. 

"Rit ancje tu!”. 
i O mostri une ridade sdrumade dai tramais che la vi- 
| te e à tindút. 

Une man cjalde e sigure mi tire dentri tal cercli; o ba- 
li incjocade dal bevarin gaiarin. 

Il cil si sbelete di ros, l'aiar si profume di sperance, il 
cür al sfluris, dopo l'unvier suturni. 

Vós e gjirometis, sberlà e ridi... Une gjostre di ligrie 
che e disgrope i miei pinsirs inlunáts. 

S'innee il cúr, in chist Arc di Sant Marc, segno di pàs 
cu la vite. 


MORGANA BUSINELLI 


BARBA BORTUL DI MANIÀ 


IL NOUF NEVOUT 


Al aveva bramàt a lunc, barba Bortul, da deventá no- 
nu. Al sumiava un mascjut san e fuart par podeilu jodi 
una di cun lui a vora intai cjamps. 

Ma, chel nevout a nol podeva mai rivâ; prima, parvia 
chi, la femina di Mario (il sio fi pi vecju), a no podeva 
avei fioi; po, parce, Nano (il secont), al aveva sielt da re- 
stá vedran: li fiis a erin dutis cença marous... Ormai, al 
sperava nomi su Adriano (l'ultin da la covada), ch als 
era maridàt da pôçs meis e al aveva la nuviça gravida. 
Poben, cuant chi Diu al à vulút, barba Bortul, al è stàt 
contentàt: sô novara Gjenia a à parturit un fragnocul di 
ninin ch al jemplava la cuna: biel e culurit comi un bo- 
cul di rosa. Il nonu al e zût a cjatálu un meis dopo ch al 
era nassút e al à cjatàt belza disgrossolàt. In ché volta, 
barba Bortul, al faseva fadia a stà dentri intal sclof da la 
só piel da tant content ch'al era. E, seneous da savei, a 
j à domandàt a la novara: 

"L'ési di buna vignuda? Il cressi ben? ...”. 

“Oh, siii — a j à rispundát jê, cun ambission — a nol 
fai altri chi mangjá e durmí, mangjá e durmí... ducju 
i dis!”. 








“Orpu! — al à replicàt barba Bortul, un fregul preo- 
cupát — Speran chi, cul cressi. il rivi a pierdi chel vis- 
SELS 


Furlan di Manià ALDO TOMÈ 


Domandis rudis 


Ise la gnot che si inmerç tal már, 
oben il már le inglutissial 
tal abis dai siei zúcs? 


O cjali, e no sai, mai no savaral. 
Adimplen mi rambin il savór de gnot 
e il fladà penc dal mår. No capis. 
L'ampli jemplási dal cür 

si incolme intes domandis rudis: 


fin dulà la gnot, trop inmens il már? 


AGNUL M. PITTANA 

LAS DÓS BANCJOS 


L'amic Mirco dal Grop, a mi à contát uno storio a di 
púoc curiós, ch'i voi metilo jà achi, devorman. 

Con ch'al ero soldàt, alpin dal “Tumièc”, par uno da- 
do a lu mandár a Glemono, te stesso caserme dulà ch al 
fase lu alpin encjo so pari, trento agn prin. 

Devant di chest fabricát and'ero un grant curtíf, dulà 
cu ju militárs, tei moments libers, el si fermavo a paus- 
sá e a contáse. 

Tar un cjanton di chest placál, and'ero dós bancjos di 
peton che ducj ei fasevo a garo par ocupàlos, par no re- 
stá simpi in pés. 

Lu biel al è cu a chestos sèntos ei ero costrets a fà, a 
turno, la uàrdie, dret, cu la scolpo su pe spálo; Nissun 
capivo lu parcè di chest strani servizi, ma sot la nàio 
(como d'altronde te vito civil) and'è tantos rubos ch'ei 
cj fas fà cenço savio un ret: bigno ubidi e basto. 

La primo volto cu lu nesti alpin al tornà a cjaso in li- 
cenzo, so pari a si informà cemúot ch'e lès. Alora, fra 
Pati, lui al contà la comedio des bancjos. 

Chel om, al restà di stuc a sintí un tant. A só volto al 
contà che, conch'al ero lui a Glemono, and'ero dës 

bancjos di legn. Sicómo ch'es vevo dat jà lu calüor, lu 
Comandant de Casermo al ordenà di tornà a pituralos. 

Apeno ultimado l'opero, tràchete, ju pin fürous ei si 
sentàr soro. Cussi, ju consegnàts dal moment, ei scui- 
enir tornà a fà lu lavüor di sano planto. 

Ma vè che àitis fürous ei si sentàr Soro, prin cu la ver- 
nis a si fòs suiàdo dal dut. 

Chesto danço a si ripetè par cetanc] viacs. 

Aloro, lu Comandant, stuf e sazi, al dé orden al Tur 
di meti jà uno listo di alpins da fà montà di uárdio aes 
bancjos, subit dopo vernisàdos, di müot cu niún lès a 
sentàsi prin da l'ore. 

E passà cussi uno setemano, un mios, un an, trento 
agn fin cu las bancjos es fraidessér dal dut ed es fôr 
cambiados cun chés dós di peton, ma ju alpins ei conti- 
nuàr distès a montà di uàrdie. 

Nissun graduàt si insumià di dà l'orden ai furírs, che 
in ducj chéi agn ei vignîr cambiáts a decinos e decinos, 
passansi simpi l'incaric, ch`a no coventavo pi la listo 
des uàrdios pes bancjos! 


Furlan cjargnel-riguladòt GUIDO CANDIDO DI NART 

Ricuarts di aghe 


Ce aiar frêt usgnot, 
e ce stelis tal cil. 


O cjamini planc 
pai cjamps ingrisignits: 


no son dome arbui 
chés stranis gjeometriis strucjis, 
ma zentilis figuris vagabondis, 


e no son dome lagrimis 
chei riui di aghe 

ch'a mi vegnin jà dai voi 
come turints in plene, 


intant che la mé anime 
€ và ator piardintsi 
tal glacár da lis memoris. 





WILLER ZILLI 





SINTUDIS A CONTÀ 


Pal pelegrinagjo a Lourdes cu la coriere si sta vie sui 
vot dis. 

Si va vie cun tante devozion: rosaris, litaniis, supli- 
chis, cjantis pe Madone, gjentilezis, e dopo, là vie, po 
no us dis: benedizions, messis, processions vie pe zor- 
nade e di gnot cu lis cjandelis impiadis, grande fede e 
grande ubidienze a chei ch'a dirégin. Tornant po, ducj 
| si discjadènin e a còntin, a còntin...: a còntin di dut, di 
ben e di mál, e po si rít, si rit tant. 

Anute di Rodean dal bas e tacá cu la storie di Eve e 
Gjildo. 

Eve e Gjildo a jerin doi fradis, anzians e vedrans; a 
vevin simpri vivút insieme e si volevin tant ben. 

Une biele di Gjildo al pensà di muri e cussi Eve j fás 
un biel funerál coronis, messe cjantade e daúr la bande 
e po dut il país. 

Passáts un siet dis dal fat, a dós di gnot, Eve si svee 
e dute scaturide e va a bati te puarte di Mariutine che 
stave te cjase dongje. Cheste e ven fúr pal barcon de 
cjamare dute sbirlufide e, imò indurmidide, e domande: 
"Cui isal?". 

“O soi jo, Eve”. 

“A di cheste ore? Po ce àstu, qualchi màl 2". 

“No! O soi vignude a preàti di un plasé”. 

“A dôs di gnot! No podevistu spietà doman matine”. 

"Nó, nó, o ài scugnút vigni cumó par pore che mi 
passi di cjâf. E jè une robe une vorone impuartante!”. 

“Al sarès?”. 

"Al sarès che cuanch'o múr in te casse tu às di meti- 
mi dós coronis di rosari une par mé e une par gno fradi 
Gjildo. No mi sojo dismenteade ché altre di di metije te 
casse e cussi mi tocje puartàje cuanch o voi là di là”. 

E po dopo, cun tun altre storie: ché di Mariane. 

Mariane, novantedoi agns, un di ch'e cjoleve il cafe 
li di Nene: 

"Diu, diu, ce tant che mi rincrès muri!”. 

"Parcé po Mariane, o disés simpri ch'o sés stufe di 
stà culi a pés di duc' e senze fà nije”. 

"Eh, tu disis ben tü, ma sastu ce tant lavoron ch'o va- 
rai jo là di là. Mi sgrisüli dome a pensáj”. 

"Là di là, lavorón... lait mo, lati mo, Mariane”. 

"E si, cjare mie, cun duc' chei ch'o varai di lâ a salu- 
dà, scomenzant di gno pari e mé mari, miei fradis e més 
surs, miei cugnáz e més cugnadis, po dopo cusins, cusi- 
nis, duc' i amis e cognossinz. Ti pàrial nije?". 

Dai doi omps che veve vüt: mucjte, nancje un chic. 

Nene, alore: "O larés ben a saludà ancje i vuestris dol 
puars omps, o speri!”. 

“Eh, nò, ché po nò po. Sastu ce che ti dis: che s'a 
vèssin dome di olmámi lassù `o spessearai a platámi e a 
sejampá. No mi àno tormentade avonde in vite, voressi- 
stu che mi tormentassin ancje di muarte?!”. 


EVELINE RIGO 


Haiku di Fevrâr 


Nol ven segnât dai brucjons des çuculis il glac dal riul 
la place e lis stradis a son cence mascaris, 
nancje il profum di crostui e fritulis ator pai borcs. 


MARIO MARTINIS 


SI 





RITRATS 


PAULI SARPI 


Cuissà cetantis voltis che si passe par une strade o 
une place e si lei un non che no si sa cui ch al sedi. Se 
a Udin si passe par chê strade che ae fin di Marcjàt 
vieri e puarte ae glesie di S. Pieri Martar, par esempli, 
sul principi de strade si puest viodi une lapide che e ri- 
cuarde une personalitàt de nestre regjon che, sfidant 
l'Incuisizion, e je rivade a puartàse fúr cun onór sence 
rinunziá a lis sós convinzions: Pauli Sarpi. 

Al jere nassút a S. Vít dal Tiliment dal 1552, e inmò 
di frut al mostrá grant intelet e passion pe scuele, tant 
di sei mandát intun istitút-pension di Vignesie, fre- 
cuentát de miór zoventút di ché citàt. 

Sui cuindis agns la vocazion lu veve puartát a sielzi 
la strade dal convent tra i Servits (l'ordin di David Ma- 
rie Turoldo) di Vignesie, e li si jere dedicát ai studis 
sientifics, filosofics e juridics. Dopo agns al fo nome- 
nát procuradór gjenerál dal Ordin, mostrant grande 
fuarce inteletive e fermece morál, tant di sei clamât dal 
guviar di Vignesie a risolvi une intrigade cuistion juri- 
diche cuintri i Jesuits di Rome e il pape. La lec de Se- 
renissime no permeteve ai predis di comprà cjasis e 

bens edilizis senze il permes de autoritàt veneziane, 
ma doi sacerdots, infotantsi des regulis, a jerin làts 
plui voltis cuintri il codiç penàl e, par cheste reson, 
metúts in preson. Pape Pauli V, ch al considerave ogni 
ofese a lui o ae glesie come un ofese a Crist, al recla- 
mà cuintri la republiche pratindint che i doi predis a 
fossin liberàts. Ma il dós di Vignesie in chel timp al je- 
re Lenart Donà, che sul cont dal stàt laic nol sapuarta- 
ve deviazions aes regulis. E stant che al voleve ancje 
la resor juridiche, al clamá come difensór legàl Pauli 
Sarpi. Nol jere facil in chel timp lá cuintri il podé pa- 
pàl ma Sarpi, che nol pative sudizion di sorte, al sco- 
mençà la só batae. Di ché altre bande si cjatà cuintri il 
cardinàl jesuit Robert Bellarmino (1542-1621), un dai 
plui dotàts oms di leç e fàlis rispietà sei dai laics che 
dai gleseastics. Su chest argoment Sarpi al publicà 
ancje un libri: "Su lis censuris di pape Pauli V cuintri 
de Serenissime”, là ch'al mutivave lis sós resons. Invi- 
dât a Rome par rispuindi di une tàl ofese, Sarpi al re- 
fudà e al fo scomunicàt. La cuistion, però, e veve fat 
scjas par dute Europe stant che nissun mai al veve vút 
cúr di metisi cuintri dal pape. In Inghiltere e in Olan- 
de fra" Pauli al fo clamàt "il piçul Lutero talian". Ro- 
me i mandà parfin dai sicaris che lu pugnalarin e, cro- 
dint di vélu copát, lu vevin badonát tune stradele ve- 


un 
SEI 


neziane. Invezit al vuari des feridis e il so coment al 
fo: “O cognos il stíl de Curie Romane”, lá che il stíl al 
jere il stilet che lu veve ferit. Il dós e Sarpi, cussients 
che la leç dal stàt e lave rispietade di ducj, ancje dai 
gleseastics, no vevin cedút nancje al pape. La cuistion 
e fo risolte cun tun compromes: Vignese e consegnave 
i doi predis presonîrs al ambassadór francés che a só 
volte ju consegnave al pape, e il pape al ricognosseve 
la leç di Vignesie. Sarpi al fo ami ancje di Galileo 
ch al insegnave a Padue e cun lui al tiessé un lunc ra- 
puart epistolár. Sul tart de vite al scrivê ancje la storie 
dal Concili di Trent, stant che une opare dal gjenar, 
scrite di un specialist, e mancjave. II tratàt al fo publi- 
cát dal 1617 a Londre, stant che in Italie i Jesuits lu va- 
ressinsubit secuestrát. Un libri che al jere critic sei 
viars il papát, di chel timp, assolutist e intransigjent, 
sel viars certis formis di dogmatisin dal protestantesin. 
Dopo la publicazion Rome lu invidà di gnúf in Vati- 
can, ma ancjemó une volte Sarpi al refudá. Al muri dal 
1623 tra i soi fedéi compagns di convent, intant che la 
vuere dai Trent'agns (1618-1648) za di cinc agns e ve- 
ve incendiàt mieze Europe: i catolics di une bande, i 
protestants di ché altre. 


LUZIAN VERONE 

Spandi il pissoc intai cjamps 

Marc 


S 5. Albin Vescul 

D S.CUINT TAUMATURC 

L 5. Cunegonde Imperadore 
M S. Casimir 
M La Cinise 

J 5. Rose di Viterbo Muinie 

V Ge Perpetue e Felicite Martaris 

S 5. Zuan di Diu Predi 
D l` DI CORESIME 

L S. Simplici Pape 

M S. Constantin » 
M EB. Luis Orione Predi 

J S. Cristine Martare 

V S. Matilde Regjine de Gjarmanie 

S S. Luise di Marillac Vedue 

D Il" DI CORESIME 

L S. Patrizi Vescul 

M 5. Ciril di Jerusalem o 
M S. Josef Spós de Madone 

J S. Sandre Vergjine 

V S. Nicolau di Flúe — 

S 9. Benvignüt Vescul 

D It DI CORESIME 

L 5. Romul Martar 
M S. Marie Nunziade ë 
M S. Manuèl Martar 

J S. Guste Vergjine 

V S. Sist Ill Pape 

S S. Secont Martar 

D IV" DI CORESIME 


L S. Beniamin Martar 





Cjere 





Dismenteáts, o si sin, di tocjá la cjere, 
la cjere che nus stave simpri ator. 

Jé e dave, 

nus dave di cressi e di stà in pâs, 

in mieç al so colór e al so calór. 


E l'aghe di chescj flums e chescj candi 

ch'a deventavin di rose tal març ch'al finive. 
Colór di rose, di blanc e d'arint 

ca ator jerin arbui, di blanc e di rose 

come une procession di nuvicis. 


No vuei plui sinti 

vosâ e sbacanà. 

Cjalinle cul côr cheste cjere, ancjemò une volte: 
cjere dute par cjere 

sot di chest cil ch'al si plate 

simpri plui in là 

cul so biel celest di une volte. 

Tachin dal nestri côr, a gambiá, 
a dáji di volte, 
come une antighe conversiòn. 


Cjiscjelgnüf dal Friül MARIA VITTORIA MARTIN 

Mút vieri di cuistâ 


Stà salts, pesá lis peraulis, 
mat molà, distrigási. 


Cussi e jere la scuele, il fevelà di lór 
che a nus vevin fats entrà in chest mont. 


Frontà il doman cjalant in muse la vite, 


ancje cun ligrie e sfrancjâsi. 
Dut chest nol è stât simpri lisér: 


CATINE VENCIARUT 








IL CLAP 


Mê mari e diseve che jo o jeri une “cheche” parcè che 
o metevi vie ogni robe, biele o brute ch'e fos stade. E 
propri chê altre di, intune scjatule di bande dismentea- 
de, plene di polvar, o ài cjatàt un clap ben slissât, cjapât 
sà su lis rivis dal Nadison a Tei dulà che il flum al è ape- 
ne saltât für de brancade dai monts di confin. 

Tei, al è un paisut de Sclavanie, li che intune piçule 
cjase, cuasi taponade par di für dai lens e des fassinis, 
jo o passavi lis vacancis. 

In chê cjase e jere nassude mê none, une biele scla- 
ve, maridade daspò a Udin e intal país e jere restade do- 
me só súr: la agne Virgjinie. 

O ricuardi l'agne tanche une femine piçulute come 
ch'e fos calade cui agns e salacor mi sameave tant vie- 
le parceche e puartave simpri un grumàl lunc tanche la 
cotule, leát cun dós curdelis ch'a ziravin intor de vite e 
sul cjáf un fazolet ch e lu gjavave dome par lá a durmi. 

L'agne e voleve simpri tignimi sot voli, ma jo o sbris- 
savi fúr e o sejampavi lá, su la rive dal Nadison dulá che 
mi spietave un biel fantat. 

Par tornà al clap, tant tignút cont, chel toc di piere al 

è soredut il ricuart dal miò prin amór, di ché bussade ro- 
bade daspò oris passadis a nadà e a cjapá sù slavaris che 
O tiravin sul spieli de ande cuintri corint par viodilis a 
saltà intune corse sence timp. 
Cumo che jo o vif la sierade de mé vite, O ài pensât 
di butà vie dut, la scjate, il clap e ducj i siei ricuarts: la 
mé vite di fantacine. 
SANDRA DEL ZOTTO 


I suns da la roia 


Roia Mussa, 
ch'a passa 

ch'a strussa, 
ch'a cianta, 

ch'a slissa, 

ch'a conta, 

ch'a cuca, 

che dut a bussa... 


Furlan di Ciasarsa MIRELLA GASPARDO 

COME “IL SEGLOT DI MALTE” 


Su la vierte dal 2001, o soi lát in Ospedál par preno- 
tá un intervent. 

Par cjapále propit dal principi, za un pár di agns (mai 
'99) mi veve cjapàt une colicone di ingropasi di dolórs, 
parvie di un calcul te colecisti. Ricoverát di corse, curát 
e paràt a cjase in pós dis, mi vevin però visàt che la ro- 
be e vares podút ripresentási, ch'al sares il cás di gjavá- 
le la colecisti, ... "magari no cumo che si va viers il 
cjalt, ma che o torni a fàmi vif tor i ultins di setembar; 
che se lôr no fossin státs scjafoiàts di lavor”... O soi 
passàt ai prins di otubar (o sin simpri tal '99). Mi àn ri- 
cevüt cuntante buinegrazie (come simpri, dal rest), si 
son interessáts di come ch'o stevi, se o ves vút altris 
manifestazions di colichis, ... e intant mi àn cjapàt in 
note cun ducj i datos: non, cognon, direzion, e vievie, 
fin al numar di telefono. Si sin lassàts cun ché che se mi 
capitave une coliche mi varessin ricoveràt di urgenze e 
operàt: seno, stant ch'a vevin tant di chel lavór aretrat di 
smalti, o podevin tornà a sintisi tor març-avril di chest 
an cu ven... 

Eco: chi o fermi, se no al someares che par un atac di 

arteriosclerosi galopant o torni a contà ce che o ài za 
scrit sore. O disarai nome che tal 2000 si sin viodúts dós 
voltis, come simpri: di vierte e di sierade. 

Poben, come ch'o disevi sore, o sin su la vierte dal 
2001 co mi ripresenti, par prenotá l'intervent. Ma che- 
ste volte, une *variante" di contà e jè stade. Intant che o 
spietavi di jessi clamát dentri in ambulatori pe visite, o 
ài sintüt a vigni dai siervizis une scjame di aghe jü pal 
W.C. Nuie di strani, dacordo; ma ce che mi à incuriosit 
(ta chei moments di spiete, cualunche monade ti incu- 
riosis) al è stàt che la scjame si è ripetude subit dopo, e 
po un' altre... une scjame ogni minüt e miec (o ài cal- 
colàt sul orloi, simpri parvie che ta chei moments di 
spiete...). Alore o ài fate la diagnosi: l'implant al si je- 
re come incjantàt. La vaschete si jemplave e po e disc- 
jariave dibessole. Jemplàsi e scjarià, jemplàsi e scjarià: 
un ciclo ogni minút e mieç. O vevi pensàt di visà cual- 
chidun, ma po mi soi dit: ocjo vè, ch'a spietavin propit 
tel Lu savaran dal sigúr. 

Al difür di cheste "variante", dut normàl, secont co- 
stumance: se mi ves capitade une coliche mi varessin 
ricoveràt di corse, ... senò si tornavin a sintí cheste sie- 
rade. 

Cumò, e je veramentri ore di fàle curte. Fats ducj i 
esams ch a coventavin, mi telefonin il 30 di novembar: 

presentàsi lunis 3 di dicembar pal ricovero, che martars 
4 di opere. Lunis 3 mi presenti in Repart Chirurgjie se- 
conde (veramentri cumò si clamin struture Operative). 
La caposale mi cjape in caric e mi assegne il jet: numar 
20, cjamare di front dai siervizis. E vè la robe straorde- 
narie: dai siervizis mi rive il rumór “ritmat” di scjamis 
di aghe tal W.C.! Une daúr ché altre, ogni minüt e miec. 
Propit come núf més primel... 

Alè stát in chel moment che mi soi impensát dal “Se- 
glot di malte” che Riedo Pupo al presente tal so mitic 
“Par un pèl”. 

Al conte — duncje — Riedo, (di ché volte ch al a vit 
stát tal Ministeri, a Rome, cu la Pittino): 

“... un biel seglot di muradòr a pendolon sul cidul de 
trombe di une scjale di servizi (venastai une scjale pe 
puare int); e sot, partiare, une biele magle blancje di 
maltár. 

«Un seglot di malte!» o ài squasi berghelàt. «Chi si, 
si lavore!». 

Ma la Pittino ch'e jere cun me e mi veve menât ator 
pardut il ministeri, mi à zoncját: «Jo — e à dit — o ài sco- 
menzát a vignt a Rome subit dopo la uere, za vinc 'agn, 
e chel seglot di malte li lu ài simpri viodút li!»... 


GIGI MESTRONI 

PARCE? 


Intal cors de vite al capite a ducj di imbàtisi intune 
disgrazie, intune malatie grave e la domande che no sa- 
vin stratigni e je: "Parcè pripit a mi". Se o vessin un 
pocje di umiltàt o varessin di fasi cheste domande pri- 
me, tant che lis robis a van ben. 

Ma se o stin ben, si domandino forsi parcè propit a 
mi? O pensi di no: ducj o cognossin int tant malade ma 
o pensin di vé dirit a la salút. 

Magari la nature o la mame nus à fat ancje biei ... Si 
domandino forsi parce propit jo? O pensi di no: al è un 
dirit ... ancje chel! 

Sino inteligjents? Ancje chest al è un dirit, anzit un 
merit! 

Cuant che o impararin a cjatà il timp di fási cheste 
domande: "Parcè àio tant de vite e invezit un grum di int 
e à tantis disgraziis?". Inalore o impararin a domandási 
"parce?" plui daspes e in face a cualchi cjosse di brut 
nus vignara di di: “Cheste volte mi à tocját a mil". 


ODILIA TOMBA 




















Rosa 


Il colour rosa 

al ferma il timp 

a Rosa: una reit 

in duà ciapá drenti 
l'orassion dal vint. 

11 Setembar 2001 


Signôr! l'agnul de muart al è tornât 
lis dôs tors ch'a foravn i nui 

ch'a Ti cirivin, a no son pui, 

il mont intîr al è in corot e al semene, 
tal grim de cjere, fúcs di vuere. 


Signôr! Dies Irae, Dies Irae! 
L'organo al grache rot 

in chés catedráls stracolmis. 

L'aiar s'imbombe di crúts sflandórs 
e a pluvin gotis di tragjediis e dolórs. 


Signór! a si butin für tanche ucei 
e dut s'infonde intun incei. 

Ares di S. Marc ingredeâts 
slambris sanganáts 

sgrisui di spavent. 


Signór! dal 33 tu sés lat vie 
lassantnus la crós e o vin fondàt: 
cjampanii, tors a cevole e a gusele. 








Vué àno sdrumàt un simbul 
o une gnove babele? 


Signór! par Te wn ate angunie 

un ati cigo: “Eli, Eli; Lema shebqtani! " 
E doi clauts d'acár, plens di int 

inmò un viag t'impirin 

tor chés dós tors ch'a Ti cirivin. 


GIOVANNI URBAN 


Haiku di Marc 


Ancjemò març al mene la code pai beares 
i cisignocs a stan pierdint colórs e si son dissipáts, 
in glesie dutis lis crós a son stadis taponadis. 


MARIO MARTINIS 


67 


SURARAN - 1 


A no jere pui vuere lunc il “Wadi”, ma distes su chei 
pecoi a si combateve une batae: la sempiterne lote cuin- 
tri la sét. (In di di vué a Daman, la capitàl Gjordane, i 
rubinets a vegnin vierts sól une di par setemane). 

Mahadi al picave chê cjere arsinide, robade ai claps e 
— clap daúr clap — a nol veve fat ati che ingrumà claps 
par dute la só vite. A nol veve mai finit di cerclá la só 
braidute, par paràle di chel pioram fanicul ch'a j dave di 
vivi. Il so mangjà al jere di vilie ogni di; ma cul so tro- 
put di pioris, al rivave distes a meti sot i dincj dai siei 
fruts un tocut di cicin, almancul la domenie. Domenie 
par mút di di, parceche laiú a fàsin fieste di vinars (la 
sole zornade ch a ur mòlin l'aghe!); gjavâts chei pócs 
ebreos ch'a pòlsin la sabide, e nó, ch'o làvin a Messe la 
domenie inte glesie catoliche di Daman. Intant di Mes- 
se, difúr a sfaltavin la strade; al sunave misdi e il Muez- 
zin al salmoidave la só nenie. Pes stradis, un pivetà con- 
tinuo e insistent, tanche un corteo di nuvigs: par passà, 
ringraziá, saludá, protestá o contrastá. 

“Come a Rome”, a mi diseve Sghif — il fi di Marie, 
ch'al si € laureát in Ingletere, ma al veve studiát ancje 

in Italie — puartantmi a fà un zir pe “citát blancje”. Da- 
man e jé clamade cussi parvie di une lec ch'a oblèe a 
stodrá lis cjasis di piere blancje. Cul amont dal soreli e 
di gnot cu la lune a s'intenç di zál e rose; e in chel ro- 
sadir maraveós al dá sú dal nuie, come filát dal tor a gu- 
sele, il lament neniós dal muezzin ch al clame ae preie- 
re, creant une mosfere imbombade di misteri e di flabe. 

Sicheduncje di domenie no làvin mai te tignude di 
Ghazi e Marie; cunfinante cu la cjase, o miór cu la ten- 
de e la grote dal beduin Mahadi. Lui in cjase a nol sta- 
ve mai. A nol è puest pui fresc de grote o de tende be- 
duine, cui panos di lane nere cjessúts a man e distacáts 
parsore vie, i telos par areá la tende, cul aiarin che laiü 
al sofle simpri. Ancje i nemái a son lozàts sot chei crets 
plens di landris e tombài vueits, là che il pioram al cir 
un póc di fresc par rumiá in pás. E ancje nó o cirivin 
chel refrizeri, inte grande grote di Ghazi e Marie, stro- 
pade cuntune biele verande e stramiezade in stranziis. 
Cumò a no mi fás nissune maravèe che nestri Signór al 
sei nassút intune di chés grotis. 

Marie, di buine furlane, e veve plantát ogni ben di 
Diu devant dal landri: pomárs, rosárs e canelons, puar- 
tàts dal Friúl in sfioi. Ta chel paradís, cun jé o fevelavin 
furlan e mi pareve di jessi intun broili di chenti. 

Chel ben di Diu al tirave 1 beduinuts di Mahadi tan- 


69 


che la mil lis moscjis... A saltavin dentri tanche zocu- 
luts (soredut la domenie, conche o jerin a Messe), a be- 
câ ue e pomis, cun grande fote di Marie che, stufe di 
predicjàur dibant, ur veve compràt e plantàt tal lór teren 
un grumon di pomàrs. Dut dibant: a saltavin la roste 
compagn di prime. A si jere rassegnade, ma distes ogni 
tant ur faseve la predicjute. Lór a no si sintivin in colpe. 
A le cjalavin maraveáts, cun chei voglons neris, i cjavel 
riçots sgardufàts e ingredeáts, il cuarp sut ma par nuie 
patiduts. Cun ché tonie blancje fint dapit, i pits discolçs 
a sameavin agnuluts coláts dal cil. Gahazi a no s'inra- 
biave, e fasint bocje di ridi a nus diseve, svantós de só 
parone: "Marie e jè furlane”. E riferintsi ai fruts: “A son 
puarins”. 

Ghazi al è cussi creanzós, che cuanch'o sin riváts a 
nus à dit, vierzint la puarte: “Benvenuti a casa vostra”. 


GIOVANNI URBAN 


Varietáts: Sintudis te ostarie 
— Siôr dotór il gno omp al fevele di gnot, ce àio di fâ? —. 


— Che lu lassi fevelá di di! — 


SERGJO VISENTIN 

TU, mame 


TU, Mame, jessude di stamp perfet 
no tu podevis sedi falade. 

TU, che tu scjassavis lis gjambis 
ancje co tu jeris fassade. 

TU, che par rivá tal seglàr masse alt 
di frute a femine tu ás fat un salt. 

TU, sui bancs de vite tu ás imparát il talian 
lassant il parfum de polente par cuistàti il pan. 

TU, che dopo vé mangjàt tal milucár 
che la vuere ti à robát 
di vémi dát la vite tu ás pecjàt. 

TU, dal mont intir a dét segnade. 

TU, jo la tó rose e tu la mé rosade. 

TU, che al to Friúl tu mi lassavis, 
par lá vie pal mont. 

TU, che jo o bramavi 
tal scúr plui font. 

TU, che ogni secul, par un lamp 
tu mi tornavis. 

TU, che come un lamp cjapàt in plen 
tu mi sbregavis. 

TU, che cui voi suts e il cúr te aghe 
tu ridevis. 

TU, che intune strente 
lis feridis tu platavis. 
TU, che il eno sberlà "Sta chi!” 
come vuiscjadis tu sintivis. 
TU, tai tiei riçots il gno dedut 
tu ti puartavis. 
TU, che a meti il vél blanc 
tu mi ás judade. 
TU, jo la tó rose e tu la mé rosade. 
TU, che a fuart, te lús dal part 
ti clamavi. 
TU, che di lontan a fuart 
tu mi pensavis. 
TU, che sul gno sen, pene nassude, 
ti strenzevi. 
TU, amór sovran 
fra tancj amórs ti confondevi. 
TU, che al to Friül tiessint bavele, 
tu tornavis. 
TU, amór forest insom il cúr 
Iu ti sintivis. | 
TU, come la bore te cinise, che 
soflant e treme. 
TU, amór novel e vieli. 
TU, rosade. MAME. 
LOREDANA D'AMBROSIO 








INT A LA BUINE 


Il barbe Toni Bilús al contave simpri che só agne ve- 
drane, la santule Luzie, 'e jere jê in cjase chê ch'e fa- 
seve lis voris e di mangjà. 

Poben, une sere la santule Luzie 'e preparave la 
verdure. In chei agns e jere la prime pietanze. E po- 
deve jessi lidric, salate, verzis, brocui, fasui, uainis, e 
v.i. seont la stagjon e stant che a jerin tancj in famée 
e scugnive prontà une grande pladine. Ï fruts, une 
sdrume di nevóts (e un di chei al jere ancje il barbe 
Toni) si tiravin dongje e si metevin cui comedons su 
la taule. 

"Ce fastu agne, al domandave un; ce isal di mangjá, 
un atri; o ài tante fan, chel altri; cuant isal pront, un atri 
ancjemò”. Jê, ch'e cuinzave la verdure cu la butilie dal 
ueli in man e cul det poleár sul pipul in mit ch al vi- 
enis jü sól un fil di ueli, cridant e diseve: 

"Stait bogns e tasét un moment, canajàtis, no viodés 
ch'o stoi cuinzant il lidric?" 

Alore la canae e stave cidine cidine, cjalant le agne 
e pocantsi par sot. 

Podopo, fat un pár di zírs cu la butilie dal ueli, e cja- 


pave in man chê dal asét e selabazant senze dul e dis- 
eve: 
“Ce mi domandaviso fruts cumó denant?”. 


BEPI DI DIANA 


LA BIELE DAL PAÍS 


Pensáti ogni di par díti che tu sés dolcute, par dí che 
il to profum al è come chel di une rose rosse dal més di 
mai. Pensáti par fà un biel sium, pensáti cumò, si propit 
cumo cu la sperance di vierzi la puarte dal to cúr e po- 
dé cu la tó gracie liberámi de passion che dentri mi bru- 
se par diti amór, curisin di frute, par simpri gno amór. 


SILVIO COLAONE FUCJO 


74 








La partida no è so 


Ciamp dal Don Bosco 
savalòn durèis. 

'Na macia viola tal gris i eri 
a l'ala sinistra 

sedis ains di ciàf e vuès 

in barghessutis. 

'Na schivanela curta 

e sè podèviu fa? 

un cros stuart 

o distudami tal mur. 

E invessi la man plena dal tersin 
un sivilòt 

trenta centimetri pi alt di me 
'na caressa ta la schena 

e i coli ià tal savalòn 

cun ridi seriu 

e `l fis'ciu di lontan. 

N'altri dal sercli miès scancelàt 
a l'à paràt tal sac 

ma l'un a zero al è me 

a sinc minús da l'ombrena. 

Encia adès i vorès colà 
tai claps par strada 
cun ridi seriu. 

Sinti enciamò 

il fis'ciu lontàn 

li mans scussadis 

che la partida no è so 
a no é dal muri. 


Furlan di Ciasteons SILVIO ORNELLA 

Profum di viarte 


Piel di luna di levada 

lavris bagnáts da la rosada 
frascjis di ciaviei ch'a nissin 
sui trois sidins di ciamp 

tal siel violet al ven 

tal sac dai ricuarts al resta 

il sbrindinàt to profum di viarta. 


FRANCA SANSON 

La sedonere 


S. Ugo Martar 
S. Francesc di Paule Frari 
S. Ricart V. (Instit. dal Stàt Patriarcjàl) 

PES D'AVRIL 


Une viere liende furlane e conte che un decret papàl 
al improibive di mangjà pès il prin di Avril, in memorie 
di un miracul rivuart a une spine di pès sucedút ad 
Aquilee ai timps dal Beàt Bertrant. 

Il di di Pasche il Beát Bertrant al veve invidát il Pape 
a gustà, ma stant che il Pape al veve di lâ dal Re di Fran- 
ce a batiá la fie, lu visa che al vares anticipàt di rivà ad 
Aquilee. 

II Pape al rivà il prin di Avril che in chel an al colave 
di vinars di coresime e il gustà al doveve jessi di vilie. 

Il menú al jere di pès cun ancje la trute. 

Intant dal gustà une schie j jere lade dentri te gole dal 
pape e nissun al rivave adore a tiràje fúr. 

Il Pape al fo puartàt intal jet e si jere subit indurmidit 
come par miracul. Tal doman si jere dismot cence nis- 
sune schie ni feride inte gole ma dongje dal sgabel e sta- 
ve poiade suntun plat d'arint la maladete schie. 

Il Pape, fat clamá il so secretari, j à detát un decret 
che al comandave che par dut il Patriarcjàt nissun fedél 
nol vares vút di mangjá il pes il prin di Avril. 

GIUSEPPE SGUAZZERO 

IL PLEVAN E IL BAL 


Al coreve l'an dal Signór milnúfcent e cuarantevot. 
Intal miò país al jere sicu plevan un Monsignór di chei 
che a puartin la vieste di colór ros intes fiestis grandis e 
la vieste nere cui botons ros in dutis chés altris oca- 
sions. Un predi une vore preseát de int, sei pal so savé 
sel pe só severetát tes robis che a rivuardin 1 sacraments. 

Pensait che ogni lunis inte scuele elementár, dulá che 
al insegnave la religjon, prime di dut al domandave ai 
scuelárs, fruts e frutis, se il di di domenie a jerin státs a 
Messe e Funzion i mascjos e Messe, Funzion e Oratori 
lis feminis. Se un o une di lór al veve saltát une des tré, 
si cjapave une bachetade pes mans di chés tremendis e 
dós bachetadis se si cirive di svuincá la vuiscje. 

A part chest, il Monsignór al veve une particolár con- 
trarietát pal bal, di simpri. Cuant che al predicjave, al 
vosave dal pulpit cuintri chei che a lavin a balá parce- 
che al ritignive che il bal al fos “font di pecját”. 

E rive la ultime domenie di carnevál e lui al veve vút 
sintút, vie pe setemane, che in país si varès tignút un bal 
tal martars, ultin di carnevàl, robe che no sucedeve di 
prin de vuere. “Misereatur”, al veve scomençàt... Po, a 

Messe grande, dopo jessi lát sul pulpit e vé spiegàt il 
Vanzeli de fieste, al veve tacát a vosá e a sbrocàsi par 
furlan: “Cjárs paesans, ricuardaitsi che il bal al € une 
tentazion dal diaul parceche in chei moments: ... pet 
cun pet ... panse cun panse ..., la cjar si ingrinte ... € 
po al nas ce che al dovente!!! Che Diu nus vuardi!!!”. 


GIOVANNI GRION 


A Gabry 


A Santa Piturnila 
li? margaritis 

a slúsin sidinis 

tal soreli... 

Blancis e bielis! 
Tal soreli da la vita! 


(Coma 

chel 15 di avril 

di 30 ains indavòur... 
cul soreli 

e la lùs da la vita 

tal cour...) 


Furlan di Savorgnan EDDY BORTOLUSSI 

ZUANON E LA TASSE DAI LENCS 


La néf a colave jü fisse fisse, sburtade di ogni bande 
di un aiaron che ogni tant si cuietave e al lassave viodi 
a stent lis cjasis plui dongje e dopo póc al ripiave cun 
plui lene di prime. A si jere dome a mieze strade, ma tal 
borgut di mont la cime e jere ché di plen unviér. 

Zuanon al cjalave la tormente — tra un tai e chel altri — 
sentát inte cusine. Ogni tant al parave vie cu la man l'u- 
miditat che si formave sui veris dal balcon e al diseve ae 
femine: “A ven, a ven jú propit ben; a jè di ché juste, eh, 
eh, eh, eh!” Po al jevave e al lave di fúr, freantsi lis mans. 

“Eh, eh, eh, eh!” al continuave a riducá tra di sè. Al 
jere content e al veve ancje reson: lui, il bintar, il cjo- 
cheton dal país, al veve passât dute l'estàt a boscà tai 
lots che il Comun al veve assegnàt as fameis dal borc tal 
bosc dal Palon. 

Al veve cjamát cuatri cjars di tratór; ju veve seats, 
sclapats e intassáts (une tasse grande e lungje che, em- 
plat il curtíl, a rivave fintrimai te strade). E par rionte, al 
veve puartàt cu la só Ape uns cuatri viaçs a ché puare 
vedue de Bete, ch'e viveve dibessole e malade dós cjas- 
sis plui in là. 

“E cumo — al pensave — ch'e vegni púr tante néf ch'e 
âl! Lencs a ‘nd è, tra une setemane si cópin 1 doi pur- 
cits, un pár di damigjanis di bacò a son te cantine e si 
pues tirà indenant fin a Pasche”. 

A passin lis zornadis, al rive l'unviér e il frêt no mo- 
le. Zuanon al continue a butà sà lencs su pal fiuc cence 
padin; ma une di si inacuarç che la tasse a cale ancje de 
bande de strade. 

“Orpo! — i fòs ae femine — No tu larás migo a cjoli i 
lencs da bande de strade?” "Sarai mai mate — i rispuint 
chê — jo ju cjapi su simpri par ordin, culi dongje”. 

"Cui puedial sei mai” Al scomence a scrupulà Zua- 
non: "Cui puedial vê il coragjo di ribà in cjase dal la- 
ri?!” Al cír di ricuardási cui che nol à profitàt dal dis- 
boscament, ma intal borc a jerin dome tré: so cugnàt 
(ma chel al à la cjase gnove e il brusadór a gasolio, 
parcceche al dis che 1 lencs a fasin fum e a sporcjin 1 
mûrs), e chei doi lazaronei dai fis dal Burcjul, che a ve- 
vin preferit là in vilegjature a Lignan, ma ch'e àn instes 
il curtil simpri plen di lencs... 

"O sistemi ben jo, ché gjarnazie!” Al dis Zuanon. Al 
va a cirî tal sotpuarti, dulà ch al veve scuindüt un pár di 
cjichets robáts tal ultin cantir, e al place un póc di esplo- 
sif tal miec di un picul coc, che dopo al met in biele mo- 
stre te tasse viers la strade. 


A passin un pár di dis e ancje il çoc al sparis, cun 
grande gjonde di Zuanon, ch'al è cunvint di scuvierzi a 
la fin il lari dai lencs. 

Difats, une sere a jerin juste láts a durmí, conche si 
sint un ton unevore fuart pal borc. 

“Josus! — a dis la femine — ce gjaul èsal 7. 

“Eh, eh! — al riduce Zuanon — Nol è nuie. Duár, eh, 
eh, eh!” 

La di dopo, intant che Zuanon al è daúr a fà gulizion, 
si presente su la puarte so cugnát. 

“Dipo cugnè — i dis — tu varessis vué di prestàmi l` A- 
pe: usgnot o ài di vé cjamát masse la cusine, che no do- 
pri mai, e a mi è saltade, e cumò o ài di lâ ju in país a 
cjolint une gnove...". 

“Figure porche!”, i dis Zuanon, jevantsi e cjapant sù 
il mani de scove e scomençant a corii daúr. “Cumò o 
sai cui che mi robave i lencs. Ven ca, che ti dreci la 
schene!”. 

"Ah, ma alore e jere propit une bombel" Al berle il 
cugnát, cirint di scjampà. “Fermiti o ti denunci. Delin- 
cuent, terorist, sassin!” 

E cussi si metin a cori su pe rive dal Palon cuvierte di 
néf. Ma dopo un póc, par colpe dal so pés e de néf fofe 
che lu fás sprofondá e restá cence flát, Zuanon si ferme 
sflanchinant; al cjale il cugnát che, plui zovin e mancul 

pesant, al à bielzà une trentine di metros di vantaç e al 
capis che nol è il càs di insisti. 

"Si èsal fat màl cualchidun?" Al domande cuntune 
vós che si fàs dibot dolce. "O jeri sigúr ch'a fossin stàts 
i Burciui. No dopristu il gasolio, tu?” 

“Ma nò, e jè dome lade su l'ostrighe la cusine”, i ri- 
spuint il cugnàt, cun fà conciliant. "Sàstu, cun ce ch'al 
coste il gasolio, ogni tant e vadin ben ancje i lencs...” 

“Poben, poben: o soi content ch'e sedi finide cussi... 
Viót mo, cumò o sin pari: Tú tu volevis fà il furbo cun 
me, jo o volevi fàte paià cjare... metin sore une piere a 
dut ce ch'al è stàt e anin a bevi un tai!” 

"Chest si che si clame tabaiá!”, 1 dis il cugnát. E in- 
sieme a tornin a cjase, dulà che la femine di Zuanon ju 
spete cui voi discocolàts, cence rindisi ancjemò cont di 
ce ch'al è sucedút... 


Furlan di Osóf AUGUSTO DE CECCO 


Varietàts: TV 
AÏ è cualchi biadin che al crót che cambiant televisór a 
cambin ancje i programis. 


SERGJO VISENTIN 

Rosade 


Sint ce bon 

il profum de rosade 
in te ore 

ch'al cjante 

il cucü, 

co l'arcazie 

ti pluf 

su la strade 

CUL SOL raps 

ch'e ti incjòchin 
di odórs. 
Lontanancis di grís 
mi fèvelin 

par confondi 

il reclam 

de mé tiere 

che jo 'o sint 

a jentrámi tal cúr 
cun chel riál 
ch'al va vie 
soresere 








tal distin 
d'un Friúl 
che nol mår. 


GIANNINO ANGELI 


Timp 


Fra il nassi e il muri 
ce restial? 

Une vite 

tra lamps, tons 

e saeteis. 

Ogni tant 

un slambri di cil 
indulà spielá l'anime. 
Daspo l'eternitát. 


PIERI CRESSATTI 

DORDEI, VUITIS E... SACRAMENTS 


"Almancul tal curidór tu podevis metiju!” L'intono 
de vós al jere di chei ch'a no t'invidavin a dà rispueste. 
Graciute e jere une femine minude, dolce, ma in chê 
buinore e veve la vós un póc ingrispade. 

"Ma te cjamare a stan plui cjalts e po i ucei di reclam 
àn di abituàsi ae nestre presince, sinò tal rocul a cjan- 
tin di svuareâts”. 

"Sint mo Mario, puartiju fúr de cjamare che mi stan 
impestant ancje i linsui!” i rispuinde cun malegracie la 
femine. 

"Par doi ucei..." al rivà apene a dí il predi, platantsi 
daúr i ocjai. 

"Mi maravei di lui! ... Ju àial mai puartâts in sacre- 
SU 

"Plui di une volte, intant de messe, prime di lá tal ro- 
cul; ma a cjasee mé ju ten in cusine e ancje te cjamare, 
chei apene svuarbáts” disè il predi bevint il cafe. 

"Bielis robis! ... Puaris bestiis, e inmò di un predi! 
Svuarbaju a crútl ... Ce singars! — e, zirantsi viers il so 
om — Mario, va puartiju fúr de cjamare, senò ju buti 
abas dal balcon!”. 

“... Crament; spiete ch'o bevi il cafe!”. 

"E intant a sbitiin, e mi tocje a mi lavà il paviment e 
il tapét!”. 

"Ju lavari jo, baste che tu tasis” 1 rispuindè Mario 
cun vôs cundissendente. 

“O stoi frescje, alore! Tu ás inmò di netâ 1 imprescj 
di muradôr, la cjaçute e la concje de malte che tu âs la- 
vorât setembar stât. E la pinelesse inmò tant sporcje di 
colór ch'i no crót di rivà a discrostále!”. 

"Vonde mo, vonde!...” al scomençâ a sustâsi Ma- 
rio. 

"Eh, simpri vonde cuant ch'a no si úl sinti...” e ri- 
spuindè la femine, intant ch'e regeve lis taçutis. 

"No la ferme nancje cul curtis tal cuel; par doi ucei 
e fas un proces !”. 

"Dós dordinis, ..." al osà corezi il predi. 

"Dordinis o vuitis, no lis vuei in cjamarel" e zontà 
risolude la femine. 

“Sint, Mario — al disè il predi — Cumò o scuen lá a 
scuele, tornant indaúr o passi a cjoli lis scjaipulis". 

“E intant, für de cjamare!” La femine no si rindeve. 

“... Crament, par doi ucei! — al rugnà Mario za dut 
infogàt — Mi fàs un proces par ogni robe. No i va ben 
nuje di ce ch'o fàs. ... O domandi il divorzi!!” al cridà 
Mario, ruagn in muse. 

"Sumo! Tal matrimoni si seuen lá d'acordo. — al sen- 
tenzià il predi — Al è un sacrament!”. 

"Ch'al cjali mo, pre Checo, — al disè alore Mario — 
dai siet sacraments al è l'unic ch'i no lu veis volút, an- 
zit s'al seis improibit: al sarà ben un parcé!”. 

Al è stàt Puniche volte ch'i no ài sintût rispueste di 
pre Checo. 


Furlan di Osóf ALBERTO FABRIS 


IL VIN DI MESSE 


Un vecjo predi al incuintre Federico Tacoli e j dis: 

"Sint, Federico, puartimi une damigjanute di vin. 
Domenie o fàs il cinquantesim”. 

“Volintir, siór plevan”. 

“Viòt che no t'al pai!”. 

"Nol impuarte. "Tat regali!”. ' 

“Nò, tu no tu m'al regalis. Tu mi tornis dut il vin che 
tu mi ás bevút tes ampolinis, cuant che di frut tu mi ser- 
vivis messe!”. 


ERMES MUNINI 

MANDI MUCI 


Vué, ai tré di Avril dal 2002 aes primis oris, e jè manc- 
jade Muci. Chê gjatute e viveve cun me e mê mari za di 
cualchi an; salacôr no jere une modele cun chel pêl 
gruessut maron scúr sgrisulât di clâr, cun chê musute pi- 
çule suntun cuarp ben nudrít, ma e faseve part de famee. 

Sô mari e viveve cun Melie; mancjade chê femine, 
no veve plui vút cjase e e zirave pal Borc dal Puint di 
Foran, mendicant un bocon. Nus veve fat dúl, o cirivin 
di passile e, cuant che intal scuindüt e veve filiàt, metint 
a la lús dós femenutis e un mascjut, ju veve logàts sul 
difúr de barache, ricuart dal orcolat dal "76, e li nó ur 
puartavin di mangjà. Jê si faseve cjarinà, ma lór si ti- 
enivin a la largje e a levin al plat dome cuant che nó si 
jerin tiráts in bande. 

Mi mancje il to bussámi ronronant e strussiant il nás 
umidút su la mé morsele. 

Il plui ardit al fo il gjatut, neri come un petenic, se- 
guit di “Mini”, une femenute tant ninine e figotose ma 
vidricute. La tierce, Muci, e mostrave la voe di fási cja- 
riná: e faseve moto di tiràsi dongje e po e fuive, salacór 
un póc gjelosite di fradi e súr. 

Cuant che il mascjut e Mini a vevin tacàt a vigní par 
cjase, a forin mitúts sot di automobiliscj sassins. Resta- 
de sole, Muci, che ai timps nô o clamavin “Deco” vint 
lassade mieze codute forsit sot di une gome, si tirà 
dongje cirint companie e sielzint me e mé mari par siei 
amís. 

Mi mancje il to rispuindi al gno discors cuntun 
“meo” lizér lizér. 

Libare di lá e vigní secont il so volé, inte viarte e jen- 
trave e e jesseve pal balcon in sfrese, invezit inte siera- 
de e saltave intor ae puarte e si tignive sà cu lis sgrifis 
pontadis tal len, cirint di vogloná e di fási viodi traviers 
il veri, o Si sintave sul difúr dal balcon, spietant che un 
di nó si visas di jé. Podopo vé glotút un pár di bombons 
e cirive la cove intal gno grin. 

Mi mancje il to lá dongje, lis scudielis cui bombons, 
il to mená la mieze code e il to spietámi, suspirant il gno 
cjapànt sù un pòs par vignî a disgragnoláju inte man. 

Rivadis la etát e lis gnots di lune plene, cualchi sere 
no tornave cjase par stá une gnot o dós cui morós. Di di 
e tornave un moment par un salút e po di gnúf vie di bu- 
ride. La panse i deventave gruesse tanche un balon. La 
prime volte mi á fat capí che e veve bisugne di une man, 
de “comari”: un picul al jere mal ziràt... jal vevi tirât für 
biel a planc. 


92 








Cetancj i soi fis che a forin macáts su la strade! 

Mandi Muci!... Divueli che, cuant che al sarà finit il 
gno timp, mi fasi cjatà a spietàmi ancje te e dutis chés 
altri besteutis, gjats e cjans, che o vés compagnàt, par 
cualchi timp, lis més zornadis! 

A son restáts dome Fufi, neri come il cjarbon e cun- 
tune stele blancje sot il gargat e une altre su la panse; lu 
clamin ancje "Ombra" parceche al ven e al va cuc cuc e 
so fradi Mici, fumul parie cu lis dós stelis blancjis, lu 
vin sorenomenát “Tabar” parceche si lu sint a riva a la 
lontane sgnaulant. 


ROMANO BINUTTI 


Amis 


"Cui che al cjate un ami al cjate un tesaur", e jè une detule 
viere ma simpri di valór. 

L'amicizie e jé impuartante te vite des personins. Un amór, 
ancje il plui grant al pues fini. Une amicizie sincere e pues 
durà dute la vite: baste compuartási cun onestát e lealtát, 
coltivàle come che si fàs cu lis rosis cun tante cure e amór 
parcé che infin dai conts dut al e póc salt. Ce ch'al conte in 
te vite a son: la famee, i fis e i amis. 


GIANNINA BRESSANCIN 

ORLOIS DI SORELI 


Biel leint il libri des meridianis, ven a stài orlois di 
soreli dal Friúl, scrit di siór Pantanali. dopo vé cirút di 
capi un alc di plui sul mút di fâ i calcui par podé savé 
ce ore che e jè par mieç de ombrene dal soreli, o ài orût 
tirà jù lis detulis par furlan pituradis tai mûrs des cjasis 
e che in chest mût a restaran par simpri. 


“Il timp plui biel al è chel dai vincj agns” (Buje) 
“Pai amis e jè simpri l'ore" (Tresèsin) 
"Ombrene e lûs e il timp si cús" (San Denél) 


“Une vite legre e svole vie come une pavee" (Bordan) 
"Ogni ore ch' e passe par simpri nus lasse" (Remanzas) 


"Ogni di al jeve il soreli par ducj” (Daèl) 
“E jè simpri ore di bevi un tai” (Daèl) 


SANDRA OSSO 
Lu à dite... cjossul! 


II vêr galantomp al è chel ch'al ten vierte la puarte dal al- 
bergo par che la sô femine e puedi puartâ dentri lis valís. 


PETER USTINOV 

INT A LA BUINE 


Le agne Perine, agne di gno pari, ch'e viveve dibes- 
sole in te sô cjasute, e contave simpri che agn indaúr, 
sot Pasche, e voleve sblancjà chel fregul di cusine ch'e 
veve, ma nol jere in càs di cjatà un pitór parcéche ducj 
a jerin impegnàts. Cussi e veve cumbinát cun tun pitór 
vignút di fúr vie. 

Rivàt puntuál la matine dal lunis de setemane sante e 
cjatàt zà dut pront l'omp al à scomenzát súbit la só vo- 
. re. Di là di un póc le agne Perine j è lade dongje cun tu- 
ne butilie di vin di chel bon, disintij: 

"Cà bon omp s'al à voe di bagnà il gargát ogni tant: 
che jò o scugni lâ a fà la spese, o ài di là in Comun e 
ancje in pueste e us lassi bessól”. 

“Leit pûr vô parone — j dis l'omp — che jò o fas instes 
la mé vore”. 

E je tornade dongje, le agne, ch'al jere misdi passát. 
Rivade in cusine e à viodút che il pitór al tirave zà il fi- 
let su la zonte dal colór di parsore cun chel di sot, chel 
dal abassament, in chei agn usave cussi. E cjale par di- 
lunc e par traviars, po e dis: "Siorut mi par che il colór 
di parsore al è un póc masse scúr!”. 


E lui súbit: “Viodará parone che cul timp a si sclaris- 
sarà”. E le agne avant disint che ancje chel sot vie al je- 
re un pôc masse clàr essint la part basse la plui fàzzile 
di jessi sporcjade. 

E il pitór: "Ma siore no sàe che chel colór ali cul timp 
a si seurîs!” Ma le agne `e à cjatát che ancje il Alet ch'al 
stave fasint in chel moment al jere stuart, ma lui senze 
piardisi di coragjo j rispuindé: “Viodará siorute che il fi- 
let, co a si suje, si drezze dibessól”. 

Alore le agne Perine "e butà il voli su la butilie che j 
veve lassât e viodint ch'e jere stade disvuedade dal dut 
e tirà un suspir di rassegnazion disint: Signór benedet, 
di bon ch o ài di là ancjemó a confessàmi par Pasche! 


BEPI DI DIANA 


Varietàts: A cene 


Dopo vé lavorát dute la vite, Jacun, sot dai cent, al é par lá 
a rindi cont al Signór. 

— Coragjo — i dis pre Concetto rivát sotsere par dái il vueli 
sant — Cheste sere o sarés a cene cun nestri Signór —. 

Cul ultin flát che al veve Jacun al murmue: 

— Vegnal ancje lui siór plevan? —. 

— Nò — i rispuint il plevan — Jo o ài za cenát — 


SERGIO VISENTIN 

GNO PARI 


Un tipo dut particulàr, precís, metodic, ordinát e guai 
a falà une... e se capitave... inalorel 

Benl Us conti la piés, che, cumò che nol è plui, o le 
ài ancjemò sul stomit. 

Par resons di lavór o stavi, agnorums indaúr, in tun 
païs de Basse Furlane; o vevi une Lambretta, parceche 
in chei timps, al ere dificil rivà a cjolsi une machigne. 

O puès nome di, che la dopravi pal plui, dopo vé las- 
sat il lavór, par lâ a cjatà un ami o une fantacine. 

Une biele di, il Capo, ven a stài gno pari, mi dis: 
"Menimi a Udin ch'o ài dibisugne”. 

E jo: “No si podaressie lá un altre di 7". 

“No! Cumò!”. 

E jo un tichinin rabiós, dât ch'o vevi une fantacine 
che mi spietave, j dis: "Anin monte sul segjolin”. *Det- 
to e fatto’ al jere za parsore, cu lis mans ben plantadis 
tal manilion, par vé la sigurece di no colà. 

O sin partíts e lunc la strade, nome sito, no vevi nis- 
sune voe di fevelà. 

A Palme mi fermi al prin distributór par cjoli misse- 
le e li, intant ch'o spietavi, o dis: "Papà, fàs doi pas, che 

ti fasin nome che ben, par no rivà a Udin dut indurít...” 
e lui al va. 

Co Diu al à volút (denant di me al jere un camion 
ch al stave fasint il plen) al rive il gno turno. Intant al 
torne dongje gno pari, mi cjale e mi dis: “Fat dut?" 

"Si! O podin là". Dit chest o torni a meti sü i ocjai, 
se no i moscjns a ti sbusin i voi. O monti sü, un colp di 
pedàl, il motór al tache a rugnà e po su par Udin. 

Pe strade simpri sito, o pensavi nome a che frute che 
mi speitave dibant. 

Passát San Stiefin, Udine aromai nol jere lontan, o 
dis: “Papa, ancjemò pòs minúts e po o sin rivats...” e lui 
sito, orpo ch al sebi rabiat? 

Plui indenant, dongje la crosere di Paparotti, o torni 
a di: "Papà sta content si viót za la citàt". Nissune ri- 
spueste! 

Alore mi ven istintif di passà il braç daür de schene 
par tocjàlu e digj: "Astu sintüt?" Ma tocje e ritocje, o 
sintivi nome un vueit. 

O mi fermi... e malandrete la premure lu vevi dis- 
menteát a Palme. Il rest o podés imagjnálu. 


Passát cualchi an, o soi rivát a cjolmi une Fiat 600... 


solit girut par la a cjatà une frute e solit Capo, che mi 
dis: “O ài dibisugne di lá a Udin”. 

O bruntuli alc...! Par fàle curte o partin e no vevin 
ancjemò passade la rotonde di Sarvignan ch al scomen- 
ce a di: “Va planc!” E jo: “Ma papà, o ài za ralentàt". 

A Sante Marie la Longje... le solite richieste: "Va 
planc!” 


PUPI MARIN 
Haiku di Avril 
Lis costelazions di avril 
sul tapêt des fueis di freule, 
dopo la ploe tal ort. 
MARIO MARTINIS 

LA BILITE 


Ïr, o cjalavi un documentari par la television cu lis 
marmotis e altris bestiis dal gjenar e mi soi visade di un 
fat che mi veve capitát cuant ch'o jeri frute. 

E jere vive ancjemó mé none e jê, mé mari, mé sür e 
jo o jerin sentadis für tal curtif. 

A un ciert pont, o vin viodude une bilite che e lave 
viers il gjalinár e alore mé mari e mé none e àn cirût di 
cjapàle par copále, ma jê e jè scjampade. 

Mê mari, alore, par póre di sintílis di mió pari, nus à 
dit: "Frutis, no stait a di nuie a vuestri pari che nus à 
sejampát”. 

Cuant che miò pari al è vignút a cjase, mé sür, che e 
veve nancje cuatri agns, j dis: 

“Papa, no ti dis migo nuie di ché brute besteate de bi- 
lite che nus á sejampát!”. 


SANDRA BASALDELLA 

La tose des pioris 

S. Josef Artesan 

(Fieste dal Lavór) 

S. Atanasi Vescul 

Ss. Filip e Jacum Apuestui 
S. CIRIAC VESCUL 

S. Gotart Vescul 

S. Domeni Savio 

S. Flavie Martare 

S. Vitor Martar 

B. Erman di Colonie Frari 
S. Antonin Vescul 

S. IGNAZI DI LÀCONI FRARI 


Ss. Nereu e Achileu Martars 
S. Mafalde Regjine 

S. Matie Apuestul 

S. Doro Contadin 

S. Ubalt Vescul 

S. Pascál Baylon Frari 

S. ZUAN I PAPE 

5. Ivo Avocat 

. Bernardin di Siene 

. Gjisele Regjine 

. Rite di Cassie Taumaturghe 
. Desideri Vescul 

. Marie dal Jutori 

S. GRIVÓR VII PAPE 

S. Filip Neri Predi 

S. Ustin di Canterbury 

S. Milio Martar 

S. Massimin Vescul 

Ss. Canzians di Aquilee 

La Visitazion de Madone 

E infin... 


E infin... 

“Judiche il to zardin 

des rosis 

e no des fueis che a colin, 
judiche lis tos zornadis 

des oris contentis 

e no sta fermâti tai moments 
di aviliment. 

Judiche lis gnots des stelis 
no des ombris. 

Judiche la tô vite des riduçadis 
no des lagrimis. 

E con gjonde, 

par dute la vite 

judiche la tô etât dai amis, 
no dai agns”. 


GRAZIANO CASTENETTO 

L'ULCERA DAL NONO 


I erin in timp di uera; miseria di spacála cul coni. Dut 
chel póc ch'a davin, a lu davin cu la tessera. E la int a 
scogneva rangjàsi como ch'a podeva: se al saltava für 
alc, nomo mediant dal marcját neri. 

Inta famea di Blasut, che inché volta al lava a scuela 
e a si rangjavin como ch'a podevin, a era dura; ma un 
póc dicà e un póc dilà, a tiravin indevant. Il pan dal for- 
nàr al era scür, al semeava fat cu la semula inveza da fa- 
rina, e a si lu mangjava parceche a nol era nuiati. I] nono 
di Blasut al era malàt di stomi, e cussi la famea a scu- 
gneva fà salts mortài par meti dongja un pocja di farina 
blancja como una volta, par podé cuei un póc di pan 
blanc pal vieli. Blasut a lu mangjava cui voi, chel pan 
benedet, ma in famea a i disevin: “Il pan blanc al è pal 
nono, ch'al à Pulcera e a nol pos mangjà nuiati". 

Al passa un póc di timp e Blasut, simpri serio, al la- 
va a durmi dibessól prin di chei-altris, e dibessól al dis- 
eva las orazions. Sô mari una sera a i va deür planc a 
planc a spià il parcè di dut chest. Blasut, inzenoglàt 
dongja il jet, finidas las preieras al zonta, serio serio: 
"Signorut benedet, fami vegni ancja a mi l'ulcera!..." 

GIOVANNI CUCCHIARO 

IL NADISON 
(Intai miei ricuarts) 


L'istàt al scomencave sul finí de scuele. A erin zor- 

nadis limpidis, serenis. 
- Cuant che o cjalavi il gno flum o provavi sensazions 
indefinidis, bielis e, soredut, memorabilis. O sint ancje- 
mò il sunsúr da l'aghe che e scoreve legre e lisere o ben, 
ca e là, plui cuiete e plui vorticose. I sunsürs da l'aghe 
no disturbavin, anzit ti piardevin vie, a plasevin parce 
che graziàts e gentil. 

Il soreli al scjaldave su la piel zovine e i claps a erin 
infossáts. Mi visi chés lór formis tarondis e boconis; à 
erin un póc ruspis, un póc slis, blancs o gris. 

I claps a erin ancje coloráts o cun venaduris partico- 
lárs, vualiváts da l'aghe che no polsave mat. 

In ca e in là si viodeve il savalon, no polvarós, ma di 
erignei fins, blancs e lusints. 

Jo m'implenavi di ché lús e di chei colórs. O cjalavi 
chel mont e ché aghe che, scorint, mi puartave vie anc- 
je 1 miei pinsirs. 


BEPI TORNABENE 

CJAPIEI 


Pensant ae mé infanzie, mi ven di poià jú une conte 
che mi torne in limènt sot Pasche, par vie che cheste 
storie vere e jè sucedude tor dal '50, cuant che, frutine, 
o stevi par jentrà di Cumunion. 

La mé cjase, e jere sistemade intun borgut spiardút pe 
taviele e o mi visi che, cuntune bicicletüte piçule come 
me, o pedalavi di sburide pe campagne ma, distès, o ri- 
vavi simpri ultime a dutrine. Pre” Mario — recuie — nus 
contave dut ce ch'o scugnivin savé dal Catechisim e 
ancje lis storiis “dei Bambini Santi” par che, nó canais, 
si sfuarçassin di lá daúr dal lór esempli di bontát. Jo, o 
volevi semeáur e, di fat, inte mé vite, no soi mai stade 
tant buine come in ché circostance. 

O m'impensi che, indalore, si viodevin dispès i cer- 
candui, ven a stái i puars ch'a levin in zîr a ciri la cari- 
tàt. Nó, o "ndi vevin un ch'al rivave abituál ogni gam- 
bio di stagjon. Nissun nol saveve cemût ch" al si clamàs, 
ma ducj j disevin "Cjapiei" pal fat ch'a 'ndi puartave 
simpri doi o tré sul cjáf, ben fracáts un sore chel altri. 

Mê mari, si sgrisulave viodintlu vient dongje e no ve- 
ve masse voe che jo j lès a tir, mutivant ch'al jere sim- 

pri plen di pulçs e pedoi. Di fat, il puarèt si smenave 
dispès e si gratave ator pe vite inmò plui vulintir. 

Sot Pasche, come ch'o ài dite, al rivà cloteant intal 
nestri curtíl, viars l'ore di cene, compagnàt des fiestis 
dal gno "Negus", il cjanút cussi clamât par visàsi di 
cuant che l'Italie e jere lade a colonizà l Afriche. Mi par 
inmò di viodi la besteúte imboreçade ch'e petave salts 
plui grancj di jê par brincà la sacoce di "Cjapiei", d'in- 
dulà che si sintive vingí für un sparfum di salamp e... 
di alc altri! 

Alore, il vecjo cercandul, incoragjât di tante acolien- 
ce, si fasè indenant par domandâ ae "madame" - cussi 
al clamave ogni siore maridade - s'al podeve fermâsi a 
durmí sul toglât, inte cove dal fen. Vút il permès, al 
s'invià cun dute la bisacje, che j pendolave di une ban- 
de, sà pe scjale a pecoi. Chê, cul pés, e deve l'idee di 
jessi iminente par fâi petà un svól ad ogni scjalin. Ma 
l'Agnul custodi di "Cjapiei" al veglave pulit e cussi, 
passàt il pericul, nó dós o sin tornadis in cusine, dulà 
che, inte cite, al bulive un bon mignestron. 

Jemplade une gamele, mé mari mi spedi a puartàle al 
vecjo par che si scjaldàs il stomi, zontant une sfilçade 
che no dopravin plui, par che si taponàs dal frét. 

Jo no vevi póre de scjale dal toglát, par vie ch'o mi 
rimpinavi su par jë come un gjat, scugnint là dispès... a 

latá lis més pipinis ch'a durmivin intune stanziüte dulà 
ch'a vevin il lór ream! Prime de spedizion, mé mari e 
tornà a racomandàmi di stà atente e di no rivà masse 
aduès al püar om, par vie dai incuilins ch al veve intor. 

Rivade cu la "providence" li dal ospit, lu cjatai dut 
cjapàt de ufiziadure di tiràsi für dai pits un pár di scar- 
ponàts ducj malmetúts e imblecàts. 

“O nine ché frute! — dissàl "Cape ridintmi dut 
sdenteát — Se tu savessis ce turture ch'a son i miel puars 
pits... Vè ca, a son plens di vissiis e ancje ruàns; Gra- 
ziis, sástu, pal mignestron, ringrazie tant la “madame”, 
che Diu le mèrti..." Jo j dei la buinegnot, disinti che, 
forsit, o sarès tornade dopocene. Intant, tal gno cjavàt, 
o vevi za clàr un plan di emerzence... 

Tornant un pas indaúr, mi tocje contà un antefat. Gno 
pari, che inte mé vite al è stàt il gno plui grant ami, al 
sufrive dispès di mal di pits, soredüt cuant ch al veve di 
trotà, par lavór, di un ufizi a di chel altri, traviarsant dut 
Udin. 

Alore, si jere decidút a fàsi fà, su misure, un mara- 
veós par di scarpis di cjavrèt. Lis veve apene screadis e, 
cjalantses cun braure, al diseve che j levin di cane e ch'a 
valevin duc) i bêçs ch'a vevin costát, e a `ndi jerin tancj 
par ché volte! 

La sere, co al tornave dongje strac, par prime robe al 

si meteve un biel par di cómuts stafèts par sintisi plui li- 
bar e al poiave lis scarpis di lusso sul prin scjalin de 
scjale ch'e puartave disore. Jo o vevi la consegne di 
sburfinájes e di lustrájes di fin, mansion ch'o fasevi un 
grum vulintir, parcè che par gno pari, mi pareve di no 
rivà adore a fà mai avonde serviziüts, di tant grant ch'al 
Jere il ben ch'o i volevi. 

Ma la mé cussience, dividude in ché sere tra il so amôr 
e la caritàt cristiane, e sielzé di là daúr dal Vanzell. 

Pensant a "Cjapiei" ch'al veve di masanà chilome- 
tros cloteant sui siei püars pits ruàns jenfri trois e stra- 
dàtis plenis di busis, ce àio fat? Mi soi impensade che 
in ché di, par cumbinazion, pre' Mario — recuie — al ve- 
ve dit a dutrine che, cuant che si fás dal ben, la gjestre 
no à di fálu savé ae campe. E jo lu ài metút in pratiche. 

Cence di nuie, cidine, o ài poiadis lis scarpis di lusso 
sul balcon dal seglár. Podopo, fasint il zir par di für de 
cjase par no dà intal voli, lis ài grimpadis a svól e... sü jo 
come il gneur pe scjale dal toglát! E pensá ch'o ài ancje 
vude la muse rote di contà a "Cjapiei" che jes veve man- 
dadis "madame' par che lis acetàs cence viarzi bec... 

Il montafin, al rivà tal doman a buinore, cuant che il 
cercandul — al è il cás di dilu — content come "ne Pasche, 
al jere bielzà lât di un toc pe só strade. Gno pari, tra un 
"Folc e ti trài” e chel altri, pierdude la pazienze, al ciri- 

ve lis sós scarpis plen di primure di cori a cjapà la cori- 
ere par Udin. E jè lade a fini che, tirade in bàl e metude 
aes stretis, o ài scugnüt contá de mé iniziative, intant 
che mé mari, cjapade dal convúls, e berghelave: “Mie- 
ze pae... e je lade mieze pae...” Jo, dopo un prin sma- 
riment, cul coragjo di une ch'e jere inte Veretàt, final- 
mentri o soi rivade adore a spiegàmi. 

No si podeve meti in dubi la Peraule di pre" Mario e 
tant mancul ché dal Vanzeli, juste? Lant a dutrine, o ve- 
vi imparát che dut ce che si fás a un puar, a un “ultim” 
si lu fás diretamentri a Gjesú in persone, che s'incjarne 
intal puar. 

"Mame — j ài dit alore a mé mari — se usgnot passa- 
de nus fos vignút il Signór sul toglát, no j varessistu dát 
il miór che tu vevis, magari ancje ché biele coltre che tu 
ás sul to jet?" E papá, che intant al veve pierdút la cori- 
ere, cutetantsi di colp e cui voi lustris ch'a mi cjalavin 
cun bontàt, mi à dade une bussade che mi à fate sintí co- 
me une sisile! 

No vin plui viodüt torná dongje "Cjapiei" e o vin sa- 
vüt daspó ch'al jere muárt cjapát sot. 

Ma a mi, par tant timp, mi à plasüt sumià ch'al jere 
làt dret in Paradís cun dut ce ch'al veve sul cjáf. E, cun 
tai pits, lis scarpis gnovis e lustris ch'a jerin costadis 
cuindis dis dal lavór di gno pari. 

Mondàt, su la tieare al veve lassàts dome chei che j 
corevin ator pe vite: ven a stái i siei pulcs e i pedoi... 


ELENA CHIARA GENTILINI 


Alis di pavee 


Alis di pavee, 

par svolá alt 

tal cil, 

e cjalà il mont 

di lassù 

par capt là che 

0 sbaliin e là 

che o fasin just, 

par impará 

a vé cure di ce 

che la nature 

nus a regalát, 

e rispietà 

la nestre vite! 
ANNA BASSI 


111 


“Cormons” 


Cormóns e jè une biele citadine 
ninine e maraveose 

ni picule, ni grande 

e cuntune storie gloriose. 


Par chi al è passât Massimilian 

e la só statue e fàs biele mostre, 

ma cumò il nestri cür al è furlan 
e ogni cormonés lu dimostre. 


Il domo pene piturát e tantis bielis glesiutis, 
il vinars di marcját, il teatri, fruts e frutis. 


Jo o soi nassude chi e o sarai simpri contente 
parceche chi si vif une vite legre e indipendente. 


CORMONS AL É UN BIEL NON 
E A MI MI PLÁS DI SINTÍ 
CHE SUL GJORNÁL O IN TELEVISION 
DI LUI SI FEVELI OGNI DI! 
LAURETTA RODARO 

A SCUELE 


(...) “Oh Diu, la scuele!” al tache a sberlà Zorç: o jerin 
ad in plen dismenteáts che o stevin lant a lezion e inalore, 
cence nancje saludá il fasan, ch'al pareve sturnît pe nestre 
vulicade, vie a cirí lis cartelis badonandis te stroncje. 

“E cumo, ce i contino a la mestre Ida?". Disperáts, si 
cjalin ator e insomp di un berc o voglonin une biele ma- 
gle di colór, par vie di un strop di margaritis dutis in 
flór. Di buride o corin fin lá (ormai e jere dute la mati- 
ne che o corevin) e o scomencin a cjapia sú plui rosis 
che o podin, spesseant, cence lá tant pal sutíl, ogni tant 
e vignive vie ancje cualchi pugn di grame e cerfuei. 

Cuant che o jentrin te aule, ducj a fasin cidin e nus 
cjalin smaraveáts, viodintnus cun chel bár di margaritis 
misturàt a fros di jerbe, che nus taponavin scuasit fin ta 
la barete e cuntun cuatri paveis che nus svoletavin intor 
marcolant, ingolusidis dai colórs e dai bonodórs des 
plantis. 

“Dove siete stati tutto questo tempo?” nus domande 
sticade la mestre Ida, cuntune musate scure come un 
burlac. E nó, cuntune muse rote “A prendere dei fiori 
per lei, signora maestra”. 

La scuse no jere tant origjinàl, ma vonde par fà là vie 
i nùi sui voi de buine mestre, che e fòs finte di crodinus 
e nus ordene: "Mettete quelle margherite sulla cattedra e 
ricopiate subito il dettato dai vostri compagni, che dob- 
biamo leggere un altro capitolo della fiaba di Pinocchio, 
dalla quale capirete che le bugie non si devono dire”. 

Dibot si metin a copiâ, doprant il penâl di len dut 
smorseât, cul penin stuart che al sparnice maglis blu sul 
sfuei e intant o pensin a ce figurone che o varessin fate 
tocjant tal ingjustri chê biele pene di fasan, tant lungje 
che a varessin podüt viodile ancje chei mus boreçâts dal 
ultim banc. 

Cuant che o lein la storie di Pinocchio, jo e Zorç o ta- 
chin a tocjâsi la ponte dal nâs, par viodi se al scomence 
a cressi, come che i sucedeve al buratin di len. Nô doi 
si cjalin e cun confuart o scuvierzin che il nâs, a fuarce 
di palpâlu, al è dome deventât ros, ma no plui lunc. 

Alore si cuietin e cu la fantasie o viodin il nestri fa- 
san di mil colórs ch’al svole intun cjamp sfodrát di mar- 
garitis, cun Pinocchio che vuicant i cor daúr, dut scal- 
manát. 

Almancul lui, rivaràjal a cjapálu? 


CLAUDIO MATTALONI 

Piruz nestri doz 


Piruz doz nestri, póc inculurit, 
par insegnánus tu ás avonde patit. 
Si ben che ancje tu, al è di di, 
tu ti gjoldevis a fánus scaturi, 
no cognossevin ni virgule ni pont, 
cumò o savin di: “gnif, gjal e mont"... 
Alba pratalia (ti visistu?) tu aravis, 
semence furlane tu ben tu semenavis 
e daspò tant ará e tant semená 
des nestris cocis cualchi butul al picá. 
Se púr cumò ti pár ch'o sedin dürs, 
tra vot-núf agns o sarin ben plui madúrs. 
E za che un póc di furlan lu vin imparát, 
nô o sperin tant di véti contentât. 
Cussi, tra citine, dumlo, Polimie e zakaj 
a planc a planc o sin rivàts a mai. 
Lassáts lu quinci, el quindi, el quod et quid, 
il nestri cors cumò lo vin finid. 
Pe tó pazience graziis ti disin, 
che un altri miór di te no cjatarin. 
No sarés d'anim tant vil di volénus bandoná, 

no podaressin mai, cence di te, imparâ. 
Nô no crodin mai fâ dipartiment 
dal to elegant, preseât insegnament, 
Sigür si viodarin chest an ch'al ven, 
cussi a larà il nestri furlan plui ben. 
Ï scuelárs tiei ti ringrazin propit tant, 
che la tó vore no sei stade par dibant. 
Perzò, zovino bielo, nó o tignin dûr, 
che aromai te e il furlan us vin tal cúr 
Se chesto cjanzunito no ti plás, 
sup! par cheste volte cjape e tás! 
Cumo no sta inrabiáti tu par chest, 
ch'al podarès riváti ancje il rest! 
Il nestri scrit al pues paréti impertinent, 
Ma ti prein di no sintíti malcontent. 
Ti domandin perdon pal tentatif, 
che sigür no vúl jessi ofensif. 
NÓ ti augurin che dut ti ledi ben, 
che il to futár al sei simpri seren. 
Piruz doz nestri póc inculurit 
... Sastu une robe? 
Par scrivi chest no vin nancje durmit! 


GJ. E. e O. 








GNORANCE STORICHE 


Tal 1960, il gno omp, Roberto, al lavorave te filiál de 
Bancje Populár Udinese, a Palme. In chei timps, il lavór 
di bancje al jere unevore diferent di chel di vué, siche- 
duncje il fat al va incuadrát inchevolte. 

A jerin riváts bécs a pro dal *Picul Cotolengo di don 
Orione", un ent ch'al à la só ativitât a Sante Marie la 
Lungje. Stant che l'institút nol veve un cont corint dulà 
che i bécs a podevin jessi creditàts daurman, la sume e 
jere stade metude di bande intun cont nomenát "Conto- 
disposizioni" e, dal lamp, mandàt l'avis al beneficât. Di 
volte in volte, a vignivin segnáts, cul lapis, trops avís 
ch'a jerin státs mandáts. Chest impegn, ch'al veve a ce 
fà cu la contabilitàt, al jere ministrát di Ferruccio, gran 
lavoradór, sfadion, ma dispès vitime dal diretór. 

Une sere, propit il diretór al cjapà in man il “Conto- 
disposizioni" e al viodé che la sume, a pro de institu- 
zion prime nomenade, e jere ancjmò li, cundut che a je- 
rin stàts mandáts tre o cuatri avis. Inalore, imbestealît, 
al tacà a vosá: 

“Ferruccio, chei bécs a pro dal 'Piçul Cotolengo' a 
son ancjimo culi! Viót di distrigále! No sta durmî!”. 

"Ma, diretór, ur ài mandát cuatri avís! No bastino? Si 
viót che no àn dibisugne dai bêçs! E po, jo no pues lâ, 
parceche no ài nancje la biciclete!”. 

E il diretór: “Biele chiste! Bisugne fáur rivá chei bécs 
e vonde! Mande Roberto ch'al à il vespin e cussi e jè fi- 
nude!”. 

Roberto, ch al veve sintùt dut, al jere in pratiche za 
pront par parti! Nol saveve dulà ch al jere l'institút, si- 
cheduncje co al rivà in país, al scugni domondá. Al jere 
unviér e, a ché ore, za scúr! Sunát il campanel, al spie- 
tá adilunc prin che cualchidun al vignis a vierzi, parce- 
che il zardin al è unevore grant. Cuant che Diu al à orát, 
a planc a planc, al vualmà la figure di un predi, unevo- 
re alt, maiestós! Dat jù non e cognon e il parce de só pri- 
since, j disè: 

“Buinesere reverendo! Isal don Orione, ch'al à di fá- 
mi une firme su chest mandát?”. 

“E nò! Don Orione, magari cussi no, al è muart!”. 

"Mi displás! (e intant j vignive inliment chel puar 
Ferruccio che lis vares sintudis un atre volte) Ma... 
ch al scusi reverendo, cuant isal sucedút?”. 

Il predi no j dè rispueste, ma une cjalade che j fase 
capi di colp, di véle fate masse gruessel E intant, cul 
dét, j mostrave une date segnade suntune targhe in ban- 
de dal porton d'ingrès. 

Il gno omp nol à vút cür di contà subit il fat in banc- 
je, par póre di jessi coionát e, magari, mandát vie par 
masse gnorancel 


GIULIANA FRANCO 


Un ministrel 


Al leve un ministrel 
sunant el so liút 

di cjistiel in cjistiel 
cjantant in chest müt: 
*Plasê d'amór 

al dure nome un moment, 
displasé d'amór 

al dure dute la vite... " 
Vecjes peraules, 

ma simpri veres 

ch'a fasin 

mál al cir. 


NOEMI RUPIL DEL FORNO 

SCOVACIS 


Jo o soi stufe di sintí simpri a fevelà di rispietà l'am- 
bient, di salvà la Nature e la bielece dal Friul. Maimo- 
dant o od ài savude une biele. 

In Friul a son pós puescj di bielviodi: cence altri chei 
cjamps, boscs coladics, baracs, trois, ... massime pes 
culinis a mont di Udin. 

Ducj a vuelin fási la cjasute di stà dibessó1, cul teren 
torator, e cussi si à sdrumàt dut pal “progresso”. 

Ma progresso no vúl di dome ben e bon e vonde; al 
vúl di dispes assaltà la tiere e no lassà puest a lis biele- 
cis de Nature, a lis bestiis e a lis rosis, che a pari dal 
omp a ur covente un lúc dulà vivi. 

Di Feagne a San Denél, e jè ancjemò par póc une 
strade che no à cjasis o fabrichis. Culà si pò sclarí il vo- 
li cuntune viodude bielone des Prealpis. 

Noi so une visionarie, o sai che a fevelà di scovacis 
si móf un cantin; ma si pues cjatà für un puest za biel 
che sassinát par plantá la discjarie de Comunitát Cueli- 
nàr. (Intes zonis industriáls — metipen — che a son biel- 
zà brutis. cui depuradórs no si sintares trist odór e no si 
cucares la brutece dai tachii (capannoni). 

Al someares che i Ministradórs Locài si smentein di 
fâ rispietà lis leçs e che no ur interessi, fintremai in 
vué, di aplicàlis dulà ch'a son zonis bielis, salvadiis, 
rampidis. 


CATERINA RIZZANI 


Haiku di Mai 


La tô ringhiere e profume ancjemò di garofui in mai 
ma in glesie no si dis plui rosari la sere, 
no cognòs i toi ricuarts lontane là che tu sés. 


MARIO MARTINIS 

Ghiri ghiri ghin 


Uno due tre 

pape nol è re 

re nol è pape 

pan nol è fuace 
fuace nol è pan 

vuê nol è doman 
doman nol è ancò 
la vacje no jè il bo 
il bo nol è la vacje 
la nêf no jè Ï glace 
la glace no jè la nêf 
la cere no jè la pês 
la pês no jè la cere 
la pâs no jè la vuere 
la vuere no jè la pâs 
e a gno nono j gote il nâs. 


BARBARA ANZIL e MIRANDA VIDUSSI 











I SCARPETS 


Franz Wieacker, storic dal dirit e scritór todesc, al 
diseve: 
"Si butin vie tantis robis 
che in chest mút si pierdin pe strade dal timp: 
al è un ben che cualchidun lis cjapi sü. 
O pensi che al tornarà chel timp 
co la int e scuvierzarà di vé pierdút alc 
che magari cussi no 
al è daúr di lór ... e no denant”. 

Chestis peraulis si adatin al spirt che al à animát il 
Diretif da TUTE di Sarvignan tal decidi di zontà ai 
cors, ancje chel dai "mistirs dal Friül" e tal sielzi di fà 
chel dai “scarpets”. 

Di buine voe e cun biele grazie uns vincj sioris si son 
iscritis e puartant i ritais di stofis che a vevin a cjase, a 
àn scomencát a metint un sore chel altri, a pontáju insie- 
me cul fil e la gusiele e pont dopo pont a fà lis suelis. 

Al è un impen di fadie e di tante pazience parcè che 
si scugne fà i ponts piçui e une vore strents par vé une 
suele fuarte! 

Fatis lis suelis nol è finit: bisugne fà i scjapins di vi- 


lút neri e ricamáju a colórs, i colórs de Furlanie. E vie 
indenant ancje cun chei. 

Insumis si à pracuràt di fàju precís in dut e pardut di chei 
che cun ingen, braure e "sante scugne” a fasevin za un 
grum di agns indaúr i nestris vons, par metiju sú di fieste. 
Cumo a son une vore pocjis lis feminis che a san fà 1 scar- 
pets e che a tegnin amens ce che ur án insegnát di frutis! 

Culi a Sarvignan si po di che la iniziative e jè stade 
di bon costrut e di sodisfazion pe insegnant che e à ri- 
cognossút l'impen no tant indiferent di dutis lis Sioris, 
massime di chés che salacór no vevin tante cunfidenze 


cu la gusiele. 
ANGELA DEL BIANCO 


Tenpo 
Belo 
Quel tenpo fora de `l orologio 
Belo... 


Garghe volta 

Me par de 'vélo catao. 
In quel... 

Al canpanil 'l ha sonao. 


(Dialet di Grau) GIOVANNI MARCHESAN STIATA 








Puartá il gustá intai camps a chei di cjase 

Jugn 


5. Marcelin Martar 

(Proclamazion de Republiche) 

S. Clotilde 

S. Guirin Vescul 

5. Bonifaci Vescul 

B. Bertrant di Aquilee 

S. Norbert Vescul » 
LIS PENTECOSTIS 

S. Efrem Diacun 

B. Indri di Bolzan 

5. Barnabe Apuestul 

S. Onofri Rimit 

S. Antoni di Padue Frari 

S. Liseu Profete © 
LA SANTISSIME TRINITÂT 
S. Justine Vergjine 

S. Ranieri 

S. Marine Vergjine 

Ss. Gjervás e Protás Martars 
S. Silveri Pape 

S. Luís Gonzaghe Gjesuit 

IL CORPUS DOMINI 

S. Josef Cafasso Predi 

S. Zuan Batiste Martar 

S. Gjelmo Abát 

Ss. Zuan e Pauli Martars 

S. Ciril di Alessandrie Vescul 
S. lreneu Vescul 

SS. PIERI E PAULI APUESTUI © 


S. Lucine Vergjine 


fui 








LA VITRINE DE CUSINE 


O sin stàts "Senza storia", ma o vin simpri vút il ri- 
spiet pe nestre robe, par chel póc plui di nuie che nus 
partignive, e di chel lór póc i vielis a contavin vite, 
muart e miracui. La grande vitrine de mé cusine e veve 
une part ad alt cui veris pituràts di tancj colórs; dentri e 
jerin mitudis lis cjicaris boconis dal lat e lis cjicarutis 
dal cafè neri, lis tacis, il cuart e il mieç litro di veri. La 
part basse e jere dute di len scúr e dentri si metevin i 
plats e lis terinis. Lis robis a vevin il lór puest. Ï doi 
blocs de vitrine a jerin tacàts e, tal stes timps, dividúts 


| cun cuatri colonutis intorteadis di len scûr. Dongje des 


colonutis e jere une grande svearine, cualchi platut, san- 
tins e strafanics. Chiste vitrine le veve comprade mé 
none di seconde man. Prime di rivá a cjase nestre e ve- 
ve vút stát te ostarie de mari di Pepi Puntin, il becjàr di 
Sarvignan. Cuant che gno pari al taponà 1 tràfs dal sufit 
de cusine e al fasè il paviment gnúf, mé mari e scartà la 
vitrine scure e viere par compránt une gnove. Gno pari, 
che nol butave vie nuie, al metè la vitrine a sotet, te ba- 


rache dal bearc e li e à vit stát fintremai che jo mi soi 


maridade, e la vitrine e deventà une part de mé dote. 


Un marangon le comedà, al stropà lis busis dai carúi, 
al gambià i veris che si jerin rots e la lustrà. Cumò e fàs 
la só biele figure tal tinel de cjase di Rome. Eh! Si, la 
vitrine e jè finide te capitàl dulà che jo o vivevi e o in- 
segnavi. Mal visi ancjemò chel frutut biont, bocon pe só 
etát, educát, ordenát, atent, simpri cidin. Intes sós cjar- 
tis o scuvierzèi che só mari e jere di Monfalcon, cussi 
une di, no podei fà di mancul di dijal che jo o soi di Sar- 
vignan. Ma ... provait a induviná? Ancje jé e veve lis 
olmis de só famee a Sarvignan, e par un striament e je- 
re la gnece de mari di Pepi Puntin, la ostere che e veve 
vendút la vitrine grande e scure a mé none Rose. 


ANITA BRACH 


Lu à dite... cjossul: 


Se o vais a New York, puartaitsi daür la machiene fotografi- 
che, parceche o viodarés robis che no tornarés plui a viodi. 
La prime robe che no viodarés plui e sarà la machigne foto- 
grafiche. 


MIRE REYNOLDS 








LA CENE 


E jè dure la vite dal piçul artesan, ducj pronts a diti: 
“O sés laris, par lavoruts di nuie o vés la muse rote di 
Ï domandá la lune!” 
| Lavòrs d'aur chei dai artesans, lavórs che cumó a son 
| simpri in mancul a savéju fà. Epúr tu scugnis clamàju: 
se al ves di pierdi un tubo da l'aghe, ce ti metistu a fà se 
| no tu sés bon di rangjàti dibessól? E se e ves di mancjá 
la lús? Provait a stá cence lús: in di di uê no si rive plui. 

Co ti clamin tu ás di cori dal lamp, che, in cás con- 
` trari ti disin: “No vés bisugne di bécs, eh? O sês diven- 
| tàts duc] siórs..." 

Cuant che, finide la vore tu j puartis la note: Diu nus 
uardi! “Trop? Ducj chei bécs ali par chê monade, che se 
mi metevi, o jeri bon di fále ancje jo...” 

E vie indenant cun ché naine, fintremai che ae fin si 
. decidin di paiàti, ma mai prime di véti tirât jà chel tant. 
No ducj, paratri, a fasin cussì; di solit a son 1 siórs, stant 
che i puars ti dan dut fin l'ultin boro (... senó no rivin a 
durmí vie pe gnot!) a disin e magari, parsore vie, a vue- 
lin paiáti un taiut. 

Sicheduncje al jere une volte (ma al è vif ancjemò) 


un sioron plen di bécs e paron di une fabriche. Tancj di 
lór a lavin a vore par lui: fontanárs, eletriciscj, maran- 
gons, faris. Lui, o cumò o dibot al paiave, ma se a jerin 
100 ur dave 80 e se a jerin 200 ur dave 150: ogni volte 
barufis di ghise. 

Pieri, il fari, stuf di barufá inchevolte li al cjapà cidin 
1 bêçs, al saludà cence fà une plee e al sierà la puarte 
daursi. 

Di für al contàve i bécs al al viodè che a mancjavin 
100.000 francs. Al tornà indaúr, al tucà te puarte, po al 
viarzè in sfese cucant dentri cul cjàf, al disè plancut: 
"Siór, che al scusi, vaial mai a cene al Diana?” “Ma si 
Pieri che o voi. Parcè mo?”. 

"Ah nie, nie, o volevi dome visàlu che la prossime 
volte che al va, la cene je ài paiade jo”. 


CHIARA COSTAPERARIA 


Lu à dite... cjossul: 


Cui ch'al cir la só “metát”, al cjate nome la metàt di ce 
ch'al cir. 


BRUNO LAUZI 

IL PIRON E LA SEDON 


Come in dutis lis fameis, daspò cene, la parone, ne- 
tade la taule, c à cjapàt sú dute la massarie e, jentrade 
tal tinel, le à mitude sul seglâr par tornà plui tart a la- 
vàle. 

Plats, scudielis, cjicaris, tré tacis, doi curtis e in font, 
poiàts in pins, un piron e une sedon che cjalavin in cuin- 
trilús une tace cui pits par alar. 

Tal prin no si fasevin càs parvie che simpri ae stesse 
ore si cjatavin ducj tal stes lúc par podé jessi laváts, 
suiâts e daspò metúts sul sgoteplats lì sore. 

Ma cheste sere nol jere cussi: la parone, mitút il dut 
sul seglár, e jere jessude dal tinel cun premure. 

Cussi spiete che ti spiete, lajú in font, il piron al ve- 
ve tacàt a bruntulà: 

— Insome rivie o no ché benedete massàrie2 Àio di 
stá sporc par trop? 

Al diseve secjàt di spietá masse. E cjalantsi un póc 
ator al à smicját la sedon, tacant boton cun jé. 

— Cemút vadie signorine? Al à dit lui par ingraziáse. 

La sedon, cognossint il tipo, perdon l'imprest, ch'al 
jere e no savint ce fâ te spiete, j à dát cuarde. 


— Oh salút siór piron, jo ben e lui? J à dit cun tune vo- 
sute sibiline. 

— La solite vite: dal plat ae bocje e di cheste al plat. 

— Orco, o fasin la stesse vite, nassúts par serví chel 
altris. 

— Planc, cirin di distingui — j à rispuindút il piron un 
pôc secjàt — jo cun fuarce o jentri fin tal mieç dal bocon 
e cun decision lu parti in bocje al gno paron, cence fur- 
dacjâi la lenghe. 

E la sedon di rivoc: 

— E sâstu ce novitâts? No fâsio compagn ancje jo? 
Calme, ninine e dute tarondine cun delicatece, daspò 
vêle messedade mi jempli di mignestrine par podê con- 
tentâ la mê paronsine, anzit se scote jê mi sofle la pan- 
sute fasintmi ghiti che, par ridi, o spant su dut. 

Viodint ch" al vignive cjolt in zîr il piron si è difindát: 

— Va vie po gobemate, tu sés dome buine di fà ridi 
chei altris! Invezit di cori tant ator pai plats o pes cjica- 
ris, impare di me che cuntune E TOLE Jade o cjapi dibot 
doi bocons e . 

E la salon cence lassalu finî: 

— Ma cui crodistu di jessi cun chei cuatri pics che tu 
ás tal cjáf, prove tu a cjapà su il cafelat o messedá la mi- 
gnestre se tu sés bon ... petenestrìis che no tu sés altri! 

Cussi i dói imprescj a vevin tacàt a stiçàsi, smalitant 





i l'un cun l'altre, robis che se no jere li ché puare tace a 
saressin bielzà vignúts aes mans. 

Intant dute chê altre massarie, prin cuiete e un póc 
| stufe di spietà, si jere dismote cjapant gust a sinti ché le- 

gre dibatite. 

Tant che lis tacis e 1 curtis, che a jerin 1 plui sgaios, si 
| meterin comuts dongje de tasse dai latas par viodi li che 
chei doi a levin a parási. 

Alore il piron un póc ros in muse, plui pe vergogne 
che pal sugo ch'al veve intor, al à continuát: 

— Petenestriis a mi? Viót che gno nono bis al jere un 

"strument" une vore cognossüt, tant che agnorums in- 
i daür te farie dal Olimp, Efèst lu à forgjàt cul fier batint 
i lis spicis une vore a ponte e daspò j à dit: Impir, impirà 
i al sarà il to lavór. 

— Ma cun ce storiis vegnistu für cumó? Imprest tu je- 
ris e imprest tu sés! E no stà fàle tant lungje cun múts e 
leiendis! Jo o ài scugnüt scjampá des monts prime ch' a 
finissin i striaments des aganis dal bosc che di un rama- 
çut di sedum mi àn fate diventà une sedon di len. E ce 
| fature cjapá su dut e vigni fin ca jà par cirí furtune e ... 
cui ti cjatio culi? Un basoál di piron ch'al sa dut lui. 
| A chest pont e jere vignude für une cagnare cetant 
| fuarte che e à scugnüt intervigni la parone che, jentrade 
di corse tal tinel, cun decision si è puartade sul seglár. 


| 








E, mentri che chei doi a vevin tacade une gnove ba- 
rufe e duc) chei altris intor a businá, e à viert di scat il `| 
rubinet de aghe cjalde e cun tun sclip di detersif e à 
cuietáts ducj, fasint fini la discussion in tun núl di bu- 
fulis. 

ALDO ROSSI 


Rosada 


Gotis di fresc 
poiadis 
parsora la natura. 


Cristai di aga 
ch'a lusin 
ta l'aria. 


Lagrimis da la not 
che il soreli 

plan planut 

al suiarà. 


Furlan di Ciasarsa ANELINA COLUSSI 

Tu vàs 
(Il pape Zuan Pauli II a Leopoli - 26 di jugn 2001) 


Pleát e strac 

cu la cjame dai agns 

e cu la crós. 

Tu vás. 

Nó, no podin capi se e jè la crós 
a sustigniTi 

o Tu che tu la puartis. 
Cun jé Tu vis 

pleát e clopadiç 

ator pal mont: 

a domandà perdon 

par chel ch' e àn cumbinàt 
i nestris fradis 

cun chei ch'a son passâts 
prime di Te. 

Tal cjalt, tal frêt, 

cui fruts e cui malâts 
preâ e pati... 

e se un imbast Ti cjape 

al improvis, 

dopo un moment 





Tu tachis a cjantà 

une cjante polache 

che la muse ruane Ti piture 

di un sgrisul di ligrie. 

Il nestri cür al trime 

e Ti compagne: 

al brame chiste pâs che tú tu puartis 
insieme cu la crós. 


ELDA LENARDUZZI BULLIGAN 


Constatazion 


Te vite a son dós categoriis 
di personis, chés che a dan 
e chés che a cjapin. 


Il sbalio al sta, a un cert pont 
tal volé gambiä. 


Cui che si stufe di dá al e pierdút. 


GIORGINA SCODINI 








IN MEMORIE DI 
FELIPE MIGUEL DE ESTRADA 


Corsist di furlan 
lât cun Diu intun incident stradàl ai 4 di Jugn dal 1993 


Un sclop trement via pa gnot e i tioi siums, Felipe, a 
si son sfrantumáz par simpri sun chê crosade dulà che la 
| Muart a ti spietave senza dúl. Rivât di cà da l'aga a Guri- 
| za, cul baticúr come "na sisiluta, a tu eris vignút par sgar- 
fà für li" tós lidris e, plen di coragjo, a tu vevis pensât di 
no tornà plui in Argjentina. In Friúl, tu ti eris incalmàt 
benon. Lavór e amís a no ti mancjavin. Purtrop, una schi- 
ria di dificoltàts leadis a la disastrosa situazion economi- 
ca dal to pais, a vevin cambiàt di colp la tó vita cressuda 
| intal bombás in pél. To nono al era stàt nuiamancul che 
ambassadór in Spagna li dal gjenerâl Franco. Nono ch al 
ti oreva un ben da l'anima. Grant al to desideri di visità 
| la patria di tó mari: l'Italia e, finalmentri, dal 1988 il to 
sium al è deventát una realtàt. Cuntun viaz organizát da 
i Aministrazion Provinciál di Guriza, a tu vevis metút pit 
| inta nestra biela citát. Ancja la tó famea a varès cjatàt 
bon stá intal nit che, cun sacrificis di ogni sorta, a tu sta- 
vis metint adun. Tal fratimp, a tu frecuentavis al cors di 
furlan cun passion fin a otigni il bramát diploma. 

Ricuardi, come avué, che tu eris content come una 
pasca inchel di a Cividát cul vistit gnóf discreát pa oca- 
sion. Di solit, a tu rivavis a scuela pena finít al lavór, 
sgardufát e spore di cjalzina. In chel di, a tu someavis 
un princip e tu ridevis, nissun plui feliz di te. 

Plen di significát al to tema dal titul origjinál “Cuant 
ch'o ài imparát a ridi, o ài imparat a mut Forsi un pre- 
sentiment chel to cjant dedicát a la vita cu la vision se- 
rena da muart che tu às butàt jü su doi pis, ispiràt plui 
che mai dal to cür tant sensibil. 

Misteri al to destin: lassá la vita a 28 agns ma, nissun 
al már fin tant ch'al è amát e ricuardàt e tu, Felipe, grazie 
a una gara di gjenerositát, tu sês tornát là dai tioi cun duc] 
i onórs invuluzát tal tricolór. Ché ultima cjarinada che ti 
ài fat su la musa, la ài fata al puest di tó mari lontana. 

Mandi frut, va, cór pai pràts dal Infinit, tignüt par 
man di to nono, a zirî stelis. 

La tó prima mestra di furlan 


Furlan di Fara i ANNA BOMBIG 


Lu à dite... cjossul! 


O ai cjoltis tantis di chés midisinis, che ogni volte ch'o tos o 
guaris cualchidun. 
ANONIMO 

L'anzul di Salèt 


Un anzul 
cun alis di arba 
al à pituràt 
la stagion a Salèt: 
sintiti lizèir 
ancia tu. 
G. V. 

I BIEI VOI DI JACUMIN 


Intun país de Furlanie e jere une volte une cubie di 
mieze etàt che e veve un sôl fi. 

Jacumin al jere un bon frutàt, ben educát, lavoradór, 
rispetós e cence vizis. Oltri che vé tantis buinis cualitáts 
al Jere ben plantât, alt come un granatîr e cuntune muse 
di lineaments perfets, doi voi celescj slusints come per- 
lis e cjavei neris e fins; in sumis un gran biel zovin! Du- 
tis lis miór fantatis dal dulintúr a bramavin di vélu par 
morós e i gjenitórs a progjetavin par lui in biel avigní. 

Ma Jacumin, magari cussi no, al lave daúr di Lisute 
dal Cudul che e jere dut l'incontrari di lui; une lamie 
cracule cuntune cuarte di gjambe e, par zonte, ancje un 
tic loscute! Ï siei di lui, indanáts, no rivant a distacálu 
di jê, a meterin sot il plevan par che al ciris, cu la só au- 
toritát, di convincilu a lassále prime che la robe a las 
masse indenant. Pre Domeni ae prime ocasion, j disè al 
zovin: “A mi disin che tu fevelis dispes cun Lisute, no 
tu fasarás migo sul serio? A mi no mi pár adate par te; 
no ti rive nancje a lis spadulis, o saressis une cubie ri- 
dicule come l'articul il”. E vie indenant cun altris ar- 
goments. 

Jacumin al taseve, al taseve simpri tant che il predi al 
| pensave che, salacór a le veve comprometude, nol po- 
| deve tornà indaür e che al veres finit par confessá. In- 
vezit, dopo vé scoltát dut il sermon, il frutat, ustinát j 
disè: “Pre Domeni, a mi plas, a mi plas ancje tant; ch al 
provi mo lui a meti sú i miei voi!” 
| Infin Jacumin al à sposade la Lisete e al à vit cun jê 
une sdrume di fruts. 
| Lisute e jere deventade plui largje che lungje e une- 
| vore trascurade. 
Jacumin al tacà a lá daúr a feminis zovinis e bielis. 

|. Al si viôt che, passade la flamade, lui al veve metút 
sà i voi dal plevan! 


GRAZIELLA PETRI 


Lu à dite... cjossul! 


“Cuál ése stade la zornade plui biele de tô vite?" — “La di 
des mês gnocis” — “E la plui brute?" — "Dopo di chê, dutis 
chés altri”. 


Dal film: SCAPPO DALLA CITTÀ 

UNE FIESTE DI VUÉ 


Domenie stade a Cjasielis, intal "Curtil di Bete”, in 
ocasion dal complean di Angjelin, la só femine Eda e à 
dat dongje la fieste dal curtil. 

E jerin prisints ducj chei ch`a son a stà orepresint e i 
lór parincj plui strets. Jo e la mé femine o jerin li par- 
ceche o sin inmaneáts par vie di mé mari, ch'e vif anc- 
jemò li a la biele etàt di otantenúf agns. 

Il “Curtîl di Bete” al è in place a Cjasielis di Mortean, 
tal cjanton ch'a si va a Morsan e a Cjasteons di Strade. 
Par entrà si passe sot di un puartin ch'al ere la cjase di 
Guido Colombe. Apene dentri, a dret tu cjatis la cjase di 
puar miò pari Placido di Bete, ocupade cumò di mé ma- 
ri Dele. Subit tacade a jé une stansie impis dulà che 
ogni tant, soredut d'istát, e vegnin a passà cualchi di, 
dal lontan Canada, Mafalde e il so omp. Dopo e ven la 
cjase di puar Rico di Bete, che só fie e à vendüt a Ugo 
e Valentina Cusulin. La frute di chescj doi — Michela — 
rivade in etát di sposási, e à comedát la stale di puar Ri- 
co, gjavant für un biel apartament. Dopo a vegnin lis 
stalis e i orts. 

Di ché altre bande dal curtil, tornant indaúr, o cjatin 

la cjase di puar Bepino. Tacade di cheste, une volte a ere 
la stale di Colombe che cumo Filippo, fi di Bepino, a le 
á trasformade intun apartament ch'al è un bombon. Tra 
la cjase di puar Bepino e ché di Desideri, simpri dut ta- 
cát, al è il daúr de stale di chei di Peloc. 

Tal ultin, prime di torná in place, o cjatin la cjase di 
puar Desideri, ocupade di só fie Eda cun Angjelin, che 
di cognon al fás Re. Dut tacát fin tal puartin, al è ancje- 
mò puest pal “daúr” de cjase di Teresa, la femine di just 
Gavagin. 

Alore, cun dutis chestis fameis, e tiráts dongje ancje 
fis e nevóts, in ducj a erin in vincjetré. Pensá che une 
volte nome te cjase di puar mió pari a stavin — no si sa 
cemút — in trenteun. “Chei di Bete”, la famèe ch'e à dát 
il non al curtil, al è un sorenon che si part te gnot dai 
timps e che si riferis a une Elisabete che nancje miò pa- 
ri nol cognosseve. 

Par tornà ae fieste, rivant a Cjasielis domenie stade 
sot misdi, si sintive une musiche di armoniche che ti 
sejaldave il cür. Lant daúr dal sun, tu rivavis tal eum), 
dulà che sot de arie di Dele a ere preparade, unevore 
ben, une taule a fiar di cjaval colme di ogni ben di Diu. 
La griglie a ere sistemade te arie di Eda, dongje de mu- 
siche I festegjaments a son continuáts fintremai lis núf 
di sere. Une biele fieste tra paesans (o miór tra "curti- 


lants”!) ch'a si viodin magari ogni di, ma par colpe dal 
mont di vuê e àn póc timp par cjacaràsi. 

Ducj i nestris vecjos — o soi sigúr — a erin presints tal 
spirt. A ere une presince sintude, ancje se no declarade. 
Jo o crót ancje che ladilà si sedin dit che une fieste cus- 
si tal lór timp no si sei mai podút fále; e no dome parcè 
che a ere miserie, ma bensi pa lis gueris eternis pai cun- 
fins, pes gjalinis, pai scolos des aghis o cuissá par cua- 
lis altris stupidagjinis. 

Ducj contents, duncje, soredut Angjelin Re. Un dal 
biliets di auguris al diseve: Il curtil di Bete al festegje il 
"Re". Une biele sodisfazion, par un che come lui tal 
curtil al è vignút “cuc”! 


FIORAVANTE TURELLO 


Haiku di Jugn 


Tal cil salustri a respirin stelis 
plui no si ferme su di te la me man, 
masse curtis lis gnots di juen. 


MARIO MARTINIS 

RICUARTS 


Cuanch'o jeri fantacine o someavi tanche il purcit di 
Sant Antoni. 

O jeri simpri a torzeon; difat, ogni volte che une agne 
o cualchi cusine e vigneve a cjatànus e mi domandave 
se o volevi la un pós di dis a cjase sô, jo o jeri simpri 
pronte a montà sul puartepacs de biciclete di turno. 

O scugni di che mi cjatavi ben in ogni famee, ma so- 
redut là de agne Libare e di barbe Remigio. 

Lór, come tanc], tai ains cincuante, sessante, a vevin 
tiràt sü une cjasute in ecunumie: cusine, spazecusine e 
dós cjamaris. 

Intune cjamare a durmivin Gjigji e Silvano, in chê 
altre mé agne Libare, barbe Remigjo e Zuanine intun 
jet tacát tal mür. Mé mi metevin a durmi dapit di mé 
cusine. 

Mi visi di tancj moments simpatics vivüts inta ché 
cjase, ma chel ch'o ricuardi cuntune vore di afiet e je 
scuasi une fotografie fermade te memorie. 

Come ch'o ài za dit, o durmivi tal jet dapis di Zuani- 
ne mé cusine e cussi o vevi mút di viodi la agne Libare 
che, sintade sul jet, si gjavave lis forchetis che i tignivin 





sà il cocon. E disfave la strece e daspò e scomençave a 
petenási i cjavei, che jo ju ài viodúts simpri blancs. In- 
tant, di flanc di jé, il barbe al tacave a lei, a vós altute, 
un gjornàl ch'al podeve jessi ancje il “Bolero” o un fo- 
toromanç. 

Agne Libare e comentave i passaçs plui fuarts. 

Al di di vué, cuanche m'impensi di jê, femine inte- 
ligjente, scaltre, cuntune sbatule ch'e vares podút meti 
in dificultat ancje il diaul, mi pâr impussibil che no ves 
savút ni lei e ni scrivi. 


FULVIA PICOTTI 


Lu à dite... cjossul! 


Par calcolá l'etát di une femine si à di somá chê che dis di vé 
cun ché che i dà la só miór amie e po si divit par doi. 


LEO CAMPION 


Lu à dite... cjossul! 


Il miò miedi mi dis che se o continui a bevi cussi no rivi ae 
vecjae, ma jo no i crót; parceche di gnot, co o torni a cjase, o 
viót plui vecjos cjocs che vecjos miedis. 


JOE E. LEWIS 

Cul batadór inte arie 

S. Ester Regjine di Babilonie 

S. Oton Vescul 

S. Tomàs Apuestul 

S. Liodor di Aquilee Vescul 

S. Antoni Zacarie Predi 

S. MARIE GORETTI VERGJINE 


S. Claudio Vescul D 
S. Guidi Abât 

S. Veroniche Muinie 

S. Piu | di Aquilee Pape 

S. Benedét Abât 

Ss. Ermacure e Fortunât Martars 
S. INDRÍ IMPERADÔR © 


5. Camil di Lellis Predi 

S. Buineventure Vescul 

La Madone dal Carmèl 

S. Lessio Rimit 

S. Fidri Vescul 

S. Rine Muinie 

S. ELIE PROFETE 

S. Laurinç di Brindisi Frari E 
S. Marie Madalene Dissépule 
B. Brigjide Muinie 

S. Cristine di Bolsene Martare 
S. Jacum Apuestul 

Ss. Ane e Joachin 

S. AURELI VESCUL 


Ss. Cels e Nazár Martars 

S. Marie di Betanie Dissépule © 
S. Pieri di Ravene Vescul 

S. Ignazi di Lojole Predi 











Monts 


Crets che si jevin tal cil. 


Déts di mans grandis 
che a sbreghin i núi. 


Animis soteradis 
che a domandin pás: 


e ator dut al tás. 


Nissun sint, 
nissun scolte. 


Lagrimis fredis 

corin sui pràts. 

Puartin pal mont il dolór 
che par dut si sparnice, 


sence fin. 


AGATA DEANA 

SURARAN - 2 


Ogni di a buinore, Mahadi al sveave i fruts, al piave 
il fúc sui claps rotonts par cuei il pan. Grandis particu- 
lis di farine blanche ch'a si cueievin in cinc minûts sui 
claps in bore. ur preparave lat acit e une scugjele pa- 
romp di scuete frescje, cuntune sedon di vueli di ulive 
ch'a la slargjavin sul pan cjalt. Intant al argagnave intor 
di un mussut mugnestri e pacific, imbastintlu cun barii 
e bolzetis, che i fruts subit mangjàt a làvin parie a aghe 
fin dapit il “Wadi”. Dós voltis in di a làvin jù: sul cri- 
chedi e sul amont: cun ché besteute che ur lave daúr tan- 
che un cjanut. Chel mussut al faseve dut ce ch'a vole- 
vin, ancje su pai scjalins lu fasevin lâ, par sormontà al- 
tanis e scurtà il troi. Al pareve vé agràt i paronuts ch'a 
lu puartavin a passisi di aghe buinore e sere. 

Intant il pari al molzeve, e prin di vierzi la spaltade 
de grote, al imbragave i uvris dai nemài intune sporte di 
peçot, leant i cjaveis a strent sul schenili e ju lassave là 
a passon indulà ch'a volevin. Al spesseave a fini, devant 
che il muezzin di Armelin al començas a salmodià. (Ar- 
melin: un país plen di arbui di ermelins (albicocchi): e 
nissun à savút dimi cemút che chel país a si clamas cul 

non furlan di chés pomis, che dome li ator a cressin da- 
pardut). 

Cinc voltis in di al rivave sú chel lament, e cinc vol- 
tis Mahadi al srodolave il so tapedut di greside bande 
soreli jevàt, inzenoglantsi discolç a preá. Al preave sot i 
voi di ducj, come ch'al fos bessól; al pareve un rimit für 
dal timp. I lavris a si movevin cence vós. Mi domanda- 
vi s'al preave adamens o cul cür. O vevi riguart a cjalà- 
lu. Cuissà? Al preave vadi il so Diu, grant e misericor- 
dos, ch'a lu vuardas ai pericui, massime 1 siei fruts; 
ch'a no ur fases mancjà la bocjade, ch'a ur des une esi- 
stence mancul grame, une vite mancul tibiade e lambi- 
cade de só, in pás e cence vueris. 


GIOVANNI URBAN 


Rosis 


In te famee, l'onestàt e je un valór impuartant tant che lis 
rosis in tune amicizie feminil. 


LUIGI FAGGIANI 


Lu à dite... cjossul! 


Che Diu nus perdoni. E nus perdonarà: al è il so mistir. 


MARCELLO MARCHESI 

JEHNICI, UN PARADÍS 


Ducj i agns jo e la mé famèe o lin pes vacancis a Jehni- 
ci, une piçule frazion di Parenzo, in Crauazie. Al è un pae- 
sut cun pocjis cjasis, indulà che nus pàr di jessi fúr dal 
timp. Lis gjalinis si corin ancjemò daúr pes stradis e une 
vacje e passone simpri solitarie intun cjamp. La int e jè 
une vore semplice e ducj a son zintîi e disponibii. Un ne- 
stri ami di Parenzo nus invide daspès tal so "Villaggio Tu- 
ristico”, ch' al à torator un biel murut di claps. Jenfri lis 
cjasutis al è ancje un ristorant cu la vasche di nadà pai 
fruts. Par me Jehnici al è un piçul paradís cun tantis rosis e 
cun paveis di ducj i colórs. La matine si dismovisi cul 
cjant dai ucei: a "nd'è di duc; i gjenars e ognidun al cjante 
cu la só melodie. Tal periodo che i turiscj a son pós si sint 
un cidinór e une pás che no pár vere. O lin simpri a cjapà 
il soreli e a nadá intun lúc tra i arbui e il már, che al è di un 
turchin limpit e meraveós... O cjali chestis bielecis e o 
pensi al Bon Diu che lis à creadis. O pensi che la vite e jè 
biele, ancje se no simpri e file vie come che si vorès... 
Cuanche al è il moment di tornà a cjase o sin ducj une vo- 
re displasúts: o savin ch' o lassin daúr di nô un paradís. 

BRUNA NIMIS 

Cjalt 


Ce cjalt chest an! 

Une istàt cussi no si viodeve di un piec! 
Dut al tufe te plombe dal soreli caniculár: 
La jarbe zale si plee 
fasint colá lis semençutis te tiare 

brusade e secje tant che lis ruis di mé none. 
Tor sere un fresculin cuiet 

al petene lis fueis dai pói: 

al móf i tendons de mé cjamare 

e mi cjarece i pits discolçs. 

“Al tornarà l'unvier" a bruntulin 

chés feminis intal ort. 

"Cussi o podarin polsâ 

un póc ator-ator dal füc! 

Cumo il soreli al è svearin 

e nol úl mai lá a durmil ". 

No sin mai contents! 

Gjoldin la stagjon dai fics 

che a san di milaç: 

dai tomats che a madurissin su pai raclis, 
dai canelons che a piturin i balcons: 


dai piersui e des pomis che a tirin lis áfs a se! 
In chel calór di vite scjaldinsi i vues vulintir 
che l'unvier e la glace a stan póc a rivá! 


LUCIA FATTOR 


Ploe, tic... tac... Hc... tac... 


Prime ti sclipigne, 

po ti inumidis 

po dopo di bagne, 

ti lave, 

ti imbombe 

ti strafonde. 

E jè la ploe di un temporál d'avost 
E tu tu stás fer ali 

cence nissune voe di ciri un sotet 
cence póre 

cence pinsîrs... scuasit 

...lavát te anime. 


PAOLA BENEDETTI 

UNE DOMENIE: 
BIEL LANT A MESSE 


“Ancje uê e jè fate” mi soi dit ché matine jevantmi su 
dal jet. O ài tirát la tindine e o ài cjalàt fúr dal balcon 
par cucá ce timp ch'al faseve e, viodút ch al prometeve 
ben, o ài decidút di lá a messe a Vivár. 

O ai dade une ultime cjalade a la cjarte gjeografiche 
par miór sigurámi su la strade di cjapá tignint cont ch'e 
jere la prime volte ch'o lavi in chel país, tant fúr man 
par mé. O ài saludàt Briciola, la mé cjiçute, ch'e jè du- 
te la mé famee, o ài controlàt di vé cjariàt ducj i miei ar- 
gagns e vie di corse par rivá a sintí a suná lis cjampanis 
za dal prin glon. Apene für dal miò país, il Matajúr e il 
Mont Neri si presentavin in dut il lór sflandór e sence 
un núl, ma cjalant l'orloi, mi soi nacuart ch'al sarès stát 
dificil rivà a Vivár in timp e alore o ai cirút di scoreà il 
mió vecjo otomobil, come che si faseve une volte cu lis 
vacjis. Prin di rivá a Dignan, però, o vevi za decidút di 
rinunziá al viac a Vivár, che forsit o sarés stát intrigát a 
cjatálu, risolvint di lá a messe a Sequals, il país di Pri- 
mo Carnera, che invessi o savevi ben dulà ch'al jere. 

Jo ogni domenie o voi a messe intune glesie diferen- 
te indulà ch'o cjapi sú il sun des cjampanis e la messe 

e, daspò vie di bot, o torni a cjase par meti il dut tal miò 
sit "internet" "Di cà e di là dal Nadison” che di resint o 
ài slungjàt ancje cun "dal Lusinz e dal Tiliment" par che 
i emigrants, sparniçàts pal mont a podedin viodi la lór 
glesie e sintí lis lór cjampanis e parà vie cussi un póc la 
nostalgjie e il màl dal tór, chel che ti fàs di: "La che si 
nas, ogni jerbe e pas”. 

Ancje se mi coste sacrifici cheste mé sielte o sai di fá 
contents tancj di lór, tignint cont di dut ce che mi scri- 
vin e ce ch'o cjati su "internet". 

Cuanche o soi rivát, fúr de glesie o ai podút za scoltá 
lis notis di un organo ch'al provave e o ài capit che la mes- 
se e sarès stade cjantade. Cjapade la borse cun ducj i miei 
garbatui, o soi jentrát, començant a scatá fotografiis a man 
drete e a campe, tirant l'atenzion del muini e póc dopo 
ancje ché dal plevan che, dopo véi dade la man, i ài do- 
mandát se o varès podút fà cualchi lamp cul mio flash in 
timp di messe, cirint di fálu sence disturbà i fedéi. Cuan- 
che 1 ài spiegát cuál ch'al jere il scopo dal mio lavór, don 
Dino al è stát plui che content. E ché messe e jè stade une 
des miórs ch'o ài sintudis atór pal Friúl cun preieris mai 
scoltadis prin, dirizude di un grup di zovins e compa- 
gnade di ducj i fedéi e cuntun organist veramentri bráf. 

Saltàt fúr, invessi di tornà a cjase di corse, o ài volút 
là tal simitieri su la sepolture di Primo Carnera, chel 

grant campion mondiàl di boxe, che tant lustri al à dât a 
l'Italie: chest emigrant di lusso. 

Intat ch'o cír dulà che lu àn soterát, o torni a viodi cul 
pinsir dut ce che nus contavin i gjornài e la television, il 
sucès ch'al veve vút. Eco lu ài cjatát e, strissinantmi, mi 
soi poiât intór de lapide e, biel ch'o spietavi che mi vi- 
enis il flàt, mi soi maraveàt a viodi chel sepulcri. 

Jo o pensavi di cjatà un monument dut so e invessi lui 
al jere li cun so fradi, mi pàr ancje di vé sintút a di che 
cuanch'al € muart nol veve nancje tancj bécs. 

Cjalant il bust cun ché muse ridulinte no ài podút fà 
di mancul di confrontàmi cun lui. 

"Cun Carnera — mi soi dit — si varessin podút fà doi 
Aldos e mieç, cul so flàt, lui al podeve spostà une mon- 
tagne, cu la só fuarce meti für combatiment un regji- 
ment di alpins. E jo invessi o fás fature a fà doi pas e par 
ogni picul sfuàrç o scugni fermàmi a tirà flat”. 

Si sa che il Signór cuanche mi à imbastit al devi vé 
dismenteát un pàr di ribatins in cualchi cjanton, parce- 
che o soi vignüt un póc pleát e pidimentát e, se tantis 
voltis te mé vite o ài provàt e o provi tant malstâ, in chel 
moment o ài dit, jenfri di mé: "Carnera ch'al jere tant 
erant e tant fuart a la mé etàt al jere za biel che muart e 
jo cun dutis lis més magagnis o soi ca ch'o tiri ancjemó 
| flàt e o prei par lui. Grassie Signór, Grassie Signór!”. 





157 


O ài sberlàt cussi ancje cuanche la mé machine e in- 
tivave il puint sul Tiliment e, daspò, dut content o soi ri- 
vát inte ostarie di Levròns, il miò país, dulà che i miei 
amís, cuntun tai di tocai in man, a siaravin la briscule, 
prin di lâ a gustà, e jo o continuavi a di dentri di me: 
"Grassie Signór”. Sence podé fámi capf di chei ch'a mi 
stavin ator parceche mi varessin cjapàt par mat, ma jo, 
ancje al di di uê, ti dis: “Grassie Signór!”. 


ALDO TABOGA 


E tuche la vite 


Il gris 
al involuce 
il vueint. 


Un fil 
al tae 
il nuie. 


Disore 
gjonde di uceluts. 


E tuche la vite. 
RINO OLIVO 

IL SINGAR 


Tanc] agns fa me fradi e i soi amis vevin dissidàt di 
là una domenia a Tarvis par una gita. 

Cussi una matina son montàs ducj su una vecja Ar- 
dea di un so ami e contens come paschis son partis di 
Guriza. Ma rivàs a Artegna la machina si è fermada e no 
oreva plui savènt di là indevant. 

Me fradi à cjalàt dentri il cofano, il motor, l'aga... 
dut era a puest, ma la machina stava simpri ferma. 

Alora in tre àn tacàt a sburtà, ma la Ardea no si mo- 
veva. Se fa? 

Adio gita, àn scomensàt a di, nus tocjarà tornà a cja- 
sa cul treno... 

Ma poc lontan da strada me fradi à viodút 1 singars. 
Erin ducj ator dal cjar di len vissin un cjamp di blava. 

Devant al cjàr, scrufuiàt par tiara, vissin al füc, era il 
singar plui vecjo, il capo. 

Me fradi, vidint che la Ardea no oreva movisi, à diti 
al paron da machina: “Parsé no clamin il singar? Cuis- 
sà se lui cun cualchi striament no la fasares movi... E 
cussi son las a fevelà cul singar. 

Dopo un poc eco ch'al riva. Veva un cjapelàt cun tu- 

na pluma rossa, una gjachetata nera che nasava di fun 
e tor dal cuel veva dos colanis di ai e di pevaròns se- 
cjàs. Intuna man tigniva un pignatút cun dentri una bo- 
ra di fúc. 

Alora dut serio à cjalàt la Ardea e à scomensàt a in- 
chinàsi e po à tacàt a salmodià litaniis in una lenga che 
nissun cognosseva. Cjaminava ator da machina sdron- 
denant al so “turibolo” e li colanis di ai. 

À fat il zir tre voltis. Dopo si è fermat dut serio da- 
vant al motór. Me fradi e i soi amis lu cjalavin in silen- 
Zio e pensavin: "se sossederá cumo?”. 

Alor al vecjo iù à cjalàs ducj tai voi e à dit: "Adesso 
va”... Il paron da machina `l è saltat dentri e l'à mituda 
in moto. 

Meràcul, il motór cjantava come gnof. 

Alora àn dati l'obolo al singar cun tantis "grassiis" e 
via a Tarvis a fa fiesta... 

Ma di chel di, dutis lis voltis che me fradi Remo pas- 
sa par che strada cjala simpri se vissin al cjamp di bla- 
va isa ancjamò chel singar... ` 


Furlan di Guriza ADALGISA TREMONTI MULINARI 

MANDI, MAME 


Mê mari no ere di Vençon, ma cjargnele, e tal país 
dai claps e des mumiis e à puartât dut il lusôr e il calôr 
di chê tiere fuarte e gjentil che si clame Davai. La di 
des gnocis, e stave sunant messe e jê no si decideve 
ancjemò a fâ il grant pas. Il predi, viodint che no ri- 
spuindeve, j à dit sotvós: "Chel che al dà la crós, al dà 
ancje la fuarce di puartâle”. Alore e à dit, suspirant ma 
convinte, il so si. 

D'in chê volte, par 68 agns, e à ripetude la sô dispo- 
nibilitât a dut ce che il Signôr, cence culumie, j à dât di 
provâ. E à vút l'onôr grant de maternitât. Siet voltis. E 
jè stade vonde furtunade cun nô, parceche no j vin dât 
displasês, ancje se nô o sin stâts plui furtunâts a vêle e 
. no vin savút ricambiále cu la sô gjenerositát. Ma chest 
al fâs part dal misteri de mari, che e dà simpri di plui di 
chel che e cjape. E à vüt il dolór trement di pierdi tre fis. 
| Luziute di siet més, Anute di 49 agns e Vigj di 60. La 
| prime le à vajude; di chei átris doi no à fat domandis, 
ma si è sierade ancjemò di plui. 

E jè stade une buine mari. No nus à mai fat predicjis, 
parcè che a ere jê une predicje vivent. No nus à mai pe- 

stàts, ancje se j tiravin jú la cjase: "Puars fruts, e àn 
avonde miseriel" e diseve. Po e zontave: "Mi duelin 
plui a mi che no a lór". O vin vude, dut somát, une in- 
fanzie serene, a carat di chei timps calamitós. O vin vút 
dut misurát, ancje lis cjarecis e i figoz, ma chest al è 
normál! Mi domandi orepresint cemút che e à fat a dà- 
nus di mangjá a ducj, tre voltis in di, cence bécs, cence 
timp e cence robe. Un misteri chesi svizine a chel de 
provedence. Ancje a gno pari j à volút ben e lui j à vo- 
lút ben a jé, fin tal ultim. Un amór particolár, fat plui di 
cavii che di bussadis, ma concret, vér, profont. Cuant 
che al è muart, e à tacát a murí un póc a la volte ancje 
jé. Parceche lui j dave fuarce e sigurece. 

Nassude dal 1912, e à traviersát dut il secul, fontant 
dós vueris, une cjase bombardade e po taramotade, co- 
rint di buinore fin gnot, balinant duc? i trois di mont e di 
plan. Tant che e à lavorát! Tant che e á preát! Tant che e 
à dát di caritát a ducj, ancje a di chei che a vevin plui di 
Jẹ e ai massepassúts! 

E a volút ben ai cristians e ancje ai nemái, che le cla- 
mavin apene che a sintivin di lontan il rumór de barele 
o la só vós. Cui che nol è stát splendit cun jê al e stát il 
Signór, che al veve di sparagnái chel calvari infinít, do- 
lorós, disuman, incomprensibil. Lu dís di predi ma so- 
redut di fi. No mi sint di dí che al è stát bon cun jé e 

nancje just. O dis che no lu capis e mi patafi la bocje, 
come Jop. 

Denant de muart di mé mari, mi inecuarç, cun terór, 
che l'ultim an passât insieme al è stàt dal 1952, mieç se- 
cul indaúr. Po il seminari, la vite di predi e dut il rest. 
No vin mai podût disi dut ce che o vevin di disi, semai 
al fos pussibil. Al è pensant a jê che o ài scrit il libri "Lis 
peraulis tasudis”. 

Simon il Just al dis che il mont al sta sà in gracie de 
leç di Diu, de prejere e des oparis di ben. Mé mari, un 
scriçut di femine, e à judát a tigni sà il mont. 

Tal so casselin o in cjatàt dome un libri di messe dut 
| fruját. Une ereditàt grande e impegnative. In plui, il li- 
| bri de só vite. Mandi, mame. 





PRE ANTONI BELINE 


Haiku a Ciasarsa 


A si strènzin sensa speransa 
ta li ramassis 
li fueis sbruntadis dal vint. 


Furlan di Ciasarsa CHIARA SANTO 

LA CONTESSE 


Cuant ch'o jeri picule o lavi dispès a cjatà mé none; 
jê mi insegnave a fà lis çavatis, che jê e faseve come 
tantis altris feminis dal mio país, Gonars. Tant al è vêr 
che al è clamât (al sarès di di al jere) il país des cavatis. 
Tra un pont e chel altri mi contave storiis di une volte. 
Une di chés mi è restade tal cjàf, parcè che mi faseve ca- 
pí ce pocje strade ch' e jere une volte tra la vite e la 
muart. 

Tal '800 e viveve a Gonars la contesse Toppo Was- 
serman e une di, intant che mangjave un tf dúr, si è sin- 
tude màl e e jé muarte. I parincj che le àn cjatade e àn 
pensât ch'e fós muarte par cualchi peste, e par póre di 
cjapàle ancje lór le àn fate meti di bot in te casse e po 
soterade. Ma vie pe gnot doi, di chei ben intenzionáts, 
a son làts intal simitieri cun ché di dissoterà la contes- 
se e puartáj vie dut chel ben di Diu ch' e veve intor e 
che aromai nol coventave plui. Prin a àn tacàt a tiràj vie 
i anei e i braçalets e po par gjavà la golaine le àn me- 
tude in senton. In chel moment la contesse e à tornát a 
vierzi i voi, si viôt che le bale dal ôf j jere lade jù. I doi 
laris spaventáts a muart a àn molát dut e a àn tacát a co- 


164 











ri e sejampá. La contesse invezit, che no capive ben li 
che jere, e oleve ringraziáju, ma lór no son státs a spie- 
tà ringraziaments e a son sparíts. Cussi le contesse di- 
bessole si è presentade a cjase sô come un spirt e i siei, 
cuant che le àn viodude, a son deventâts blancs di pô- 
re, si son spaventâts e... robis che no restidin muarts 
lôr par da bon. 


SORAJA MARIA PIU 


| Haiku di Lui 


Inte plane ch'e sfogone il cjant de ciale 
e il tó cjalt ansimá di amôr, 
messedáts sot il cil di lui, 


MARIO MARTINIS 

GUERIS SU LI MISERIIS 


Dura è stada la vita par la "Taresa lungia”. Tant strus- 
sià par veir nome miseria. Da la fan ch a veva patit a era 
secia come `na roca da fus. Sempri cu li cotulis lungis 
e, cussi magra, a pareva tant alta, par chistu duts a la 
clamavin “Taresa lungia”. 

Al spirt da fruntà la vita a no i à mai vignut mancul; 
cussi, par veir calcossa de bon da meti sul plat, a i à vi- 
gnut la spissa da arvelà un purselut. La volontat e l'a- 
mour da tiràlu su ben al era tant, a no veva fat i conts 
però cu la pussibilitat da mantignilu. 

Al laip al era sempri guoit. Chel puoc ch at meteva 
a nol feva ora a rivá sul font ch'al era belzà sparit; cus- 
si, par no sintilu a trugnà da la fan, despes a lu molava 
a passon pai fossai. La verdura a implinis al stomi, ma 
a no ingrassa. Cun chel ch'al mangiava al pareva impa- 
rintat cu la parona (dut mustic e sgares). A vares fat ben, 
pituost da fa salats e musets, a portàlu a li corsis dai pur- 
siei: dal sigur al vares ciapat al prin premi. 

A erin i timps de la guera del '15-' 18. Ben a se sa che 
i todescs, cu la ritirada, a no àn risparmiat nissunc. 
Gnancia dilu che a chel ch'al nas disgrassiat a i plouf tal 

cul ancia se al è sintat: un di a son plombats tre todescs 
in ciasa da la Taresa. 

Passada la ciasa, e no vendu ciatat nuia da portà via, 
a son sus tal pursitar. Al porselut al era tal cianton, sca- 
turit ch'al trimava e chei tre, pronts par fai la fiesta, a l’ 
àn ciapat par "na sata. 

La Taresa lungia, iodendusi piardi l'unica speransa di 
meti calcossa de bon sot i dinç, à fruntat i todescs come 
un cian rabious co i tocin al mangià e, ciapat al purselut 
par `na "ntra sata, cun duta la fuarsa ch a veva à tacat a 
tironálu da la so banda. 

Imaginavi! Tironat in chel modu al pursiel al sigava 
cussi fuart da sintilu fin desot Vila. 

"Zurük, zurük", al diseva al todesc tirant al pursiel e 
sburtant la Taresa; e liec, sempri pi rabiada: "Zurük, zu- 
rük tu, cruc da l'ostial Al pursiel al è gno!”. 

Dopo tant tironà, intimorits da la grinta de la Taresa 
e dal bacan dal pursiel, i todescs àn molat la besteuta e 
bruntulant àn ciapat la strada ch'a son vignuts. 


Furlan di San Quirin ELIGIO PONTEL 

O capis 


Dome cumò o capis: 

tu tu volevis 

ma tu no tu savevis amà. 
Mai une cjarece, 

mai un confuart. 

Tu no tu jeris afietose. 

Jo no ài savút 

capi nuie 

nancje daspò. 

Salacor jo no ài volüt. 
Ma cumò che tu tu sês lade, 
simpri cence une peraule 


jo o vuei diti chel che o ài capit. 


A son stadis lis tôs pôris. 
Lis tôs pentis 
la tô fadie di vivi 
che no ti àn permetút di 
lassâti lâ 
di amâmi. 
Jo par altri o ài ancjemò dibisgugne 
che tu mi stedis dongje. 
STELE GURIZANE 








Puartá l'aghe cul caratel 

Avest 


9. Alfons de' Liguori Vescul 
ll Perdon di Assisi 
S. LIDIE DISSÈPULE 


S. Zuan Vianney Predi 

S. Svualt Re Martar 

S. Transfigurazion dal Signór 
S. Gaetan di Thiene Predi 
S. Domeni di Guzman Fredi 
S. Roman Martar 

S. LAURINÇ MARTAR 

S. Clare di Assisi Muinie 

S. Rufin Vescul Martar 

Ss. Feliç e Fortunât Martars 

S. Massimilian Kolbe Predi 
Madone di Avost 

S. Roc Piligrin 

S. RINALT VESCUL 

S. Eline Imperadore 

S. Marian Diacun 

S. Bernart di Clairvaux Abât 

S. Piu X Pape ` 

La Madone Regjine 

S. Rose di Lime Muinie 

S. BORTOLOMIO APUESTUL 
S. Ludovi Re dai Francs 

S. Sandri Martar 

S. Moniche Vedue 

S. Ustin Vescul 

S. Martuéri di San Zuan 

S. Faustine Vergjine 

S. ARISTIDE DI ATENE MARTAR 








Il Passarin 


Par riparàti 

de criure dal unvier 
sui cops de cjase 
dongje il cjamin 

tu ti sés poiât. 


Par scjaldáti, 

olsát tú tu ás 

un tic plui in là. 

E dibot insom 

tal scúr tu sés colát. 


Lis tós alutis 

no podevin plui svolâ. 
Sul tart 

tu ti sés fat sinti 
fasint rumór cul bec. 


Plan plancut 


o ai sgarfát 
par podé liberáti. 

Metint la man tune fessurute 
o ài sintút une plumute. 


O ài rivát 

a cjapáti. 
Plen di pore 
tu tu stavis fer 
incantesemàt. 


Ti ài tignút, cjareçàt. 
Tes mans o sintivi 

il to cür a bati 
fuartonon: 

al pareve che al sclopas. 


E tal viert dal curtif 

tu ti sés fat coragjo: 

o ài spalancadis lis mans 
e cuntun svol 

tu sés rivàt fin tal cil. 


TERESA SARI 











IL TRENIN VAGABONT 


"Al jere une volte... 
intune stazion, avuàl di dutis lis altris, une famée di tre- 
nos: pari, mari e un trenin, lór fi. Al jere un bràf frut di 
trenin, ubidient e zintîl cui siei gjenitórs, simpri daprúf 
di lór cence lá mai für di sinis. Il mont lui lu viodeve 
biel, ma simpri de ferovie. 

Une gnot j ven une idee, di chés matis e fantasiosis 
che a voltis a passin pal cjàf. 

Une smanie di viodi il mont di bessól. Al spiete dut 
seneós che al vegni di e, prime ancjemò che al si alci il 
soreli, al scjampe a planc planchin, come un lari. 

Tal sintí chel aiarin fresculin de prime matine j ven un 
sgrisul di póre, ma ancje di plasé tal respirá la libertát. E 
la venture e scomence. Al va di grande buride dut con- 
tent de só furtune di jessi di bessól. Al si meravee di dut, 


dai arbui in flór, che e jè la vierte, dai beiei pràts verts e 


profumàts, cu lis gotis di rasade che a slusin come bri- 


. lants sui fros di jerbe! Tal so discuvierzi il mont nol si in- 


nacuarç che il soreli si è jevàt. Al viót dome che i colórs 
a son plui sflandorós, i flórs plui biei e inculiríts, i ucel a 


` cjantin di gust; e jè une sinfonie dute gnove par lui. 


E al va simpri su lis sinis, dut content di tante bielece. 

Ogni tant al si ferme, ma dome par tirà flàt e po tornà 
a partí di corse, ... par no pierdi timp. 

Dopo di vé ziràt sà e jà pe ferade, al si stufe dal fier 
des sinis e di bot, cence pensai sore dós voltis, al salte 
fúr tal pràt. 

Meravee des meraveis! Di buinore la jerbe e jè cussi 
mulisite e parfumade, il cil al somee plui blu e plui lim- 
pit cun cualchi niulute blancje che e cor viers pais gnúfs. 

Alore il trenin al si met a zirà come un mat pai pràts, 
su lis stradis, ejoldintsi dute cheste só libertàt. 

Cuant che il soreli al è a plomp lui al si met a ripár te 
ombrene dai arbui. 

La zornade e passe tra corsis e discuviertis dal mont, 
ancje i uceluts i fasin companie cjantant ator di lui. Al è 
plui biel jessi in miec des bestiis che a passonin che vio- 
dilis de ferovie; al è dut un altri mont e un altri vivi. Ma 
il timp al scjampe svelt e il soreli al scomence bielzà a là 
jü. Lis ombris si fasin plui lungjis e il frét al tache a fási 
sintí. Il Trenin si inacuarç che e je rivade la gnot. 

Al tache a pensà che, ae fin dai conts nol è cussi biel 
jessi di bessól tal scúr. 

Al si ferme e dai siei voi di veri a vegnin jú lagrimis 
di pene. 

Par no sintisi bandonát al impie lis sós lusutis. 

E rive ancje la póre e al pense ai siei gjenitôrs che sa- 
lacór a saran in pinsir par lui. 

Intant in stazion ducj si jerin inacuarts de fuide dal 
frut “trenin”. Gjenitórs e amis si metin a cirí il vagabont, 
ma no lu cjatin in nissun lúc. Cuant che e ven la gnot a 
domandin aiüt al capostazion. 

Chel al clame 1 “elicotars” par che a vadin a cirílu 
ancje plui lontan. 

E chei, daspò vé tant ziràt pal cil a lu cjatin inta chel 
pràt, dut spaventàt e cu lis lusutis che mo si impiavin, 
mo si distudavin par colpe des lagrimis. 

Dut al è lát a fini ben! 

A] trenin vagabont j è restàt, par simpri, il biel ricuart 
di une zornade di libertàt. 


ANE MARIE CESCA 


Lu à dite... cjossul! 


Une femine te só vite e à bisugne di cuatri bestiis: une "Ja- 
guar" tal garás, un vison su la piel, une tigre tal jet e un mus 
ch al pai. 


ZSA ZSA GABOR 

Moments d'astât 


Moments de mé infanzie, 
moments d'astât... 

lis avris plui bielis dal dopomisdi. 
Dut 'l è fer, dut al tás... 

Dome lis zuianis si fasin sinti. 


Ducj a polsin ta chel cidinór, 
dome jo no pos durmi, 

e alore o scjampi für... 

a incjocámi di chei odórs, 

a innedmi ta ché lûs. 


Mi pár ancjemo di sinti 

l'aiar cjalt cjareçàmi la muse; 

il soreli scotá su la piel; 

i pits discolçs su la piere ch'e bruse; 
l'odór dal cjar plen di fen. 


Moments de mé infanzie, 
moments d'astàt... 
ritais di vite ch'a tornin 





te memorie come lamps, 
simpri plui cjariàts di poesie 
ma simpri plui lontans. 


CLELIA CODARIN 


Zoventút 


Distiráts su l'àrbe frescje 
cun in bocje un stec di fen 
contá stelis tor la luna 

e bussási planc a planc. 

E sinti la tò manuta 
strengi fuart la mé sul sen: 
ce biei timps, ce nostalgjie 
contentàsi di sumiâ 
distiràts tal vert sul pràt. 


FRANCA SANSON 

SIOR TITE 


Sul finí di chel ati secol e fintramai a la Grande Vue- 
re, al viveve a Clausiet un omenut sensibil e graciùes 
encje se un nini grezut che, pur no vint ni re ni regnu, a 
si tignive da essi pardabon un scjalin pi insù di chei atis 
pal fat che al si cunsiderave indispensabil tal pará inde- 
nant las rubes dal país. Al si clamave Zuan Batiste, ma 
la int, che a veve davorman capít di ce pié che al zeve 
cuet, a lu clamave, menanlu un póc pal boro, sior Tite. 

Sior Tite al ere il prin a meti in moto il cracolon da 
Viners Sant, il prin a davierzi il porton da glisie di San 
Jacum il di dal Perdon, il prin a fà campanon, il prin ta 
las prucissions. Un electric di om che al pareve une 
sghirate. 

Sior Tite di ca, sior Tite di là, sior Tite pardut. Inso- 
me il titul al si lu veve vuadagniat cun meret e di chest 
al si ingloreave alçantsi almancul une cuarte cuant che 
a lu clamavin cussi. 

Savint che sior Tite a no si ere mai slontanàt da Clau- 
siet, certs amis ai pensár da menálu dopo i Sants a Vi- 
gnesie par fàj conossi il mont encje par gjoldisele sbe- 
leantlu un tic. 

Tite al cjalave di ca e di là e al si meraveave di dut, 
dai palaçs, da las glisies e dai mosaics, dai marcjadants 
e da las bieles garzones. 

Nuie ce di, Vignesie a ere Vignesie. 

Chés buines lanes ai lu menár encje a teatri in spie- 
te di ce che al podeve sozedi, como che in efiets al so- 
zede. 

Bisugne savie che, finit il spetacul e tiriat il tendon, a 
ere usance che i donzei, par impedi che la int a restas ui 
a babá tal cjaldut, a businavin a plene cuele “Sortite, 
sortite, sortite!”, par invidá il public a issí. 

Sior Tite, sintintsi a clamá cussi di voe, al restà di 
stuc. Po, dut meraveát, al disè ai amis: “Fantats, ai mi 
conòs encje uchil Ma cui mi clame2 Cemút dal gjaul 
àne fat a savie ch'a soi ca denti se soi rivàt a Venessie 
nome vuíe a buinore!” 


Furlan di Clausiet ZANETO STIFININ 


Lu à dite... cjossul: 


Se tu às un pari puar tu sés sfurtunàt. Se tu às un missér puar 
tu sés stupit 


PROVERBI 

BARBA BORTUL DI MANIÀ 


FANTATIS DI MARIDÀ 


A'nd'aveva una pitima, barba Bortul, cun chés sós 
cinc pusdatis ch'a j erin restadis in cjasa. Dutis cinc 
maduris di etàt e cenca un strac di fantat chat zogo- 
làs parintor. E, incjamò, una pi sufistica di ché altris, 
sempri ch'a catilavin fra di lour comi rabèchis. Barba 
Bortul, par podei gòdi cualchi flica di pàs al cugneva 
scjampà a sentàsi, par cualchi ora al di, inta l'ostaria 
dal FERAREIS. 

Ma, una di, propit bielstant inta ché ostaria, al è stàt 
vissinàt da Tino Miluç (un vedran tornàt aposta dal este- 
ro par cjatà da cubiàsi cun cualchiduna dal paeis). Do- 
po il salút, a j à domandàt: 

"Scoltait, Bortul. Jo, i soi tornàt ca da l'America cu 
l'intension da sposàmi. E a mi àn dit chi vó i aveit pu- 
sdatis incjamo liberis. Possio vigní a cjasa vostra a siel- 
SE, , 
A barba Bortul a j si è daviert il cour. E, cun pressa, 
a j à rispundút: 

“Ah, si, sì, si, fantat! Cetantis t'in coventi 777". 


Furlan di Manià ALDO TOMÈ 

INTERNET E SOCIETÁT 


"Internet" al è ormai il mieç plui doprát par trasmeti 
lis informazions par dut il mont intír. 

Vué cun "Internet" si puedin comprà: libris, CD, fà la 
spese e tantis altris cjossis, si pues sintí musiche, viodi 
imagjinis che si movin, spedi letaris “e mail”, messag- 
jos e ancje comunicá in timp reál tanche si fos al tele- 
tono e, doprant il “chat”, si pues cognossi int gnove. 

Putropis personis a lavorin in cjase par mieç di “In- 
ternet". 

Unevore di aziendis a fasin publicitat in "sits" dulà 
che, cjalant la fotografie dai prodots cun dutis lis lór de- 
scrizions, si pues comprà dut ce che nus fasin viodi. 

"Internet" al sta metint in bande unevore di robis, co- 
me la leture dal gjornàl, di un libri: cumò baste dome 
vierzi il "sit" e si viót dut. 

Ancje l'elenc telefonic no nus covente plui di tant, 
parceche a esistin dai "sits" dulà che si pò cjatà une per- 
sone, une buteghe, une fabriche e no dome vé il so nu- 
mar di telefon e mansion, ma nus ven segnade ancje une 
mape cu la precise indicazion dal lúc dulà ch'e jè me- 
tude: la cjase, la buteghe, la fabriche ch'o stin cirint. 

"Internet" nus fàs vé intun lamp, informazion e co- 
gnossincis di gnovis ideis, culturis, fats che nus fasin 
vierzi il mút di resonà, scartant cualsisei intop, fasint 
aumentá il nestri savé. 

Ma cumo cui nus garantis la "privacy"? Ce gust isal 
a no sfueâ plui un libri o une enciclopedic? 

De ultime volte ch'o vin cjapàt une letare scrite a 
man al è aromai passàt cualchi an. 

I contats cu la int no son plui i stes, parceche si cjatin a 
cjacarà cul "schermo", il video di un “computer” e no cu 
la muse espressive di un ami o di un compagn di lavór. 

Lant indenant cussi no sarin plui bogns di comunicà. 

I nestris nevóts no provaran a restà ingusits dal plasé 
di cognossi une zovine, o un zovin, personalmentri. 

| caratars umans si complicaran, se o pensin che in 
Americhe al è legàl sposàsi ancje vie "Internet". 

Al sarà duncje just insegnà un bon ús di "Internet" 
ch'al servirà a captà, cjapà informazions, ma no tocjà i 
rapuarts umans. 

Pensin dome a trop biel chal è cjaminá pal païs, sa- 
ludàsi e cjatà cualchidun par cjacarà, dási la man e no 
vê denant dome un bussolot di plastiche cu la muse di 
veri. 


MARINO MASUINO 

RADRÍS 


O cjali la tô cjadree vueide, lá che nissun al à plui co- 
ragjo di sintàsi. 

Tu sés partit cu lis semenzis di savórs te sachete de 
gjachete, il cjapiel sul cjàf, intune biele zornade, cuasi 
di vierte. 

Tu ás lassât ducj malpreparàts, ancje se a savevin che 
prime o dopo tu saressis lát vie. 

Ti vin cjatàt distiràt, cuasi in zenoglon, su ché tiere di 
arzile che ti à dát simpri di mangjà, sul strop za pront 
par sei semenát, in chel ort za destinàt a jessi il to do- 
man di ogni di. 

“Doman, fi, tu mi svangis la jeca e dopo jo j semeni; 
ti sás che no poi pi... mi mança il flát, no poi, no pol 
propitu... " 

“Doman, gnessa, se Diu al vul, j traplanti i capúrs... " 

Doman... doman... doman... E jere la tó sperance di 
vê un doman. 

O cjali di für lis violis di madrac, il cjariesâr sflurit, 
une paveute che lizere e bale sui cjavei di mio fi, tal ce- 
lestin dal cil, contente dal so jessi al mont. 

E jo, che o ài simpri odeàt la retoriche furlane di ni- 

cási tal passât, mi cjati imberdeade intune matasse di ri- 
cuarts. 

E mi riviót picule a “batia” lis vacjis cui nons des can- 
tantis de television, e mi viót a còri pai cjamps ‘dal bo- 
scat”, ‘dai práts”, da lis “sparlungjis”, cul cür plen di spe- 
ranzis nocentis e di suns braurins, e mi viót, disubidien- 
te, colá te aghe frede dal Timent e tu che tu mi cjapis pal 
cupin... Mi tornin a cjareçà lis flabis che tu mi contavis: 
"Le sette montagne d’oro’ o 'Gjovanin sbarbajot"... 

“Mame, ce pensavitu?!” 

“O pensavi al nono bis e a ce che mi à insegnát!” 

“Ma tu mi vevis dit che nol saveve ni lei ni scrivi..." 

“Mi à insegnát tant distes...” o rispuint suspirant. 

E o pensi che i siei insegnaments mi vedin judát a cja- 
tá lis pieris justis e fuartis, fondis siguris, par fà sú il miò 
avigni. E podarà tirà saete, sdrondená la codebuie o l''or- 
colat": a colarán i múrs de mé barache, cjase o cjastiel, 
ma no lis fondis, ben radrisadis te tiere de partignince... 

“Mame, dulà ise la paveute, no la viót plui?” 

"Siere i voi... cjale ben! E jè li cun te, vive par sim- 
pri, tal to ricuart." 

“Siii, la viót!... Mandi paveutel " 

“Mandi, nono Guerino.” 


MORGANA BUSINELLI 

UN MÚT PAR FÀ LIGRIE 


La vedue 


Soteràt l'om e va a paiá il funeràl. 

“Siôr, sono trops béçs 7" 

"Siore, a son cinc milions e vot!” 

"Orpol Ce presitl" 

"Ch'e cjali mo siore; àie volüt la casse plui cjare? Lis 
rosis plui bielis? Àie volüt che jal puarti fin tal simitie- 
ri cu la machine?" 

"Poben bon, siór, par fortune che il muart lu ài metût 
jol”. 


Il cjaçadôr e la femine 


Un cjaçadór al torne a cjase prin da l'ore e al cjate la 
femine tal jet cul amant. Plen di rabie, al ciame la sclo- 
pe par copàlu, ma la femine lu bloche prin ch'al trai: 

"Ti prei fermiti Vigji, no tu sâs dut. Tu tu volaressis 
copálu ma sástu ch'al è stát lui a paiànus chê machinu- 
te ch'o vin comprát chest an. Sástu che chest més nus à 

paiàt ancje l'afit di cjase, i libris di scuele pai fruts, par 
no tabaià de tô licenze di cjace!”. 

Sintút chestis robis, al cjacadór i cole parfin la sclo- 
pe di man e cuntun fil di vós i dis ae femine: 

"Mariute, ti prei taponilu che nol ves di lá a cjapânus 


LE. 


un rafredór!”. 


GIANFRANCO BADINI 


Haiku di Avost 


Zupets a saltin sui fros de taviele 
dulà che nó inte tenare gnot o fevelin d'amór 
e la lune d'avost e pete fin tal cür 


MARIO MARTINIS 

TAL CJISCJEL DI VOLESÒN 


O vevi vot agns cuanche siore Marie, femine gruesse 
e malegraziose, nus ordenà sence tancj compliments di 
diliberà la só cjase, ch'e veve di vèndile a so nevót, e di 
cirínt un altre ae svelte. 

Íntune peraule nus tocjave fà S. Martin! 

M'impensi ancjemò dal gno grant displasé: o scugni- 
vi bandoná il borc dai miei zúcs, la cjase blancje sot il 
puarti, il grant ort dividút di une rét basse dal broili plen 
di urtiis e di misteri de signorine Pie: viert, di ché altre 
bande, sul mont inmagát e flurit di store Margarite. Do- 
po cualchi setemane di rabie e di pinsirs, ch'al mancja- 
ve póc che s'inmalassin, gno pari e mê mari si meterin 
d'acordo sun tune cjase ch'e je stade il gno plui biel 
sium di frute: o saressin láts in afit tal cjiscjel dal país. 
Fintremai a chel timp, il cjiscjel lu cognossevi dome par 
für. Ma i grancj mi vevin contát mil voltis di stanziis pi- 
turadis, di cjamaris cun stucs, di cuadris preseós, di un 
biel oratori e di cusinis cun fogolárs grandonons. Cun- 
diplui a fevelavin di un grant parc cun arbui vecjons di 
secui, che si speglavin tes aghis verdulinis de fuesse. E 
tun moment parvie dal sfrat, il cjiscjel di Volesòn al de- 

ventave un fregul ancje nestri. Te gnove cjase dut al je- 
re un meracul! Cetantis corsis ch'o ài fatis cun mé sür, 
a rote di cuel, su e jà pes scjalinadis dal zardin dulà che, 
tal mieç de glerie, a flurivin jechis di rosis e garofui 
blancs! Mi sentavi a tirà flát sot il piergolát di glicine, 
alt su la fuesse ch'e coreve toratór dal cjiscjel e, distur- 
bade apene apene dai ramaçs di un moràr no nestri, o 
gjoldevi la biele viste dal gno país fintremai ai puartis 
neris de place dal Domo. 

O sglicavi sul passeman di un altre lungje scjale che 
dal zardin e menave abás, tal ort, cul so bár di osmarin 
ch al someave a un núl lizér tal implen de só fluride ce- 
leste. O passavi un puint di len su la roe e mi cjatavi tal 
parc ch al imbracave il cjiscjel prime dai cjamps che, 
in estát, si coloravin di papavars e barburize, tra i spís 
di forment. Là che i pins a jerin plui fis e nancje di di 
nol jentrave soreli, o vevi il gno puest segret pal muscli 
dal Preséf di Nadàl, ch'o fasevin in cusine, dongje dal 
grant fogolàr cu la nape nere e lustre di cjalin. 

Mi plaseve lá tal parc co il soreli al leve amont, co lis 
primis ombris a invuluçavin i arbui e l'aiar al nulive di 
pés. O cjalavi di là de roe la sagume scure dal cjiscjel: i 
balcons inluminàts e la vós dai miei mi fasevin viodi a 
traviers i múrs la cusine cjalde di lús e di pàs: ognidun 
al so puest, come simpri, content, come simpri. Cuntun 

salt o tornavi tal clip dal gno nit. E dopo cene, ancjemò 
für: o jessevin ducj insieme sei tes gnots fredis e cidinis 
d'unviár, sei ta chés d'estát claris di lune e di stelis, a 
sintí cisicá i ramaçs dai lens, a respirá il profum sutil 
des agaçis, ascoltà i sunsúrs de campagne plene di lusi- 
gnis. La di seguitive e scomencave plui biele di ché pas- 
sade. E cussi par diviers agns, agns di serenitát sence 
nissune ombre o... scuasi. Di ché altre bande dal cjisc- 
Jel. là che o vedevi dut scür, a vivevin di bessolis lis 
contessis: dós signorinis altis, sutilis, vistudis simpri di 
neri, supierbeosis seben ch'a fossin discjadudis. Cuan- 
che nó frutis o zuiavin tal curtil interno, nus tignivin 
amens par oris, scuindudis daúr dai veris dal lór balcon 
elegant e so levin masse dongje dal poc la plui ruspie 
des dós e meteve für il cjàf e nus sigave di dislontanàsi 
parce che il poc al jere lôr. AI jere il segnál di pericul: 
sence alzà i voi, o scjampavin di buride dentri cjase e 
nissun nus viodeve plui par un biel toc. 

O scomet che lis contessis a passavin lis lór zornadis 
a memoreá cun maluserie cuanche di lór a vevin pore 
ducj, no dome i fruts, e dal sigúr a pierdevin oris a cjalà 
dal alt dai lór balcons i moviments de int dal pais. 

E une di, sj, a viodérin un moviment stramp te lór 
fuesse. 

Lis nestris razutis, no contentis di dut chel puest ch'a 

vevin de nestre bande, passàt il cunfin, a jentràrin te 
fuesse des contessis e, passadis sot i ramaçs di chel mo- 
rár che nus deve un póc di intric, a corevin come matís 
viers une poce di aghe par svuatarà. E daúr des besteu- 
tis ancje mé mari e gno pari che no rivavin a cjapàlis: un 
biel savoltament! 

La di dopo al rivà un biliet des contessis che j orde- 
navin a gno pari di presentàsi par robis che lu rivuarda- 
vin intune zornade e ore stabilide. 

Un póc timorós, stant che lis contessis a fasevin su- 
dizion dome a vélis inliment, al sunà il campanel e al 
viodè vierzisi il puarton des grandis ocasions: adalt, in- 
somp de scjalinade di marmul blanc, a jerin lór, fermis 
imobilis a spietàlu. 

A jentrarin tun salon e, sentadis su cjadreis altis tan- 
che tronos, a jn diserin tantis, ma tantis, parvie di chés 
razutis, che a gno pari j pareve di jessi devant dal Crist 
judicadòr. 

E jere stade une vergogne no tigni amens lis bestiis, 
vergogne ancjemò plui grande chè di coriur daúr fasint 
une balfuerie malandrete e ruvinant lis jerbis de lòr 
fuesse. Une tâl no varès vút di ripetisi mai plui. 

Gno pari, che fintremai a chel moment al veve viit po- 
re di cuissà cè, si scusà pal incident, e, cjapàt il coragjo 
a cuatri mans, al disè cun vós sigure: “Sioris contessis, 

lis més razutis no vignaran plui te vuestre fuesse a une 
cundizion, che o taiedis chel fastiliós morár che za di un 
grum di agns nus scuint dal dut la viste sul país”. 

Tant paromp! 

Dopo doi dis l'arbul al jere in tocs, lis razis ben sie- 
radis tune palade sigure e nó sentáts sot il piergolát a 
ejoldisi il cuadrut di Volesón, finalmentri libar! 

O torni daspès tal gno país, o cjamini di bessole pes 
sós stradutis, o passi devant de mé prime cjase e ancje- 
mò mi par di sintí il profum des rosis di mé mari e 1 si- 
gheçs dai fruts. 

Podopo o voi a sentàmi su la muraute sot il cjiscjel: 
cumo al è bessól, mieç bandonát, cu lis lastris e i múrs 
spacáts e l'elare tes crepis. I balcons no àn plui, daür, 
voi ch'a cjalin, il curtil al è sence fruts, la fuesse e je a 
sut di aghe e plene di urtiis. 

Epúr, dulintór, l'ajar al è lizér e clár come une volte 
e une pàs grande mi jemple l'anime. 

Il cjiscjel di Volesón al è ancjemò un sium, par me. 


JULIANE MICULAN 

... ë CUMO sot sera 


Cun chel aerin 

sutil 

che ti rinfrescja dentri 

e ti comôf 

cun ches fueútis dei morârs 
che `l môf 


e chel par che ti saludin... 


un merlo el sivila 
lontan 

ancja lui cjantànt 
la so libertàt... 


e in te sera che múr 
o cJanti ancja jò 
cun lór 





e si distuda cussi 
un atra zornada 


Furlan di Muimans SERGIO GENTILINI 

Imboconá i ócs cu la plere 

IL PESSUT ZÁL 


Al jere une volte un biel pessut dut zál, che al lusive 
come il soreli. 

Al viveve intal màr cuiet, insiemit a tancj atris pes- 
suts, paraltri dome lui al jere zàl. 

Chei altris no jerin come lui. 

Il so ami Max al jere une masanete rosse, Bernardo 
al jere un pagúr e Pino al jere un cjavalut di már. 

I] pessut zál al steve ben cui soi amis. 

Il mär al jere biel, trasparent. 

Chei altris pes i volevin ducj ben. 

Ma lui al varès volút tant podé savé di dulà che al je- 
re rivát e dulà che al jere il mâr dai pessuts zài. 

Cussi al à préat il Diu dal már di puartàlu dulà che a 
jerin chei de só raze. Il Diu dal már lu à scoltàt. 

Al à fat vigní jú une grande tampieste, cun ondis al- 
tis e une curint fuarte che lu à puartàt in un puest tant 
profont e scúr. 

A] veve pore a nadà. 

La aghe e jere frede, ator di lui a jerin pes grues, 
| bruts, che lu fasevin tremà e scjampá di une bande, po 
. di ché altre. 

Alfin al è rivàt a cjatà une grote. 

Al è jentràt dentri e jà dapít al à viodút tancj pessuts 
zâi, compagns di lui. 

Dut content al è lát dongje di lór disint: 

“O soi rivát! O sés la mé famee!”. 

Ma lór lu àn parát vie, no lu àn volút. 

| àn dite: "Cui séstu tu? Va für di ca!”. 

E i son saltáts intor cui voi triscj. 

Cussi al è pesseát a scjampà fár, vaint disperát. 

Al à capit che la só famee a jerin i soi amís Max, Ber- 
nardo e Pino, il cjavalut di már. 

No jerin come lui, ma i volevin ben e ancje lui a lór. 

Cussi al è tornát a preá il Diu dal mar che lu a fàt tor- 
ná tal so puest. 

Ce fieste che i án fat i soi amís cuant che al è tornát! 

Lu án fiestezát e i án fat dismenteá la brute storie che 
al veve vude. 

Al è ancjemò cun lór: al sta ben e al è tant content. 

Al à capít che chel che al conte no jè la raze o il co- 
lór de piel: la vere famee e jè dulà che a son chei che ti 
vuelin ben. 


GRAZIELLA POTOCCO 

Cjaurià 


Ta chel país grant come un scüs 

0 ài passât i moments pui biei de mé vite. 
Al ère il païs dai mei nonos, 

lá ch e stavin i mei barbes e i mei cusins 
duc] insieme. 

Al ère el lác là che — picinine — 

o podevi cori cence pericui 

daúr dai gjats te braide. 

O podevi stá discolce e bagnámi i pís te pompe, 
lá te stale a fevelá a le None 

e cjarinà planchin le Bise. 

Là a zuià là de Gleseute 

e cjoli l'aghe lajù dal lavadòr 

dulà che les femines di Cjiscjel 

e lavin cui zeis a lavá e a fevelá. 

O spetavi dut el an ch'e rivas l'estát 


| par vigni a Cjaurià. 





O contavi i dis des vacances, 
che si jemplavin dal odór di fen taiát, 
di vendeme, di pan bon di none Peresse, 


dai zûcs ta l'àrie, 


des vós de int di chest país. 
GABRY MUNINI 

Furlan di San Duri 

Insumiàsi 


Sarcandul 

al cjamine l'aiar 

sui cops des cjasis 
compagnant un gjat neri. 
Supade dai gnotui, 
lamie e smamide 

la lune si plate 

daúr des oris. 

Slambris di lûs 

si rondolin tal riul 
formant mulignei 

e pleris di veri. 
S'invulucin tal scúr 

i borcs, i curtii, 

lis ombris a sbrissin 

su carocis d'arint. 

Jenfri il pulvin dai penstrs 
i cjanti sotvós 

al biel cil turchin 

ch'al scrif i ricuarts. 


GIACOMINA DE MICHIELI 





GNO NONO PAULI 


La gjenerazion di gno nono e ven di Grions dal Tór. 
Daspò 1 vielis a son vignúts a stà a Pradaman intune cja- 
se coloniche di proprietàt dal Istitút Renati di Udin. 

La mé gjarnassie par distinguile di chés dai altris 
Beltrams e veve il sorenon “I Bondios”. Il bisnono, une- 
vore dignitós dal so cjasát, al cridave gno nono disinti 
di no rispuindi se lu clamavin cul sorenon. 

In chest país a àn vivút plui di cent ains. 

= Tl nono diventát om si è sposát cun Vigje Zanelli e dal 
so matrimoni a son nassúts 16 fis. Ogni volte ch al nas- 
seve un frut, cjase nestre e rivave la comari ch'e diseve 
a gno barbe Tilio, ch'al jere il primarál: “Tiliut o soi vi- 
gnude a puartàti un altri fradi”. E lui, biel che stuf di ché 
. liende, une di, di bot e sclop al à cjapât un len e al sta- 
| ve par dai jù a la comari berlant: “Va vie di ca, no sta 
| vigni a puartà fruts che o sin za in tancj, puartiju la di 
Sturne ch'a son in pócs e ch'a mangjin fartae e salam 
ogni di". Ma a pensà ben no jerial di dài a gno nono cul 
“len, chel birichin”. 

Lui però ancje inte miserie mi à insegnàt tantis robis 

| che mi son servidis inte vite, specie tal mont di vué. 

Mi ricuardi cun afiet cheste frase: "Vieli ustu, par 

plasé, là a cjolimi il tabac di nàs?". E jo i disevi parce- 
che mi domandave simpri par plasé jessint so nevót e lui 
mi rispuindeve: “Par che tu imparis a vé simpri creanze 
e a domandá par plasé par vé alc”. 

Par tornà un pas indaúr, il nono, che si clamave Pau- 
li, mi dave un úf par vendilu e comprá il gjornál e il ta- 
bac di nás Sante Ustine. Jo invessit o cjolevi Zinzilio 
ch al costave mancul e cun chel che mi restave, un ca- 
rantan di mentutis. 

Di frut o jeri birichin parceche o vevi imparàt ancje 
jo lis tristeriis di gno nono, cul cressi mi soi morestàt. 

Mi ricuardi che lui al leieve il giornàl ogni di. Al je- 
re un om ch'al stave al pas cui timps e la int i doman- 
dave spes conseis o par une robe o par chê altre. Lui cu 
la só sapienzie di vite e cul fat di lei tant, al saveve sim- 
pri rispuindi ben. 

Une volte il plevan si è fermât a cjacarà cun gno nono 
di tantis vicendis de vite e i domandà: “Pauli, une cu- 
riositât, faseiso vilie di cuaresime vualtris?”. Gno nono 
di bot: "Sigúr, siór plevan no vuelial, nó o fasin sis més 
al an di vilie". Il plevan par no restà indaúr: "No i parie 
masse"". Gno nono: "Chal sinti nó o copin il purcit in 
otubar e a març al è za finit, cun dutis lis bocjis ch'a 
mangjin no reste nancje une crodie par ongi il cjarugjel 
e nus restin chei altris més ducj par fà vilie di cuaresi- 

me”. Il plevan borbotant al è lát vie cul nás gotant, par- 
ceche al sperave di disnicá chel salam che il nono al me- 
teve simpri in bande in cás di un mál. 


MARIO BELTRAME 


A MÉ MARI 


Cuant che un pinsir al svee dentri di me il to ricuart, 
alore o soi contente di vé rivát adore a tornati a dí che ti 
volevi ben, prime che tu fossis partide par simpri. 

Mi sint il cúr che si slargje intal gno pet e cuasi mi 
mancje il respir e lis lagrimis a jessin dibessolis. 

A chest pont o pensi che tu sés dongje di me e o cja- 
ti plui facilmentri lis rispuestis ai miei dubis cu la spe- 
rance di vê capit alc de vite. 


CARMEN DI MONTEGNÀ 

Mame 


Di tant, in tant 

o vòi tal cjamp flurît 

a smirà la tó foto, 
Mame, 

e ti viót legre e contente 
dongje di me. 

Lontan `Ï è il timp 

Che tu mi âs lassât. 

I cjavèi ingrisulîts, 

las spalas maduridas dai dolòrs, 
ma jò ti clami simpri 
come cuant ch'o eri frut 
e ti cirivi 

par pore dal scúr, 

e la tô man eco ch'a ven 
a slissámi la muse 

e la to vós a cjantàmi: 
ninà, ninà, frutin di mame, 
e jò mi sint 

implentmi di pâs. 

Ah, Mame, cetant ben 


ch'o si sin volüts! 
DINO PERESSON 








IL PRINCIPE 


I personagios tipics dai nustris pais a vegnin a man- 
cià simpri di pi, omologàs di una societàt che o ti inte- 
gra o ti esclüt. Ma cualchidun, coma "il principe”, al ri- 
va anciamò a resisti, grassiis al fat di vé vut, a so timp, 
na biela ereditàt, e di no vela mangiada duta. Cun lui i 
ti rivis a discuti di fisica quantistica e di les di termodi- 
namica, ben s'intint cu’ na originalitàt ch'a podarès pro- 
dusi novis teoriis. 

Ma chist on di tant in tant al si permet di che' licen- 
sis che nissun al podarès fà, coma chè di insultà li^ fuar- 
sis da l'ordin. 

A si conta che "na di al vedi menát a tor un vigil ur- 
ban che, a so volta, sensa rispietà i limits dal so operà, 
al a ribatùt: "Sta atent che i ti pari fòur duciu' i dincj”. 

E lui, sensa bati sèa: "Ciapa uchi!” Al à mitàt la man 
in bocia, al à giavàt la dentiera e al ghi l'à ufiarta! 


Furlan di San Vit al Tiliment BEPI MARIUZ 


VIAGGIO PREMIO 


Cul concors di un detersif, Gjelmo marangon al veve 
vint un viaç a Parigji, "5 giorni per due persone”. Stant 
ch'al è vedran e nol vares savút cui menâ vie, al à cum- 
binât cu la Cjase dal savon di voltàlu in "10 giorni per 
una persona”. 

Dis dis a Parigji: tu puedis nome crodi, dopo ce che 
nol veve di contâ!... 

"Però, sâstu ce int inteligjente, 1 francês? Pense che 
une volte o soi jentràt intun cafè par bevi une bire. Un 
toc di bionde che no finive plui mi ven dongje, mi fàs 
une biele bocje di ridi e si sinte al miò taulin. Ben: jê no 
saveve un cain di talian, jo no sai un cain di francés, 
epúr e à capit dut! E à capit ch'o vevi sét e cussi e à or- 
denát dós biris: e à capit ch'o vevi ancje fan e e à orde- 
nàt doi "piatti freddi" cuntune butilie di sampàin. Dopo 
cenát mi cjale tai voi, mi rit, e cjape un tavauc di cjarte 
e mi disegne sü un biel jet. Pense: cence fevelàsi, nome 
cul cjalámi tai voi e veve capit che o fás il marangon!”. 


GIGI MESTRONI 

Utun a Stracis 


'Na fuoia a cola 
drenti di te: 

tai murs zat 

di ’na glisiuta 
trovà il ciavès 
dal vivi... 


205 





CUATRIS GOTIS DI SALÚT 


Tornàts des scuelis i doi fradis, Matteo di 8 agns e Ri- 
co di 5 agns, a van intal sotpuarti a zuià di balon cul 
nono. Matteo si met in puarte, il fradi e il nono a scalcin 
il balon rás il ciment, a mieze altece, a cjampanili viers 
Matteo, ch al pare scuasit dutis lis balonadis. Intun lamp 
al rive, sunant il campanel de biciclete, Dree. 

"Bràf Dree!”, a sberlin contents i doi cusins. 

“Sestu vignüt a zuiá cun nó7". 

“Si!” al rispuint il plui grant dai nevòts ch al frecuen- 
te la tierce medie a Cividàt. 

"Jo mi met in puarte, e vualtris mi tirais il balon" al dis 
Dree. 

"Va ben, va ben" a rispuindin i doi fradis. 

E cussi i tré cusins a zuin contents biel che il nono al 
fàs di arbitri. Dopo scuassit mieze ore, Rico, il plui piçul 
dai fruts, al domande, cun doi voi di furbo: 

"Nono mi dástu cuatri gotis di salút?”. 

"Ce ástu dit? al si met di mieç Dree, fermantsi di zuià. 

"Rico al à sêt!” al motive Matteo. 

"Ma ce aghe vuelial bevi?” al dis Dree. 

“Cheste!” al rispuint Matteo, mostrant la butilie ch'al 
veve in man. 























“Ah, la Goccia di Carnia!” al sberle Dree. 

“Ma parce la clamistu cussi?” al domande a Rico. 

"Parcè — al met man Matteo — il nono, za timp — nus à 
contát la storie di chés cuatri peraulis”. 

“Conte, conte” al dís il nono a Matteo. 

"II paron de Goccia di Carnia — al scomence Matteo — 
al veve fat domande a Rome di podé zontá su la etichete 
de butilie uns cuatri peraulis in furlan, ricevint par ri- 
spueste "LINGUA SCONOSCIUTA!”. 

“Lengac discognossùt, la nestre marilenghe!” si me- 
ravee Dree. 

“Propit cussi!” al interven il nono: 

“Ma nó a scuele — a zontin Matteo e Rico — o imparin 
ancje poestis e contis in furlan”. 

“O sai — al sclaris il nono — ma dome di cualchi an si 
pò lei e scrivi par furlan pardut, mediant di une lec na- 
zionál buride fúr dal 1999”. 

“Poben ástu bevüt?" ai domande Dree a Rico. “E cumò, 
tornin a zuiá!” Dopo vé bevút, i tré cusins a tornin a zuiá a 
balon contents di stá insiemit, avuál dal nono content co- 
me une Pasche tal viodi tré dai sis nevóts, zuiá cun gjonde. 

Riflession: “Se il nono al conte e il nevòt al scolte, / no 
si creve la glagn, no si concje la lidrís, / e cussi no múr la 
sapience dai vons! 

DOLFO LONDERO 

LA LENGHE FURLANE 
E LA SCUELE 


Isal just insegná il furlan tes scuelis? 

La plui part di chei ch'a son contraris al insegnament 
de lenghe furlane tes scuelis a fondin lis lór obiezions 
su doi argoments: 

1) si trate di une inutile pierdite di timp ch'al poda- 
rès jessi doprát par insegná altris materiis sicu l'inglès: 

2) 1 fruts ch'a imparin il furlan si cjatin, daspò, im- 
berdeáts tal studia il talian. 

Bisugne di daurman che chescj argoments a vegnin 
dopráts par scuindi un vieri prejudizi di chei che cual- 
chi an indaúr a vignivin clamáts "italianissimi". 

Si trate dai nevòts di Starace, segretari dal PNF, che 
le veve a muart cu lis peraulis di divignince foreste e 
ch'al deve für di continuo disposizions par talianizà du- 
tis lis peraulis che j someavin bastardis. 

Ché culture, si ben che daspò la fin de vuere no vedi 
vüt par agnoruns un ricognossiment pulitic-istituzionál 
(il partit che si rifaseve a ché esperience al e stàt tignút 
für dal zúc politic fintremai ir), no jè mai muarte stant 
che à continuát a vivi tes istituzions, tes scuelis buro- 
crazie e vie indenant. 








Jentrant tal merit de prime cuestion, se si pues sei 
d'acuardi sul fat che bisugnarès cjatà te scuele plui timp 
par insegná l'inglés o altris materiis, si pues ancje dí che 
a son cetants altris insegnaments ch'a servin mancul dal 
furlan. 

O pensi al gréc antîc ch'a no lu capissin nancje in 
Grecie, o al latin ch'a no lu fevelin plui nancje i predis. 

Chei ch'a difindin l'insegnament di chestis materiis a 
insistin sul fat ch'a servin par capi la derivazion di cen- 
tantis peraulis talianis ma si trate, a ben viodi, di une bu- 
fule. 

Se jo o vuei contà a cualchidun che te facade dal do- 
mo di Glemone si pues viodi une statute di S. Cristoful 
alte cuatri o cinc metris ce ch'o vuei fà savé al è che in- 
tun pais che si clame Glemone al è un domo e che su la 
facade dal domo e jé une statue grandone di S. Cristoful. 

Il fat che jo e chel che mi stà scoltant o savedin che 
Cristoful al vueli dî “portatore di Cristo" e jè une cui- 
stion relative e il fat che il non al derivi dal verp latin 
"ferre (portare)" e jé une cuistion di nissune impuar- 
tance. 

La funzion des peraulis e jè ché di trasmeti un pinsir 
e par podélu fà nol serf jessi esperts di etimologjie. 

Un'altre materie für lúc e jè la religjon. 

Ducj chei ch'a son státs a scuele a san che l'ore di re- 

ligjon e ven doprade par fâ altris cjossis: cui si prepare 
pe interogazion de lezion dopo, cui fàs un pisulut, cui 
lei Diabolik. 

Doprant la regule che a pensà màl si fàs pecjàt ma no 
si fale, si pues di che chestis materiis a vegnin manti- 
gnudis in vite cu l'uniche intenzion di dà une paie a une 
sdrume di int che diviersamenti si cjatarès a passon. 

Par chel ch'al rivuarde la seconde cuestion bisugne 
di che ché preocupazion e podeve sei vere tai agns ses- 
sante cuant che lis nonis a crodevin di fà ben a insegnà 
il talian ai nevóts e stant che no cognossevin il talian si 
inventavin cetancj strambolots. 

Ma in di di vuê ancje lis nonis a cognossin il talian e 
po, a ben viodi, lis nonis a son deventadis tecnologjichis 
e si clamin television. 

Chés professoressis di Palme ch'a àn crodút ben di 
scrivi une letare vierte a pro dal talian e cuintri l'inse- 
gnament dal furlan tes scuelis a fasin fente di no savé 
che la lenghe che lór a insegnin e jè dome une forme le- 
terarie: la mularie aromai e-cjacare par scurtaduris 
(ch'al è il lengaç dai telefonins) e par acronims (ch'al è 
il lengac dai compiuters) e i nestris sorestants, cuant che 
a cjacarin di politiche o di bécs, a doprin une schirie di 
peraulis forestis di mút che chei che a scoltin no capis- 
sin dulà ch'al sta l'imbroi. 

E se o volin sei triscj o podin ancje zontà che la len- 
ghe taliane e jè moribonde: se si compre une biciclete o 
un supepolvar si pues rindisi cont che lis istruzions a 
son scritis in inglés, todesc, francés, spagnúl e gjaponés, 
mai par talian. 

Duncje mancul braure sioris professoressis! 

Fin chi par dineá che i argoments dopràts di chei ch'a 
son contraris ae introduzion dal furlan te scuele a vebin 
mani, ma esistie une reson, une sole, par podé di che il 
furlan si à di insegnálu tanche une altre materie? 

Si, e esist e Si riferis al sintiment di partignince di une 
comunitát ch al è un sintiment ch al smamis — lu san 
ancje i fruts — cul slargjàsi dal grop sociál (al è fuart jen- 
fri la famee o il clan e scuasit nol esist jenfri popui di 
continents diferents). 

I stàts nazionài par tigni dongje int che no si somee a 
àn bisugne di doprá esercits, carabinirs, ministeris, pro- 
pogande e bandieris e istès no rivin a tigni fers i cunfins 
par plui di cuatri gjienerazions (il Friül tai ultins doi se- 
cui, prime di deventá talian, al è stàt austriac e prin anc- 
jemó venezian). 

Il plui grant probleme ch" al somee vé cum il Presi- 
dent de Republiche taliane al e chel di fà cjantà ai ta- 
lians l'Inno di Mameli e se mi capite l'ocasion lu cjan- 
ti ancje jo ma lu cjanti cu la midiesime passion ch o ài 

pe Marsigliese, nuie in confront dal ingòs ch'o provi 
cuant che o intoni Stelutis alpinis. 

E velu chi clarít il segret: la lenghe e jè la cole che ten 
dongje une gjenie, la lenghe si modele su la storie di un 
popul, su lis sós faturis e sui siei sflandórs. 

Nô il furlan lu cjacarin di mil e passe agns e cumò e 
jè rivade l'ore di imparàlu ancje a scrivi. 


WALTER MANSUTTI 


Haiku di Setembar 


Oltri i pôi dai arzins solitaris 
fumate parmis la strisse dal flum, 
al è tornât l'autun. 


MARIO MARTINIS 

IL BAMBINUT 


(...) A rivarin fintremai tré potents, di lontan, lassant 
ai pits dal Frutin regai preziós. 

Josef e Marie, cjapàts tun sturniment, a preavin, a 
vaivin, cence podé fevelà tal viodi e sintí chel laudà e 
elorificá chel Fi, puar tant che lór. 

No podeve paraltri seguità cussi. Une gnot a forin 
prevignúts che Erode il grant, re di Gjudee, strolegàt 
des vós ch'a davin par nassút un Frutin ch'al vares cja- 
piat il so puest al veve discjadenade la soldatae: ch'a fa- 
sessin un massalici di frutins nassuts di pôc! 

Il paron, scaturît pe code ch'a varès podút inmaneási 
su chê naine, tal visà subit Josef e Marie: ch'a cjapassin 
sù il Fi par fuí des sgrifis di chel trist, ch'a lessin ju viars 
l'Egit. 

Al jere sturnît al pont che, par fáju lá a la svelte ur 
disè: cjapait sà 1l mus e lait! 

Josef al fasè montà sü Marie cul Bambin, al metè tun 
sac ce ch'al jere so, al sintí il dové di palesá il so agrát 
e, in presse, a lerin. 

Pal mus a forin dis di gjoldiment, cence uadoladis, 
cence ché vore di strussie, cul mangjà e bevi in abon- 

dance, in ché glorie di lús, di bontàt, di caritát, une ma- 
raveee. Là che la int dai país o dal forest, a rivavin a vo- 
glonà chel Pitinin e daspò a levin, laudantlu. 

Lui, mus, al sintive intorsi un biel jessi, che i pareve 
di vivi intun altri mont: robis di no crodi, di no dási pás. 
Marie, di lunc vie i diseve a Josef parfin di fermási, par 
fàlu polsà, lu puar, che s'al olsave fâlu sot paron, a'ndi 
varès cjapadis tantis, di lassái rotis lis comissuris. 

Intant, chel prepotent di Erode, pe rabie, al leve für di 
cjàf e bavant al diseve ch'al varès dât mil premis par 
chel mus ch'al faseve scjampà il Frutin. 

Eh! Si, chel Bambinut al veve fat un meracul, scjam- 
pant cul mus. 

Che il mont al fos daúr a gambiá? 

Che i umins, di li indenant a saressin mioràts 

Dal moment ch'al scugnive tornà sot paron, la só 
sperance e jere che il cúr di clap, di chel, pal meracul si 
sarès disgropàt. 

Su chest al faeve cont. 

Al jere, s'intint, un fà cont di mus. 


Intune di di Març matucel MARIO DAL ÉLARS 

Póc a póc 


Póc a póc 
lis nestris stradis si son metudis adun. 


Planc a planc 
Jo ti ài viodude vignî für da lis Jumatis de mé solitudine. 


Póc a póc 
Jo o ài crodút di oléti ben. 


Cidins, cidins 
scuasit par zúc, si vin metût lis veris tal det. 


Póc a póc 
o di tornát a cjatáti al gno flanc. 


Cidine, cidine 

tu sés jentrade dentri di me 

tu ti sés scuindude tramieç lis pleaduris de anime. 
Planc a planc 


cun dolcece, ma pardabon, mi soi inamorát di te. 

Póc a póc 
tu sés deventade la mé vite. 


Póc a póc... 
e cumo? 


Stami dongje e... 
disimi simpri che tu mi vuelis ben! 


Cjatade intun libri ANGELA SOZZI 


Lu à dite... cjossul! 


Ï ài mitât 15 agns par capi che no vevi nissun talent par 
scrivi, ma no ài podût lassá pierdi, parceche ormai o jeri za 
famós. 


ROBERT BENCHLEY 

UN CUMIÂT STRAORDENARI 


Il lengac ministratîf e je une robe di mat dulà che lis 
peraulis a cjapin sú un sens dal dut diviers dal sens co- 
mun, cussi che un biát nol capis nuie o, piés, al stracapis. 

Par esempli, “professór straordenari” no úl dí profes- 
sór maraveós, ecezionál... e vie indenant ma al úl dome 
di “professór in spiete di conferme tal rûl”; tant a dî un 
professór che, dopo vé vinçút un concors nazionàl (su- 
perant une tamesade), al à di fà tré agn di scuele e su- 
perá un gnûf esam prin di jessi sigür dal so puest. Al in- 
contrari, “professór ordenari” no úl dí professór di do- 
sene ma “professór di rúl”; ven a stài professór sigür dal 
so puest e, duncje, plui alt in gjerarchie dal “professór 
straordenarl . 

Aromai al è un grum di agn ch'o soi professór orde- 
nari ma mi visi ancjemò dal timp ch'o jeri nome 
“straordenari” e, soredut, mi visi avonde ben di un cu- 
miàt talmentri straordenari ch al merte di contàlu. 


L'antefat 
Vinars (25/01/91) di sere mi soi visàt che il di dopo o 
vevi di jessi di comission d'esam a la "Scuola d'Appli- 


cazione". Tignút cont des pestadicis dai prins dis, o ài fàt 
calcul che il Gjeneràl Comandant da la scuele al varès 
assistút ai esams e o ài pensât ben di tirà für l'armamen- 
tari pes paradis, ven a stài la gjachete blu a dopli pet, 1 
bregons di vigogne colór cinise, la cjamese ricamade cui 
zimui d'aur, la golarine di sede rosse e relatif cuadrel pal 
sachetin. E o ài parfin lustrát lis scarpis inglesis! 


II fat 

Sabide di sere, dopo cene, o ài molát lis cavatis e mi 
soi stravacát sul sofà a cjalà la television. 

Stant che il spetacul al languinave o ài scomeçàt a 
straveami e, a un biel moment, il voli si è poiàt sui cjal- 
cuts di lane ch'o vevi metút sù al cricà di. A jerin vieris 
cjalçiuts pençs fats a man de mame, ma a vevin un alc 
di strani che, sul prin, no rivavi a capi. Po, cjalant miór, 
o ài viodút che, intant che un si jere spopeiat fasint lis 
balutis di plumin, l'altri al jere tant slis di riflèti il lusór 
de television! 

— Cheste pol O ài pensât. Cui saial il parcè che un si 
spopee e l'altri nò2 

O soi tornàt a cjalà la television. Ma il revoc dal mi- 
steri no mi molave e, di tant in tant, o devi une voglade ai 
cjalçuts. A fuarce di cucadis o ài scuviert une seconde pi- 
çule diference: il cjalçut che si jere spopeiat al jere a maie 








basse e l'altri a maie intierçade. Il misteri s'impenzeve! 
— Bon! Conch'e tornarà la mé femine j domandarai. 
O ài pensât cirint di concentrámi su la television. 


ALESSANDRO BACHIORRINI 


L'UFIARTE PLUI BASSE 


Al è imprudent paià masse,ma piés ancjemò al sarès 
paià masse póc. Cuant che tu pais masse, tu piardis un 
pócs di bécs, e jè vere, ma al è dut li. Cuant che invezit 
tu pais masse póc tu riscjis di piardi dut, parcè che chel 
che tu vevis cuistát nol è in cundizion di fà la vore che 
tu volevis tu. 

La leç comun e dinee la pussibilitàt di paià póc e oti- 
ení tant: chest nol pues sucedi. Se tu tratis cul oferent 
mancul cjàr, al è ben che tu previodis une certe risiarve 
par cuviarziti dai impreviscj che ti puedin capità. Ma se 
tu puedis fa un tant, tu varàs dal sigúr avonde béçs par 
cuistà alc di miór. 


LUCIANO VERONA 

Il pinsir 


Chel pinsin, 

ch'al vongole dentri tal cür; 

simpri, simpri; 

s'ingrope e po dopo 

al torne, come in chist moment 

a svoletá tor a tor 

come il savalon tal atar, 

come il fevelá de int parentri; 

e lis ondis dal mår; 

mal tornin a puartá, 

lusint, fresc, come gnúf 

a savoltási tal stomit, 

un ricuart che nol vál lá vie. 

Un rivoc di tant timp 

Peraulis di simpri 

Che no vegnin mai rusinis. 

E, gnovis, a samein 

Scritis tal ros dal amont 

cuant che di sere 

il soreli, al va jù tal mar. 
MIRELLA ZILLI 








A SCUELE CUN MÉ SÚR 


Grazie ae lenghe furlane e ae UNITRE, jo o soi a 
scuele cun mé sür. 

Cuant che o jeri frute no mi án insegniat a fevelá par 
furlan, anzit propri no volevin che jo o fevelás furlan. 
No sai parce, forsi al jere consideriat une volgaritát, ma 
al è un fat che cuant che o soi lade a scuele pe prime 
volte, ducj i fruts a fevelavin par furlan (viodút che o la- 
vi a scuele a Braçan), dome jo no savevi fevelálu e cus- 
si inveci di impará il talian come ducj o ài scugnút im- 
parà il furlan. Par fortune a gno pari j plaseve di lei i li- 
bris de Filologjiche e cussì mi faseve viodi i "Frussons ` 
dal Strolic, chei che a fasevin ridi, o cualchi conte che a 
lui j pareve miór, e cussi un póc ca e un póc là no ài 
pierdút l'amór pe lenghe. 

Cumò però la ocasion che mi à capitàt e jè grando- 
none. Ma si imagjinaiso vó, là a scuele di Lenghe Fur- 
lane par libare sielte e no par dové e, par càs, cjatà mé 
sür tal banc dongje dal gno? Nissune des dós no saveve 
de decision che ognidune e veve cjapàt e mai e varès 
imagjinát di cjatàsi a scuele insieme, però l'amór pal 
furlan, si viót, al fàs simpri meti adun. 


Mê sür e fevele il furlan di là dal Judri e jo chel di ca 
e alore a scuele a vegnin fúr miór dutis lis diferencis des 
fevelis dai doi país e la nestre mestre, che e jè tant nini- 
ne e brave, nus coréc dutis lis fotis che o disin e che o 
scrivin. 

Grazie e ancjemò grazie, mi vés regalàt une robe spe- 
ciàl e in realtàt scuasi impussibile, stant che mé sür e jè 
une vore plui zovine di me, e à "dome" vot agns di 
mancul di me, e alore o podarés capi che par là a scue- 
le cun jé o varès scugnút ripeti par siet agns cualchi 
clas, cul riscjo che mi cressessin lis orelis di müs lung- 
jis un metro. 

Mi pàr che come che e jè lade invecit e sedi miór. 


ILDEGARDA TAVAGNACCO 


La frase voltade di Ovidio Colussi 


O foi un libar pensadór prime 
ancjemo di savé ce pensá. 


GEORGE BERNARD SHAW 

Furlan di Claut 


Al prin nef 


Ultens de otobre, 
veje dei Santh, 
ciampane imbotide, 
rumors safogias 
canais in fiesta. 


Fufs biancs, 
dal Thel gris, 
coma fue morte 
sui camins 

chi fuma... 


Strade biance, 

scii e luoithe, 
Trenos e scagneth, 
sulle rodere 

dele poce veture. 


Vecios chi spia 
dai barcons, 
paneas chi tuca 
sula porta, 
piens de fam. 
ROBERTO LESCHIUTTA 


UNE GNOT : 
DI NO PODÉ DISMENTEÀ 


Al jere l'an che nô o fasevin vincj agns di matrimoni 
e par fà fieste a tàl aveniment o sin làts in Austrie. 

Rivàts li te matine, o vin cirüt e cjatàt subit un puest par 
là a durmi intune locande che e jere une vore viere. Véso 
presint lis vieris cjasis di une volte cui paviments di breis 
fats sü cussi cussi? Poben, li al ciulave dut parfin il jet, ma 
la cjamare e veve une robe di bon ... la viste sul làc. 

Intant la zornade nó le vin passade lant a spas pal país, 
po. vignude gnot, o sin láts a durmi e fin ca dut ben. 

O scugni dius che une des més tantis pecjis e jé ché di 
là a durmi cul balcon spalancát e cussì al è sucedút chel 
che cumò us contarai. Tal biel mieç de gnot mi soi dis- 
mote dibot parceche o vevi sintüt alc che al svualave. O 
dismóf subit il mio omp, o impiin la lüs e ce viodino? Sa- 
crabolt, un gnotul! No savevin ce fà, o vin tacàt a tirài i 
cussins e a póc a póc o vin scugnút saltà parsore dal jet par 
podé mandàlu für, parceche chel al svualave par aiar ra- 
sint il sufit. $i imagjinaiso ce confusion che o vin fate?!. 

E dute ché int che e jere a durmi li, po ce varaie po- 
dút pensá? 

ELISABETTA TAVAGNACCO 





Il me flun 


L'aga clara a era bivuda dai claps 
e la grava a slusiva sot la luna 

li" plenis a netavin ciera buna 

e li vis cun fadia a dèvin raps. 


Tilimint maestous Tilimint avar 
in ta l'Alta i no ti lassavis nuia 
si no vencs e clapons e ratatuia 
tigninti il miej dai resultuns al mar. 


Ï varés cugnussut la to frescura 

in tai ains ch'a messédin spleen e voia 
in tai dis di fiesta e in tan chei di vura 
lassant i piciui in ta la vecia roia 

par butàmi a pes in tal gorc pi font 


e capi coma ch'al ti supa il mont. 


Furlan di San Vit al Tiliment BEPI MARIUZ 

CONTUTIS 


A straoris e dopo vê trincàt masse, Meni al cjapà la 
stradute plui curte, che e puartave ancje tal cimitieri, par 
lâ a cjase. 

Cjoc disfat al colà intune fuesse apene sgjavade e 
stant che nol podeve saltà fúr al fini cul cjapà sium. 

A buinore il vieli pizighet al sinti i sustons e lis mur- 
muis che a vignivin dal font de tiere, al lè a viodi ce 
striament che al fos e al viodè un omp che al gargagna- 
ve. "Ce èsal che no va?” al domandà, "Parcè fasistu tant 
fracas?” 

"O soi incrudulit di frét” al rugnà Meni. 

"Par fuarce - al disè il pizighet - tu âs sgjavade für 
dute la tiere!” 


* + ck 


Il diretôr di un ospedál al jere unevore trist e sevér, 
dopo tré dis di ricovero i malàts a scugnivin lá für; al je- 
re propit un cjan, nol veve dúl par nissun. Une biele di 
il diretór al crepà e al si cjatà te anticjamare dal Paradis. 

“Be — al dis San Pieri — scrusignant inlunát la cariere 
dal diretór muart — o pensi che si po metilu ca dentri!”. 

Biadelore ! — al dis il diretór — o vevi póre, unevore 
di lór mi disevin che o jeri masse dúr, insensibil, mal- 
creàt e cumò vô mi lassais in Paradis!” 

"Si, o ti lassi — al dis San Pieri — ma dome par tré zor- 
nadis". 


x "ZS ¥ 


Come che al faseve simpri ogni domenie Toni al jere 
lat a cjapâ Messe e dopo vé bevút un got di vin cui amis 
al jere lât a cjase. 

Apene rivât al si vise di vê dismenteât il cjapiel in 
glesie, subit al va e al cjate il cjapiel dulà che lu veve 
poiât. 

Ali ret al incontre il plevan che lu saludà: "Cemút di 
te Toni? Astu cjapàt Messe?” "Ben siór Plevan, o ài cja- 
pàt Messe e o ài di di che lis sós peraulis mi àn fat tant 
ben al cúr e mi àn fat rifleti". 

"E conte Toni, ce ti àial fat plui ben di dut?” 

“Al à di savé siór Plevan che jo o dismentei di spes 
il cjapiel in cualchi lúc, beh, cuant che lui iar al pre- 
dicjave i Comandaments e al à dite: non commettere 
atti impuri, mi soi subit visàt dulà che o vevi dismen- 
teât il cjapiel”. 


MARGHERITA LAMARCA 

IL SVUEL DAL NANI 


Il Nani al veve la passion dai ucei che i lave pes ve- 
nis: tal sanc i coreve di sigúr ancje cualchi plume e se 
une biele di si fos metút a svolà intal zardin no mi sarés 
smaraveade plui di tant! 

Lu clamavin Nani parvie ch al jere restàt picul ancje 
s'al jere il secont di siet fradis: forsit al veve patide la 
fan di frut o forsit ché e jere la cumbinazion gjenetiche 
che il destin al veve preparade par lui. Ma il Nani, cuant 
che i nevoduts ji domandavn: "Nono, parcè no àstu finit 
di cressi?", al rispuindeve: “Parcè che no ài mangjade 
avonde mignestre"... e pensà che a lui la mignestre 1 
plaseve cussi tant che le varès mangjade ancje di guli- 
zion! Di frute, par fàmi inrabià al diseve ch'o sarès re- 
stade piçule come lui, ma cuant ch'o cressei un tic plui 
di lui, si capive che sotvie i faseve plasé, ancje s'al dis- 
eve daspès che “ducj a tocjin partiere ma il cil no lu toc- 
je nissun". 

Forsit propit par chest i ucei lu vevin striàt: pe lór na- 
ture di sei cussi picui su la tiere, ma cussi grancj inte lór 
capacitàt di alçàsi parsore di dut e di ducj. Ma se par für 
Nani al jere picul, dentri al jere cressüt di corse. La fan, 

la miserie e 1 strussiaments patíts di mulet a faserin di 
lui un dai tancj fruts che a núf, dis agns a jerin za a cui- 
stàsi il pagnut fasint 1 stagjonái intes fornás di Torin, di 
Milan, o des Gjermaniis. Cun altris dal pais al partive 
inte vierte, sot Pasche, e al tornave in autun tor dal 
Sants, passant 1 més plui fréts a dá une man intai lavórs 
di cjase e, nancje dilu, apene ch'al podeve... vie di cor- 
se a tindi! Par dute cheste zoventút, i siums di frut si je- 
rin disfantáts adore, lassant il puest ae fadie di un lavór 
massacrant che ju sglovave di un scúr a chel altri, ae 
lontanance dai afiets e dai lács di cjase, al dové di judá 
la famee cun chei cuatri francs ch'a cjapavin. 

Lis pocjis gjondis e lis tantis bruturis de vite si para- 
rin devant cun dute la lór crudece obleantju a deventá 
oms prime dal timp. Ma lui apene ch'al podeve al 
scjampave pe campagne a tindi cul visc, cu lis réts, o in 
spiete cu la sclope inte casope di soreál daúr dal rivál di 
cjase. 

Come tancj altris de mé gjenerazion ancje jo o soi 
nassude in Svizare, dulà che i miei a lavoravin a plen e 
a sparagnavin dut ce ch'a podevin par rivà a fà un toc di 
cjase in Friúl. 

Ancje li i pócs moments di libar ch al veve, il Nani 
ju dedicave tor di une fameute di canarins. 

Chescj uceluts a vivevin intune scjaipule di len cetant 

biele che i veve puartàt vie tant timp par fàle: a jerin ti- 
gnúts come déts madúrs e jo o vevi la proibizion asso- 
lude di svissinàmi par no fáju sforeá. 

Une volte finide la cjase e rimpatriade la famee al ri- 
và finalmentri a ricjapàsi di dut il timp pierdút intai 
agns di lavór e di rinunciis ator pal mont. Al tacá a tin- 
di cuntun pàr di amís intai palúts di Raspan e la cantine 
e scomençà a jemplási di ucei di ogni sorte: durdinis, 
montans, franzei, dordeis, sgrisui, zenovrons, fresots, 
luiars, gardelins... 

In póc timp ancje jo o imparai a cognossiju, de plu- 
me, dal bec, dal mút di svolà e di cjantà. Cuant che ju 
picjave difúr su pes spaleris des víts mi clamave dong- 
je par scoltà ben cuàl ch'al jere chel ch'al zornave par- 
cè che daspò che par agns al veve lavoràt su lis stradis 
cul motopic lis orelis no 1 servivin plui come di zovin... 

Ín chei agns al tindeve cul visc, tes seris d'autun si 
sentave suntun bredul dongie dal fúc a spedà vermenis 
par fà vuiscjadis: daspò di velis taiadis dai arbui dal 
bosc, lis disfueave, lis slissotave cul britul e po ur fase- 
ve la ponte. 

Daspò al preparave il visc: al veve fat fà dal fari une 
sorte di frulin, come chel che si sbat i üfs, che si pode- 
ve tacàlu sul trapano e cun chest imprest al tacave a 
messedà il visc che, de forme solide ch'al vignive com- 

pràt, a fuarce di messedàlu e messedàlu al deventave 
mol e tacadiç. A chest pont lu cjapave e lu slargjave in- 
tal scuarc, al cjoleve sù il maç des vermenis e lis passa- 
ve sul visc plui e plui voltis fin che a jerin dutis ben im- 
peoladis e prontis par sei tindudis. 

Cuant che si vierzeve la stagjon al partive a pit cul ca- 
valet plen di gabiis su pe schene, a buinore ch'al jere 
scúr come in bocje e la zilugne e cricave sot des scar- 
pis. 

La tese e jere tai palúts di Raspan dilunc la Sfueime, 
che ju divideve dai palúts di Bueriis. 

Prin ch al cricás di i uceladórs a vevin za tindudis lis 
stangjis e si erin platàts te casope di soreál a scrutiná tal 
cil il pas dai ucei. Daspès d'unvier, prin ch'o les a mes- 
se grande mé mari mi mandave a puartài la gulizion. 
Cussi jo, in ché criure mi inviavi cul gamelin dal lat e la 
sportute dal pan jà pal troi che mi veve insegnát e o ri- 
vavi dongje de tese. 

Lui mi cucave pe barconete e mi vignive incuintri 
svelt plen di fan e di frèt... Cuant ch al disponeve il ga- 
melin si jevave un núl di vapór e il profum dal cafelat si 
spandeve dulintor te paludine blancje dai ricams de zi- 
lugne, là che i arbui a stevin muts e scheletrics e intai 
canái la glace e jere cussi penze di podéi sgliciá parso- 
re. II Nani al parave jú il cafelat di sbroe in cuatri boc- 


jadis e intant nol lassave di cjalà il cil e i cjaps dai ucei; 
une volte finit mi tornave il gamelin e dopo vêmi cjari- 
nade une strece, svelt come un gjat al sparive tai sterps 
e te jerbe alte. 

Tancj trois e tancj agns mi slontanin di chei moments 
di frute e intant il Nani al à imbarcjàt chel troi che no si 
torne. Ma simpri il sforeà di un ale ch'e bat l'aiar, un 
dordelut di nit ch'al spalanche il becùt par sei imbocját, 
un cjap di franzei che si slontane inte mont mi disin che 
lui nol è lontan... e no puès fà di mancul di pensà che 
il destin al vei metút la cate o, ancje miór, un pàr di alis. 

I ultins dis dal Nani a son státs chei che duc) clame 
“i giorni della merla”. Intun aiar rabiós che nol sostave 
di soflà e soflà, cuasi a clamálu, il so spirt si è jevàt li- 
bar. Svolant adalt, finalmentri. 


NADIA ERMACORA 


Haiku a Ciasarsa 


Sot il soreli 
si disfa 
il lustri da la neif. 


Furlan di Ciasarsa CHIARA SANTO 








IMBUTO O PIRIA 


Iò e me cusin Nico i vin la stessa etát: "na volta i ste- 
vin tacás di ciasa e a scuola i èrin ta la stessa classe. "Na 
furtuna, secont i nustris genitours, parsè che quant ch'i 
si malavin si portávin a ciasa li’ lessions un cun l'altri, 
ma secont nualtris a era "na sfurtuna parsè che i nustris 
di ciasa a savèvin subit dutis li” nustri málagrassis di 
frus. 

In ciasa 1 vin simpri ciacarát par furlan (in pais chei 
da la nustra famea a son cognossús, inciamo al di di 
vuoi, par chei di “ciarniel”, nom ch al pant li" nustris 
originis) e iò i pous disi da vei tacàt a doprà il talian do- 
ma tai bancs di scuola. 

'Na di, iò e me cusin, tornànt a ciasa di bessoi a pié 
(e si, parsè che in chei ains a no erin scuolabus e i paris 
e li maris a no vignèvin a spetà i frus tal portèl da la 
scuola) i vin ciatàt me mari ta la puarta di ciasa ch'a vo- 
leva savèi coma ch'a era zuda in chel di. 

Me cusin, ch'al veva pi lenga di me, al a tacàt a con- 
tàghi che chel di li la maestra si era malada e chi vevin 
vut un suplent. 

Me mari no si era contentada di cussi puc e ghi veva 

domandat coma chal era stu maestri e Nico a ghi a dita: 
“Al a di eisi da Pordenon”. 

Inevitabil la domanda: "Coma mai 7". 

E lui, pront, a ghi a rispundùt: "Parse ch al a clamàt 
imbuto la piria!!”. 


Furlan di Sópula CLAUDIO PETRIS 


Un parcè cence rispueste 


Jo lu cjalavi di sot voli. 

Al à voltade la muse de mé bande. 
“...Ce che o darès 

par podé jevà sú di chist jet! 

Mi bastarès rivá cu lis més gjambis 
daprüf dal balcon 

e cjalá la primevere! 

Parcè no puedio, parce ?...". 
Jo o varès vulút vat, 

ma o ài sintüt il gno cür 
plui sut di un desert. 


RINA CONTI 








Virgjinio 


Virgjinio, disfurtunát de vite, 

a cuarant ains, muarte mári e pari 
restát soul te cjasone 

pal borc di Selve, 

tu restavis in peis par dis e gnots, 
fér a gjambis largjis: 

nome cussi tu rivavis 

a sapuartá i dolorons di cjáf, 
nissun miedi no à mai rivát capi 

e (mancul) uarí chél malón. 

E. ti àn menát in cjase di Ripous. 
Andulá che tu sés stát ben: 

"Un siorón; sicut albergu a tre stelis”. 
Ogni més, chel che tu sparagnavis dal 
no fumà bevi cines sanforgnés, 

tal metevis di bande "pal funerál ". 
Che a setant'ains al é rivát. 

Oh Virgjinio, tà tu ti seis viodút 
(freit distirát) 

ce ben che ti vevin parecját: 

dut di scrée. 

No erin pulitics a compagnáti; 
chei a van nome par int impuartante 
e par sei fotografáts e pituráts 
il di dopo tal “Gasetin”. 
Nome chei cuatri ch'a savevin 
trop che tu vevis lambicát. 
Te colombere, ben adalt, tu puedis 
viodi ducj i parinc]. 

Mi semee che tu riducis disint: 
“O ài fat avonde ben a sparagná pal 
funerál”. 


Al 24 di Otobri dal 2001 OVIDIO COLUS 


Haiku di Otubar 


E jè cessade la plovisine di otubar 
bolis di aghe su lis ultimis fueis, 
mi acuarç di ve dissipát l'astàt. 





MARIO MARTINIS 

Jemplá il paion cui seus 


Novembar 














1 S Ducj i Sants 3 
* 2 D I MUARTS ` 
3 L S. Silvie Martare 
4 M S. Carli Borromeo Vescul 
5 M Ge Martars di Aquilee 
6 J S. Lenart Rimit 
7 V S. Ernest Abat 
8 S S. Gofrét vescul 
+ 9 D S. ORESTE MARTAR © 
10 L S. Leon il Grant Pape 
11 M S. Martin Vescul 
12 M S. Josafat Vescul 
13 J S. Diego Frari 
14 V S. Clementine Martare 
15 S S. Albert il Grant Vescul 
+ 16 D S. MARGARITE REGJINE ` 
17 L S.Lisabete de Ongjarie Regjine € 
18 M $S. Odon Abát 
19 M $S. Matilde Muinie 
20 J S. Otavi Martar 
21 V La Madone de Salüt 
22 S S. Cecilie Vergjine 
+ 23 D CRIST RE DAL MONT | Es 
24 L S. Crisògun di Aquilee Martar 
25 M S. Caterine di Alessandrine Martare 
26 M S. Dolfine Vedue 
27 J S. Valerian di Aquilee Vescul 
28 V S. Mansuet Vescul 
29 S S. Gjiralt Abàt 
+ 30 D If" DI AVENT » 





O sint cjampanis 


O sint suná cjampanis 
lontan 
planc planc 
come vaint pei muarts 
che no tornin plui 
o come a Pasca 
di ligrie tal cür. 

e plui fuart 

fin a scampinotá 

come pe Madona d'Avost 
cjampànis del gno país 
che mi sunais ancjimò 
come cuant co eri frut 
che sunais a lunc 
dentri di me 

e mi buti 

in genoglon 

ancja a val 

plen di ricuàrts 
din den don 


L n n 











dighe dighe don 
don... don... 
don... 
Furlan di Muimans SERGIO GENTILINI 

FEMINES CJARGNELES 


"Las feminas cjargnelas son dome mans!”: cun che- 
stes peraules a comence une bielissime puisie di Cele- 
stino Vezzi, une puisie dedicade propit aes femines in 
Cjargne. Tropes muses, tropes animes, tropes penes, 
tros fastidis, tros fis àno chestes femines? Par capi une 
domande dal gjenar varessin par un marilamp di sierà 1 
voi e tornà indaür cu la memorie di un pous di agns. Il 
nosti viaç tal mont das femines cjargneles al podarès ta- 
cà intun paisut rimpinàt enfre i crets e i boscs da Cjar- 
gne. Bastarès cjalàsi ator par capi cetant che une femi- 
ne a faseve tal arc da zornade. Jei a ere la prime a jevà 
inta famee, a lave a rezi ta stale, a puartave il lat ta lata- 
rie, a tornave a cjase a parecjà la culizion ai siei fruts e, 
cuant che a ju veve sistemàts ducj. a partive par là a la- 
vorà tai cjamps e tai pràts. Lant che a cjaminave a dis- 
eve une preiere par che il Signór la vessi judade a lá in- 
devant, par che a i vessi dat la fuarce di scombati ogni 
di cu la miserie e la fan. Preá al ere masse pouc, jei no 
podeve pierdi timp e cussi, strade fasint, a tignive ta 
man une tomere di scarpet da pontolá a la gugje par po- 
dei fà doi fiers. Rivade tal cjamp a tacave a sforcjà a ben 








a seà intal pràt e cuant che il soreli al ere a plomp su la 
Crete di Miesdi di Tamau, voleve di che a ere ore di tor- 
nà a cjase a parecjà il gustà. Une volte mangjàt, e se a i 
lave bene a jei a i restave alc tal ultin di meti in bocje 
dopo vei saçàt ducj i fis, a scugnive tornà a lavorà in 
campagne. A veve di fà svelte parcé che pas cinc la vac- 
je a tornave a reclamà un poucje di atenzion. Molç di 
corse, va puarte il lat ta latarie, torne a cjase, met sú di 
cene, met a durmi i fruts no prime di veiju fats preà cun 
devozion, regone la cusine e po... sares stade ore di lâ 
a distirà i vues sul paion e inveze nue... A i tocjave enc- 
je rapeçâ la roube che i fruts vevin rot e meti un flic la 
che a `nd ere un siet. Al ere tart, masse tart cuant che la 
noste femine a lave a durmi! Une volte denti intal jet a 
preave il Signôr cuntune preiere imparade inmò da none 
ch'a diseve cussi: 

"Signór mi pon achi / no sai se a rivi al di / rivà o no 
rivà trei gracies al Signór voi domandà: / Confession, 
Comunion e Vueli Sant. / Ven da Vou bon Signór / che 
a seis un bon confessór / confessait i miei pecjàts / a `nd 
ài di piçui, a `nd ài di grancj ma no sal di cetancj!”. 

Dopo vei fat il segn de Sante Crous, la noste femine 
a slungjave la man ta cove dongje di jei par cjatàle vuei- 
te, vueite come simpri pa la grant part da l'an. Il so om, 
come tancj in Cjargne, al veve scugnút lá a vuadagná la 

bocjade in Todesc e ogni meis a i mandave un pous di 
bêçs par tirà indenant. Jei a ere furtunade par vie che 
tancj oms no mandavin nencje un franc e a gjoldevin la 
vite tal forest, pretindint però cuant che a tornavin di 
jessi servits e riverîts e cjapantsi il dirit, cuant che a "co- 
ventave”, encje di pacá femine e fruts. À contave une 
vecje che dongje cjase sô a 'nd ere une femine che ogni 
di a rivave ta latarie cuntun bot neri su pa muse e, cuant 
che a i domandavin ce che a veve fat, jei par difindi 
l'om a diseve simpri ch'a ere stade la vacje che a i veve 
dât. Alore las sós amies une biele di, stufes di jodile 
simpri in chel màl sest e ben savint che sot la vacje a si 
platave inveze il so om, i vevin det: “E ore che a tu ven- 
dis ché vacje, benedete!”. Las femines a podevin contá 
nome su di lór par tirà indevant la famee, l'om al rivave 
a fin da stagjon, si fermave un pouc a cjase, se al ere 
bràf al faseve cualchi lavorut e po, prime di Pasche, al 
tornave a partí. La femine veve di preparái la valís e 
scugnive lá a compagnálu fintremai a stazion dal trenin. 
Tornant a cjase, dopo vei fat colá las solites agrimes, las 
stesses ch'a colavin cuant che cun nostalgjie a cirive tal 
jet un tic di calór, capitave spes che a scambiassi dós pe- 
raules di confuart cuntune amie. Sucedeve cussi che se 
chel an no erin restades insintes a festegjavin lant a be- 
vi un bon got di cafè neri insioràt da un flát di sgnape 








di chê buine. Se a si pense che chés biades femines une 
volte a fasevin cutuardis, cuindis e encje sedis fruts pa- 
rom, dibot un par an, si pos capí encje la contentece 
cuant che a si inacuarzevin di no jessi restades gravides. 
Une femine, strache di vei fis, a veve preàt l'om di sal- 
tá di vegni a cjase par un an e lui, che a i voleve un ben 
da l'anime, encje se di malavoie, al veve fat come che 
la femine a 1 veve domandàt. Dopo doi agns alore, chest 
om al ere tornàt a cjase dal Todesc dut content e bielzà 
la prime gnot al veve dimostràt a femine dut il so amór. 
Morál da storie: nüf meis dopo a erin nassúts doi zimui. 
Nencje chel sacrifizi al ere coventát! Cjacarant di oms e 
di femines bisugne savei che il plui brut auguri che a 
podevin fási tra femines al ere chest: "Podestu fà il jet 
al to om dut l'an!”. Cun chestes peraules si augurave di 
vei a cjase l'om dut l'an, pieis di cussi no podeve jessi, 
almancul par cualchidune, ben si intint... Tornin cumò 
a noste femine che, dopo vei sintút il vueit tal jet dong- 
je di jei, a pensave che a scugnive ponsà parcè che la di 
dopo sarès tacade une gnove zornade e jei veve di jessi 
fuarte, veve da jevà adore par là a seà in mont, encje se 
oramai a i mancjave pouc par parturi. Cun duc chescj 
pinsirs a si ere indurmidide mandant une bussade al Si- 
enór, une a Madone e une al so om lontan. Intal sum a 
veve jodút il so avigni: si jodeve cu la schene pleade sot 


la cjame das legnes a dal fen, si jodeve lant ch'a lave a 
portà il ledan tal cjamp da taviele, si jodeve lant ch'a 
parturive sul pràt in mont e da bessole a taave il cordon 
di só fie. Si jodeve tal biel mieç da vuere lant ch a lave 
a portà munizions e gjenars a di chei biáts soldats. S1 Jo- 
deve la muse implenási di rues e 1 cjavei pituràts di 
blanc come se parsore a fos colade une sbrumade di 
neif. Si jodeve vecje, contente di vei, dopo une vite di 
sacrifizis, il so om dongje di jei a dividi almancul un 
poucje di ché vite che a varès volút fà dute cun lui. E po 
si jodeve plene di amór lant che a strenzeve i siei nevo- 
duts che, un dopo l'áti, a rivavin a emplài la cjase. Si jo- 
deve las mans, chés mans che a vevin tant lavorát, in- 
erispades das fadies di une vite, che a cjareçavin chés 
dal so om contentes di no jessi plui bessoles. A binore 
il sum al si mudave in realtát e las mans da noste femi- 
ne a tornavin a tacà une gnove zornade di fadies, inmò 
une das tantes inta só vite. Chestes a erin e a son las fe- 
mines cjargneles! "Las feminas cjargnelas son dome 
mans !”. 


Varietât cjargnele di Neiaris, frazion di Sudri MANUELA QUAGLIA 

No sta a val 


No sta a vat su la mé tombe 

Jo no soi li, jo no duar; 

Jo o soi l'aiar che al sofle, 

il slusigná de néf, 

la plovisine de vierte cuant che tu ti sveis 
intal cidinór de matine. 

Jo o soi il svolá a taront dai ucei, 
il soreli sul forment taiát, 

lis stelis che a barlumin di gnot. 
No sta vigni su la mé tombe a vai, 
Jo no soi li, jo no soi muart. 

La muart no esist, jo no soi lát vie, 
ti spieti achi dongje; 

o tornarin di sigür a viodisi e 

o starin simpri insiemit. 

No sta fastilià, al và dut ben. 
Mandi 


FRANCESCA TERENZANI 

SURARAN - 3 


Di lassú adalt, a mi someave une grande criture de 
valade, il Jordan sut; ofegát di paltan c plen di sfesis a 
tele di rai. une gruse secje, che inmò e dúl: ma sól a tru- 
càle a si vierç. Alore il sanc al tuche, il flus dal dolór al 
si svèe e al spissule il sanc gnúf. Mahadi al cjalave se- 
riós chei cjermits: “A son une gnove Babele. — al diseve 
— Un cjastic, ché division, ch'a fasarà cori tant sanc”. E 
in di di vué, o "n vin la prove. S'o disevin Terra pro- 
messa, a nus corezeve in Terra Santa: parcè che "e jè 
par ducj, arabos e ebreos; o vignin für ducj dal stes coc, 
ducj di nestri pari Abram”. 

Jo, cui binocui, o cjalavi di chê ate bande Jerico, e 
adalt, lis busis neris dal “Qumran” a mi parevin lis vo- 
glariis di une grande crepe. A Mahadi a no j coventavin 
binocui: lui laiü al jere nassüt e chei lúcs a ju veve stam- 
páts tal çurviel. Pai gnúfs parons a nol mostrave fote. 
Sól une volte al disè: “Ancje l'aghe e àn cjolt, chei sa- 
crabolts!”. Dopodut, e jere la só cjere e in tancj secui, 
lôr a no àn savút scuvierzile. 

Al tasè un moment, e bagnant i lavris arsíts cu la len- 
ghe sute, al glotè cun sfuarç la salive. Al cjapà sú il ba- 

rilut di aghe puartade sà dal mussut, ma a nol bevè: a la 
passà prime ai fruts. E a nol bevè nancje dopo, parceche 
cence di verbo, al srodolà la gresiole e si butà parsore a 
preá. Al veve sintüt prime di nó il lament dal muezzin 
rivà sà a ondadis cul aiarin fresc dal amont. 

Chel lament altalenant sore ché cjere grame, a mi fa- 
seve ingusi e fastilía; e no ài podút fà di mancul di pen- 
sà al Friúl, un timp ancje chel martoriàt, invadút e sot- 
metüt par secui: barbars, romans, langobards, todescs, 
francés, austriacs. E cussi lór, laiü, e àn lotát simpri cuin- 
tri la nature, il desert, il sut, i romans, i bizantins, chei de 
Crós, 1 turcs, 1 anglés e cumo fra cusins: arabos e ebreos. 

E Mahadi a nol capive chel ruzin velenós, stant che 
lór a jerin fis di pari Abram, tant arabos che ebreos. 

E jere ore di molzi: lis cjavris a rivavin dongje be- 
beant, cul uvri sglonf di lat ch'al trindulave te cacule. 
Disgropant 1 cjaveçs, Mahadi, prevignint la mé curiosi- 
tát, al svelà il misteri: "Senó, a tornin dongje cence lat: 
a no cjàtin di bevi e a si tetin fra di lór”. Tal sierai a lis 
spetave un laip di agarole di lavaduris e un puin di 
schie, la colarie sprecade für da muel frucant i asins di 
forment; e i zoculuts ch'a vevin di tetà. Lis maris a ju 
nasavin e a lecavin ognidune il so. 

Doi dis dopo, sul avion, la hostess e parferive di be- 
vi e no ài podüt fà di mancul di domandàj une tace di 

aghe e disi “Sukaran”: graziis. La prime peraule cho 
vevi imparàt, e no sel lát pui indevant. Mi soi voltát a 
cjalà für: laiú e jere Petra, il mont Nebo, Madabo, Je- 
rash, Salt, Armelin, la Palestine... 
La Gjordanie e jere aromai lontane, lontane, ... Su- 
karan, Gjordanie! 
GIOVANNI URBAN 


Tramont 


A voltis il cil 

tal seren da sere 

l'è inzipriat di róse e rós... 

i arbui, züfs di cjavei spetenas su la 
so múse: 

puer pajazo fas spetacul par pócs. 
Zimie il soreli tramontant 

e da culine ormai in ombre 

la Gnot avanze vistude i griis-arint. 
Resist la lús ancjemo un póc 

tai voi scúrs da cisilis. 


Furlan di Cormons PAOLA DELL' ANNA 

LA RAZE 


Cuant che mi soi maritade no capivi nance une pe- 
raule di furlan. Mê madone par fámi dispiet no cjacara- 
ve une sole peraule di talian: chel al jere vér amór. 

Cussi une sere i ài dit al miò omp: “Basta farmi da in- 
terprete! Con tua madre, voglio dimostrarti che posso 
capire il friulano. Non spiegarmi niente, capito?". 

Il pùar omp al à dit di sì, scombatút tra la mari e la 
femine. 

Mi visi ch'a son vignúts a sene dai siórs: lór ducju a 
cjacarà par furlan e jo in bande a no capi nuie o parevi 
un mus ch'al dis simpri di si cul cjàf. Dopo un toc mé 
madone a mi dis "Ninine, doman jo ti mandi une raze 
da li ès: setu bune di fàle cuei?" "Oh, si" i ài rispuindút. 
La matine dopo o soi zude a viodi ta la Enciclopedie 
Gastronomiche: sot la vòs “razza” al jere mitút “grosso 
pesce" cun ducju i sioi savórs. O soi zude a comprà une 
tècje di meti tal for, la pi grande ch'a jere: l'ai, i savórs, 
dut a post. Po o ài pensát: "Si che la beade femine à une 
pompe tal curtíl, ma do li ten chistu pès cussi gros?". 

O mi masanavi da la curiositát. A la sere al è vignút 
a cjase il mió omp e al veve une bestie cun li plumis. 


r3 
LA 

I ài domandát: “Ce èsie che bestie ali?" 

“Une raze!”, al à rispuindüt. 

"Oh, nò!”, jo i ài dit fasindi lesi il libri da lis ricetis. 

“Ven cà, benedete — mi à dit — che ti insegni jo il Fur- 
lan!”. 


Variant runculine MERIS VENTURINI 


Varietáts: Ordin 


Cuant che Gjovanin al zuiave al lassave ducj i zugatui ator, 
no ju meteve mai a puest. Stufe, só mari i disè: — Se no tu me- 
tis a puest la tó robe, dopo vé zuiát, no tu quis plui —. 
D'inchevolte Gjovanin al scomence a meti in ordin dut dopo 
vé zuiât. Sô mari, saldo, i diseve: — Astu metút a puest dut? — 
e Gjovanin: — Si mame al è dut a puest —. 

Une di Gjovanin i dis a só mari: — Mame o voi a zuiá cu la 
none — e só mari, sorepensir: — Visiti di metile a puest dopo — 


SERGJO VISENTIN 








Il gno biel país 


Lis stradis largjis e lusorosis, 
i palaçs elegants 

e lis pieris penzis di storie 

ti fevelin dal so passât 

antic e imbombit di glorie. 
Lis muris potentis de fuartece, 
ï torions cuvierts di elare, 

la Puarte Gnove 

e la Madonute cu la sclese 

di granade, 

plantade tal cúr 

ti ricuardin lis vueris, 

tristis e insanganadis, 

i luncs assedis, 

lis barbaris invasions 

e lis soferencis patidis. 

I vidi cui vieris cjastignárs, 
la Rotonde cu lis banchinis 
dulà che, te ombrene discrete 
dai siei arbui frondós, 

a son nassúts e finits 


tancj amórs... 
Benvignúts tal gno país: 
a Gardiscje dal Lusinç. 


SONIA CIMADOR VENUTI 


I vécius 


I vécius düta la lèsin la pigrafa 
ta li" matinàdis frèidis e ciàldis 
ta li' matinàdis ciàldis e frèidis 
ta li' matinàdis vintòsis e cálmis 
ta li matinàdis cálmis e vintòsis 


Tal cuàdri néri-blanc il non, il non... 
tal cuàdri néri-blanc il cugnòn, il cugnòn... 


A rèstin püci' gòtis tal bilicùn da la vita 
co `l sièl al si sbrèvula viàrs la montàgna 
e al dovènta néri còma la not. 





Furlan di San Vit al Tiliment ALFREDO CIEOL 

IL FRISOT 


Fin a no tros agns fa, oselà e jere une braure e i ose- 
ladórs a si vantavin di vé cjapàt simpri cualchi uciel di 
plui di chei che in realtàt a riessivin a meti tal sachet. 

Ï uciei, sedi chei di passaç, che chei di chenti, a jerin 
veramentri in abondance, cussichè, cjapà un pós nol je- 
re di sigúr dan pe nature, né pericul di distruzi dal dut 
cualchi specie. 

A capitavin buinis anadis di passaç di luiars, àtris ri- 
cjis di montans e di gardelins, cualchidune cuntun grant 
passaç di uitis e di dordinis. Plui raris inveci lis anadis 
di un grant passac di frisots, uciei abastance grancj, 
cuntun grues bec e biei colórs di plume. 

Tancj agns fa, e jere capitade une anade che a Migjee, 
solamentri l'oseladór Toni Stec al possedeve un biel frisot 
di reclam. Dato che in chel an Toni, par vie di lavór, nol 
podeve lá a oselá, ducj chei atris oseladórs dal país, a lu 
preavin che i imprestàs il frisot di reclam, par podé cjapá 
cualchi biel esemplár e tignilu cont pe anadis in avigni. 

Par no sintîsi tontonà di continuo, Toni al à decidút di 
prestagi il reclam famós a un ciart oseladór di non Ma- 
rino. 

Chist, dut content, al prepare su la mont di Migjee, 
indulà che i frisots a jerin di bon passaç, une biele 
stangjute cun tre vermenis e une ventine di vuiscjadis. 
Dopo vé ben sistemàt dut secont lis regulis di bulo ose- 
ladór, Marino, insieme a atris amis, al si plate tal casot 
di frascjis a spietà il passaç di cualchi biel frisot. 

Passade cirche un ore, il reclam sistemàt sot la stan- 
gje, al scomence a zornà come un tenór tal biel mieç di 
une famose opare musicàl. 

Il so cjant, cussi insistènt e persuasif, al tire dongje 
un biel mascjo di frisot, ch'al và a poiàsi su la ponte di 
un sterp, a pós metros di distance da stangje tindude. 

Fra il reclam e il gnôf vignút, al scomence alore un 
lunc discors fat di un zorná simpri plui dolç e continuo. 

Tal casot, Marino e i amis a trategnin parfin il flòt par 
paure di disturbà chel deliziós cjantà. 

Dut intun, il gnôf vignút al si jeve da cime indulà 
ch al si veve fermât e, fasint doi o tre girs parsore lis 
vuiscjadis, al si poe di colp su di une vermene. 

Sintint lis piculis catutis, ormai ben tacadis tal visc da 
vuiscjadis, al cir di liberàsi sbalotant lis alis. Ma, cussi 
fasint, al si inviscje in tàl maniere di dové colà di plomp 
da stangje. 

Disgracie sô, al và a finile propit su une gruesse pie- 
re, che e stave sot la stangje, restant muart di colp. 

Marino, che stant tal casot nol si veve inacuart dal 
fat, al cor come un folc sot la stangje a cjapà in man 
chel frisot cussi a lunc desiderát. 

Tornàt, cul frisot in man, simpri di corse, viars il ca- 
sot, par fagilu viodi ai amís che intant a jerin vignúts fúr 
da frascjis, al Si inacuarç che ce ch'al veve in man nol 
jere che un frisot muart. 

Cuasi cu lis lagrimis tai voi, cjalant chel biel mascjo 
di frisot ancjemò cjalt, ma cence vite, Marino al mur- 
mule par talian, cun apene un fil di vós: — Morto nel fior 
degli anni! —. 

Chiste esclamazion, rivolte a un frisot mascjo, cirche 
sessante agns fa, e je ancjemo ricuardade a Migjee di 
plui di cualchi oseladór, specialmentri se a si favele di 
frisots! 


ALDO GALLAS 


Varietáts: Il mal dal madon 


A án fat une rapine intune orificerie, spacant la vetrine cun- 
tun madon. 

Dai cuatri brigants a án cjapát un sól, un furlan; al jere tor- 
nát indaür a cjapà sù il madon. 


SERGJO VISENTIN 

BISCOTS UNE VORE BOGNS 


Tal "89 o lavoravi come programatór intune dite di 
Udin. Tra chei altris o stevi daúr a un siorut une vore 
simpatic che al vendeve dolçs al ingruès. 

J vevi fàt un programe ch'al stampave für une liste 
des ultimis cjossis compradis dai clients. Cun chestis 
cjartis i siei rapresentants a levin ator a cjapá sü 1 ordins. 

Al restave dome un probleme: il compiuter si bloca- 
ve cuant che al cjatave un articul che, ancje se vendút 
timp indaúr, al jere stàt daspò gjavàt par vie che no si 
produseve plui. 

Par fà là indenant il lavór, o insegnai alore a tornà a 
cjarià ce ch'al jere stàt cancelàt cun masse premure. 

Il gno client, però, si stufà prest di meti dentri "arti- 
colo cancellato” di ca, "articolo cancellato” di là e al ta- 
cà a scrivi cjossis “plui fantasiosis” ... disin cussi! 

| rapresentants a savevin ducj il zughet e no di râr a 
podevin fàsi cualchi ridade leint chescj schiribiçs (ridi, 
si sa, al fòs ben ae salútl). 

Il biel al € vignút cuant che al fò tirât dongje un bráf 
zovin, ma ducj si dismenteàrin di spiegàj la cuistion. 

Ben. jo no sai cemút che al rivà a fà ... ma, tra guba- 


258 








nis e fuiacis, al negozi di un paisut su par Glemone, al 
rivá a vendi ancje cuatri scjatolons intírs di “pifferate 
magiche”! 

“O soi gnúf e no sai ben ce cualitàt di biscots ch'a 
son” al devi véj dite al buteghîr “ma se no nd è restàts, 
al è miór tornà a cjoliju! A devin jessi propit une vore 
bogns!”. 


GIANPIERO COLAUTTI 


Haiku di Novembar 
Dut al tás intal lancúr de soresere 


dome la cjampane dal país, 
pierdút inte brume di novembar. 


MARIO MARTINIS 


A un pàr di dalminis 


Sul cjast us ài cjatadis, 
puaris dalminis 

di len e corean, 

ancjemò cun cualchi stampe 
di tiere e di ledan. 

Par agns us àn dopradis 
talpis di contadin. 

E cumò, ce fà di vó2 


Us poiarai su l'aghe 


clare dal Tiliment: 

o larés vongolant come barcjutis 
sul fil de corint 

par fini smondeadis 

tal grin dal mår. 


GIOVANNI PILLININI 


Lu à dite... cjossul: 


Lis citáts a varessin di fàlis sà in campagne, li Paiar al è 


plui net. 

HENRI MONNIER 








La "sartore de cjase" e prove il vistit 

. Eligji Vescul 
. Bibiane Martare 
. Francesc Saveri Predi 


. Barbure Vegjine 

. Dalmazi di Pavie Vescul 
. Nicolau di Bari Vescul 
Il" DI AVENT 

S. Madone di Dicembar 
S. Siro Vescul 

La Madone di Laurét 

S. Damás | Pape 

S. Joane di Chantal Vedue 
S. Luzie Martare 

Mi" DI AVENT 


S. Albine Martare 

S. Delaide Imperadore 
S. Lazar Vescul 

S. Grazian Vescul 

S. Dario Martar 

S. Liberàt Martar 

IM" DI AVENT 

S. Flavian Martar 

Ss. Vitorie e Anatolie Martaris 
S. Irme Badesse 
NADÁL DAL SIGNÓR 
S. Stiefin Martar 

S. Zuan Apuestul 

LA SANTE FAMEE 

S. Tomás Becket Martar 
S. Gjenio Vescul 

5. Silvestri Pape 

















Ploe d'otom 


Il cil 

di plomp 
al confont 
i ultins 
colors 
d'otom... 


E une umiditát 
frede e sponc 
VHes... 


La ploe 

ch'e sbat 
fastidiose 

e fas colà 

ce ch'al reste 

des fueis 

dal miluc ingranát. 


Sul ramaç 
al saltuce 

un petaros 
cence pás, 

ch'al becóle 

sui ultins grignei, 
ros 

tant che il sanc, 
di un miluç 
crevát dal timp: 
ricuart 

di bondance 
apene passade... 


E l'arbul 
scheletrit 
al spiete 

il frét 

par polsá... 


E la biele 
stagjon 
par risurt... 


ANGELO BERTOIA 














LA MACHINUTE 


E jere la vilie di Nadàl soresere e la int a lave ator di 
sburide pai ultins acuiscj cence abadà à nuialtri che ai 
so afàrs. 

Tal scür e te criure dal sot puarti, dongje dal super- 
marcját, une puare femine malsestade e stave in pins 
cjareçant un frutin, scarmulin e mal vistút, e cjalant im- 
bambinide dut chel ziuzau. 

Salacór e jere culi par domandà la caritàt ma no ol- 
save. 

Juste jentrâts, la mé femine mi dis: "Intant che jo o 
cír lis mangjativis, viót di cjatà un zuiatul ch'al sedi bon 
par un frutin di cuatri, cinc agn”. 

Jo le cjali smaraveât ma jê si slontane disint dome: 
“Soredut viót che nol sedi masse cjàr. Se di nò lu gjavin 
par vendilu". 

Usát ai mateçs de mé femine, cence cirí di capi, o soi 
lát ator par viodi ce che o podevi cjatà. Nol à stát facil 
ma, infin, par doimil francs o ài cjolte une machinute di 
plastiche di chés ch'a somein plui a une astronàf che a 
une machine. 

Conche o sin saltàts für dal supermarcját, la mé fe- 


265 





mine e à cjalàt torator a dilunc, po, malpaiade e à dit: 
“Pecjat!”. 

Dome in chel moment mi soi visat che la femine e il 
so frutin si jerin Sfantàts e o ai capit. 

Ché machinute e jè ancjemó bandonade tal font dal 
bagai de mé machine in spiete di un frutin scarmulin e 
mal vistút. Jo no la gjaverai mai parcè che, a cjalàle, jo 
o viót il grant cúr di mame da la mé femine e mi si in- 
colme il cür di gjonde e o dis graziis a Diu di véle co- 
gnossude e maridade. 


Furlan di Tresesin ALESSANDRO BACHIORRINI 


Lu à dite... cjossul: 


O vuei nome un omp ch'al sei gjentil e afetuós. Esal doman- 
dà masse a di un milardari2 


ZSA ZSA GABOR 





La polse dal Orcolat 


Un pas di strac 

un ton ogni mieze ore 
si sint cuant che cul pít 
al tocje tiere. 


Un aiar di siroc 
co tire il flât 

e burisine cuant 
che i voi al siere 


“Soi stuf di cori ator 
di conte in flabe, 
cence fermàmi ` 
al dis “an dopo an!” 


E fat doi pas si ferme 
e po sí sente 
su la cjadree plui grande 


di Manzan. 


LOREDANA D' AMBROSIO 

AL CLAR DI LUNE 


Cuant che me mari mi clamave par là tal cjamp, jo o 
crodevi che si fos sbaliade di ore, parceche mi Sintivi 
ancjemò strache e mi pareve di no vé durmit. 

Alore e lave a spalancà i scúrs e viodevi che für al jere 
clàr. Si, clàr, ma di lune! Al jere un bot dopo miezegnot. 

Tal curtîl, me pari al jere pront cu lis vacjis, dós ta- 
cadis al temon dal cjàr e dós tacadis par daúr. Tal cjár: 
il solcadór, i sacs di sòl par butà ta la blave, e i “pordei” 
par fà il fen a cuatri cu lis vacjis. 

Jo e mé sür, intór dai dodis ains jo e dai dis e mieç jê, 
ancjemò indurmididis, si montave tal cjàr, e intant che 
si lave tal ciamp si faseve un atre durmidute. 

Al clàr di lune e cu l'agaçòn ta la blave che ti bagna- 
ve lis cotulis, nol jere tant gust butà il sâl, un pugnut par 
plante di blave. 

Finút che si veve di fà cheste vore, si scomenzave a 
solzà. 

Me pari al tignive il solgadór, jo e mé mari si parave lis 
vacjis e mé sür a tignive sà la blave denant dal solçadôr. 

Intôr des cuatri, cuant che `l soreli al jere li li par je- 
vàsi, un scúr, un scúr di gjavà i voi. Alore si polsave une 
mieze ore, cristians e bestiis. Podopo, apene che si vio- 











deve il soreli come un fúc jevàt, si ricomençave a solçà. 

Intór des vot, vot e mieze il soreli di lui al scotave 
ben. Lis bestiis a tacavin a sfladiá, a fà la sbrume in boc- 
je. e alore o scugnivin tornà a cjase. 

Lis bestiis a vevin di mangjà e di polsá. I cristians, in- 
vessit, dopo une mirinde cu la polente e lat, a tornavin 
tal cjamp a sistemà lis plantutis di blave rebaltadis, e a 
butà il sâl in tun atri cjamp. 

In chê volte si scugnive simpri dâi di vore! 


ANNA BURIGANA 


Clàr di nêf 


Siarài di néf dulintór. 
La tô vós `e smamis su la bocje 
cence sun. Blancje tu sés 
come il sflandór de néf 
ch'al slusiche là te bràide 
e tai cjamps dulinfúr 
dal zúc in jà: si sclaris 
(cence anime di cjampanis) 
in te tó muse cheste di di néf. 
(1948) DINO VIRGILI 

TRADUZION DI FILUSUFIE DI VITE 


Il mestri al jere in pins, e su la catedre al veve dai og- 
jets intun scjatulon. 

Par prin al tire für un grues vás vueit, e al comence a 
jemplálu cun des pieris gruessis come un pugn sierât, 
cuant che al jere plen al domande ai arléfs che a vevin cja- 
lát cun atenzion, se il vás al fos plen? E ducj a disin di si. 

Alore il mestri al tire fúr une scjatule di claps grancj 
come nolis e al comence a metiju tal vàs, dant ogni tant 
dai colps cun la man al vás in mut che i claps a jentrin 
tes busis che a restin fra lis pieris gruessis, fintremai che 
a stavin jenfri. A chest pont al torne a domandà se cu- 
mo il vás al fos plen? Ma come che i arléfs a disin di si 
il mestri al cjol une scjatulute cul savalon e al comence 
a svuedá dentri il vás, planc planc il savalon al jentre in 
dutis li fressuris restadis, fintremai che il mestri al á dis- 
vuedade dute la scjatule. Il vas al jere plen. 

A chest pont il mestri al dis ai arléfs: “Viodéso chest 
vas? Al è come la vuestre vite, o vès di parangonà lis 
pieris grandis es robis plui impuartantis come la famee, 
l'amór, la salút, i fis, in mut che se ancje dut il rest al 
ves di mancjà, la vuestre vite e sarès plene, come che al 
Jere plen il vás il prin colp che us ài domandàt. I claps 

picui invecit a rapresentin chés altris robis, come il la- 
vór, la cjase, la moto, la machine. Il savalon invecit al 
rapresente dut il rest. Se vualtris o metés tal vàs prime 
il savalon, dopo tal vàs no rivais a fà stà i claps piçui e 
dutis lis pieris. Cussi al val pe vite: se vualtris o spindés 
dut il vuestri timp e la vuestre energjie pes piçulis robis, 
nol vanzarà timp pes robis veramentri impuartantis. 
Duncje o vés di stabili prime cualis ch'a son lis robis 
plui impuartantis, come lis pieris gruessis, parce che dut 
il rest al è dome savalon". 

A chest pont il mestri al cjape une butilie di aghe e al 
comence a disvuedále tal vás. Naturalmentri l'aghe 
planc planc e jentre in ducj i plui piqui spacis restáts fin- 
tremai che il vás al jere plen fin sul ôr. 

Il mestri a chest pont al dis: “Viodeso come chest 
vás? Par tant plene che e sedi la vuestre vite, al reste 
simpri un puest par fà ancjemo alc”. 


Furlan di Tresesin MAURIZIO AZZOLA 


Lu à dite... cjossul! 


O cognos un cussì bas, che cuanch'al plúf lui al è l'ultin a 
savélu. 
MILTON BERLE 


LE DOE COMARE 


Una volta se passava la pi part del inver in tel stale, 
unico posto cialt dela ciasa. A noi canais, fin che reane 
pithui, parche che stessane chieti, i ne contava le storie 
dei santh o altre fiabe. Se par caso cuachedun el scumin- 
thiava a parlá de gras, l'era sempre cualche vecia agna 
che 1 diseva: “Taseit, che l'è l'inocentha che scolta!”. 

Canche però son rivath a vé cuindici-sedici ains an- 
cia 1 veci i parlava pi liberi de therte robe. Me impense 
che in' contava una che la feva propio ride. 

Un bel poc de ains prima l'era un on che i plaseva 
tant so comare de anel e nol feneva de tormentarla: "Ah, 
mi, comare no sai che che paiarave par proà co vol...! 

Va uncoi, va doman, la comare la se stufa e la se 
panth co so comare, la femena de lui: "Comare, vardeit 
ch'el vostre on nol me lassa in pase...”. 

"Bruto nato de un can!” - la fa chel’ altra — “Grathie 
comare che me veit vertit, ma se me feit un altro piather, 
lo meton a posto pulido, chel lasaron!”. 

"Feit fenta de disi de si c diseit che podeit vedelo sta- 
sera col scur in tel ciamp de blava vessin ciasa. Invethe 
che voi, vade mi!”. 

Dito, fato. Chela sera l'era ancia scur di luna: la fe- 
mena la tas par no fàsse cognosse e l'on nol s'inacorth 
de ment. Fata la fatura i dis: "Po ben, comare, soi pro- 
prio content, no ài mai vut tanta sodisfathion co la me 
femena come co vol E chel’ altra sempre thito. 

Gliena la torna a ciasa e l'on el va a bever un cuarto 
in botega. Canch'el torna a ciasa la femena l'è beldà sul 
liet e, che elo che no elo, l'era bela cialduta e un fià pro- 
fumada che, par fala curta, l'on el torna a fa chel che 
aveit capit. 

A la fin la femena i domanda: “Seo stat content?” — 
“Insoma...” — el dis lui — “No te so mai stada tant 
straordenaria!”. 

El resto ve lo lasse imagina... 


Furlan di Buduoia FERNANDO DEL MASCHIO 


Lu á dite... cjossul! 


Une siore i à domandát al miedi s'al e il cás di vé un frut do- 
po dai 35. Lui i à rispuindút che 35 fis a son avonde par cual- 
sisei femine. 


GRACTE ALLEN 

FRUTIN 


Miò nono, il pari di mé mari, si clamave Celestino. 
Al stave di cjase a Valvason dulà ch'al veve une sarto- 
rie. Al jere un omp pazient, spiritós, e savint e al veve 
une peraule buine par duc, Mi visi tancj picui fats ch an 
fate beade la mé zoventút. Mi visi che ducj i dopomi- 
sdis des domeniis, cuant che la stagjon lu permeteve, 
nus portave in biciclete a cjatà i siei parincj ch'a vive- 
vin tai pais dongje. Cualchi volte se nó fruts si lamen- 
tavin parceche o jerin stracs di pedalà nus diseve: "Se 
propit no je fasés plui, sintàisi sore di un di chei gruns 
di grave ch'a son in bande de strade, che cuant ch'o tor- 
narai indaúr dal sigúr o sarés polsàts, ancje se mi dis- 
plàs che cussi no podarés cercjà ducj i boins bonbons 
che a usin fà chei nestris parincj...”. 

E cussi par póre di restà di bessói, e un póc par voe 
dai bonbons, nô o cjapavin di gnúf a pedalà cence plui 
lamentàsi. j 


ROBERTO CREMON 








LETARE DAL FRIÚL 


Cjare mame, 

o ti scrif par contáti une biele esperience. Di cuant 
che o víf di chestis bandis, lant atór, ma ancje a scuele, 
o sintivi a cjacará intune lenghe strane, che nol jere ta- 
lian, nol jere todesc e nancje sláf. 

In principi no capivi nuie, ma tu sás che a mi plasin 
lis lenghis e alore o ài cirút di capí alc di plui. O ài vút 
furtune parcè che o ài cjatàt un cors di furlan, si clame 
cussi la lenghe che a cjacarin in cheste regjon, propit in- 
tun país culi vicin. Plane planchin o ài comencát a ta- 
baiá e cumò, come che tu viodis, ancje a scrivi (si fàs 
par mút di di...). 

Sástu che o ài scuviart peraulis che a son compagnis 
ancje inte nestre lenghe e cul stes significát? Par esem- 
pli, sine (che e je “siña”), core (che e jè “cioará”), dis- 
cole (che al vil di “descult”), peraulis che a no esistin 
par talian e, o crót, nancje in altris lenghis latinis. 

Mi plasarès insegnàti cualchi altre peraule, ma ti toc- 
jarà spietà che o impari miór jo. 

Mandi. 

To fi NELU DAN 

IL TIMP AL CÓR 


E cumò? 

Vuê a son cuarante agns che a mi soi maridade. 

A son tancj, ma se o provi a ricuardâju ducj a un a 
un, mi piardi tune confusion di events che a si metin 
sore l'un cu l'altri e mi pâr che tra la partence e il rivâ 
il timp al sedi svolât. 

Tra il lavôr e la famèe, simpri di premure, a son nas- 
súts i fis. Ï miei vecjos a jan vút il timp di gjoldiju e, a 
planc a planc, un ae volte, ju ài soterâts. 

Intant i fis a cressin, al covente scombati cu la scue- 
le, spietâ che a si sistemin e che a si fasin la lôr famee. 

Tal mieç di dut chest a si dêf tigní cont ancje di cual- 
chi malatie che à lassât il segno, ma o sin stâts furtunáts, 
e jè passade. 

Ce corse! In cheste cjase, dulà che o vivevin in sis, 
cumò o sin restàts in doi. O devi confessá che a soi con- 
tente: jo e il miò om o tirin il flàt, infin. 

Però... però... e doman? 

Vait vie ombris, parcè cumò o doventarai none e dut 
al tornarà a scomencà. 

LUCIA MACORATTI 

Unviar a Morsan 


Se l'unviar, 

cuma "na smuarsa, 
al taca a strènsi 

il to pinsèir, 

prova a scoltá 

la vous cialda 

da la ciampana. 

Svuai 


Di mistièr me nona 

guciéva li’ nulis. 

Mi lu contéva i' 

che di not, cuant che 

dut al polsa, 

si tiréva su li^ cotulis 

par no implombalis di arzènt 
e a sciavasseva li’ rois dal sièl. 


Scolti il sustá da li' oris 
a ciassa di orlòis. 


Figotès di Luna muròsa 
dovor il scûr di un scúr, 

e prin ch'il vint lu dismòvi, 
s'impliniva il grumàl di 
bombàs 

e coreva zu ridint 

cu li’ scarselis sglonfis 

di ratis di Diu. 








Tai egárs scolin li" stagions, 
no coventa planzi nuia 
doma spetá il temporal. 


Furlan di Sisarol FRANCESCO INDRIGO 


Mare 


Lidiera e curva 

coma n'ombra 

ti ti si portada 

sot la tomba de me pare. 
Te à pandut 

voltandoghe le spae, 

no te voevi chel so ridi 

el fusse pi serio e de piera. 
Te á comprat indrioman 
siminsa par l'ort 

e piantute de peveron pai fioi. 


Furlan des bandis di Puartgruár RENATO PAULETTO 

RICOGNOSSINCE 


Il Signór, stuf di sintí che in Italie la Sanitàt e fun- 
zione mál, al decít di vigní jà a viodi di persone. 
Al met sà un cjamesot di miedi e al va in tun ambu- 
latori. 
'E jentre Margarite, une femine di pocjis peraulis e di 
passe vincj ains su la carozele. 
“Siór dotór che mi fasi la solite recipe dai dolórs”, j 
dis al miedi. 
Il Signór viodintle cussi avilide j fás dúl e si vise di 
un miracul che Lu al veve fat tant timp indàur. 
"Alzati e cammina”, al dis cjalant il cil. 
"Sumò siór dotór che nol stedi a di monadis, che mi 
- dei lis solitis midisinis ch'o ài presse di lá a fà la spese”. 
"Alzati e cammina", al torne a di il Signór. 
Margarite e sint une fuarce mistereose che la sburte 
für de carozele e si cjate in pins, gaiarine plui che mai. 
`E salude il miedi e e và für saltant come un zupet. 
“Cemût isal il gnüf miedi?”, j domande Marie. 
"Come chei altris vè, ti da la recipe cence nancje vi- 
sitati!...”. 
SERGJO VISENTIN 

EL NONO PIERI 


Une volte, fin a 10-15 agns dopo de ultime uere, in 
scuasi ogni cjase da Friúl, dútes las seres, dopo cene, si 
diseve el Rosari e las famèes, par recitàlu, si tiràvin 
dongje dal fogolàr o in te cusine o ancje te stale; nissun 
al veve di mancjà, podopo si ere libars di fà ce che si 
oleve. 

E cussi ancje a cjase nestre, une sere, d'unviàr, a èrin 
ducj riuníts tal cjalt de cusine atór dal spolér; ognun al 
veve partade la só cjadrèe e si ere metút là ch'al capita- 
ve, nome el nono Pieri al veve el puèst fis fra la cjalde- 
rie de aghe cjalde e la cassele dai lens, e nome lui, ch al 
ere un bon omp e di glesie, a mancul ch'a nol fos ma- 
lát, al veve di tigní sà el Rosari. 

Si preave la prime part, i misteris cu las ave maries, 
stant sentàts, e la seconde, la litanies dopo de salve regj- 
ne, in zenoglòn o in pins poàts intór de cjadrèe ziràde. 

Di spès, dàt che a la fin de zornade si ere pitòst stracs, 
cualchidun, al tiarç, cuart misteri, al scomençave a pen- 
dolá e a rispuindi simpri plui planc, a voltes parfin a 
ronfà: alore el nono al alçave la vós otignint scuasi sim- 
pri risultât postitif al prin colp. 

Ma ta ché sere, a èrin viàrs la fin dal cuart misteri, 
forsi pui stracs dal normàl o par vie de cene pesante, Si 
èrin blocàts quasi ducj e ancje alçant la vós el nono nol 
rivave a smovi nissun; alore no podintint pui, al alçà el 
tapòn de cjalderie, ch'a ere di ghise e lassanlu colà al 
businà: "CRAMENT, SANTA MARIA MATA DEI ora 
pro nobis...". Une scosse e un salt de bande di ducj- 
sveáts di colp e lassànt ancje scjampà cualchi cjadrèe 
subit a rispuindi: “AVE MARIE grassia plene...”. 

Par unevore di seres a cjase nestre nissun al à plui 
osàt pendolà in timp di Rosari. 


Furlan di Colorét di Pràt GINO DELLA MORA 


Virtúts 


Te mé famee mi àn insegnade l'onestát, ma cul là dal timp o 
viôt che l'om onest e l'amicizie cence interes a son raretâts, 
come lis rosis cence spinis. 

L'amicizie e jè avonde rare come lis rosis cence spinis. 
L'onestàt e fàs l'omp furtunàt. 

La prime scuele e jè la famee. 


MERIS VENTURINI 








11 setembar 2001 


Il tambúr da la guere 
al sturnis te só furie 
dut il mont malcujét 
simpri plui malsigúr: 
L'11 setembar 

al à cambiade la storie 
cun distruzions e laments 
tun bersálio studiât 

di maseriis, di muarts 
e di crós cence non. 
Dós Tórs supiarbeosis 
cjiscjei di cjarte 

ch'a brüsin inmò. 

Di lontan sore un spieli 
nus rive l'odio covát 
tun sudari di fum neri 
ch'al plate ancje il cil. 


New York in zenoglón 
al vai i siei muarts 
tune liturgjie universál. 





La nestre púare vite 
picjade a une belance 
simpri plui malsigure 
tune eterne agunie... 
Signór, 

sul cjáf ten la man 

ai omps di podé, 
cancele l'odio, la rabie 
e la tante tristérie 
ch'e regne par dut, 

e dánus par simpri 

la To pás e justizie. 


LUIGI BEVILACQUA 


Premio Accademia "gli Etruschi" di Livorno 
Sez. Poetica - Attività Sociali 


Haiku di Dicembar 


Ultin dal an 
plui nuie di cuatri lungjis stagjions 
e di ogni intim detai. 


MARIO MARTINIS 

